Enme reethi gothakee Maseeh magaamun isthiufa dhevvun: Ameeth | Mihaaru\nމެމްބަރު އަމީތު ޖަލްސާއެއްގައި. - ފޮޓޯ: މިހާރު\nއެންމެ ރީތި ގޮތަކީ މަސީހު މަގާމުން އިސްތިއުފާ ދެއްވުން: އަމީތު\n02 ޖުލައި 2017 - 14:02 35 comments\nރައްޔިތުންގެ މަޖިލީހުގެ ރައީސް އަބްދުﷲ މަސީހު މަގާމުން ވަކި ކުރުމުގެ ކުރިން، އެންމެ ރީތި ގޮތަކީ އެމަނިކުފާނު އިސްތިއުފާ ދެއްވުން ކަމަށް މަޑުއްވަރީ ދާއިރާގެ މެމްބަރު މުހައްމަދު އަމީތު މިއަދު ވިދާޅުވެއްޖެ އެވެ.\nވެރިކަން ކުރާ ޕީޕީއެމްގެ މެމްބަރެއްގެ ގޮތުގައި ކުރިން ހުންނެވި އަމީތު "މިހާރު" އަށް ވިދާޅުވި ގޮތުގައި ކުރިއަށް އޮތް ދުވަސްތަކުގައި މަޖިލިހުގެ ރައީސް ކަމުން މަސީހު އިސްތިއުފާ ނުދެއްވައިފިނަމަ، މަޖިލިހުގެ ތާރީޚުގައި ވަކި ކުރެވޭ ފުރަތަމަ ރައީސަކަށް މަސީހު ވާނެ އެވެ. އެހެންވެ، އޭގެ ކުރިން މަސީހު މަގާމުން އިސްތިއުފާ ދެއްވުމަށް އޭނާ ގޮވާލެއްވި އެވެ.\nއަމީތު ކުރެއްވި ޓުވީޓެއްގައި ވެސް ވަނީ މަޖިލިހުގެ ތާރީޚުގައި މަގާމުން ވަކިކުރެވޭ ފުރަތަމަ ރައީސަކަށް މަސީހު ބޭނުންފުޅުވާނެތޯ ސުވާލު ކުރައްވައިފަ އެވެ. އަދި އެންމެ ބުއްދިވެރި ގޮތަކީ މަސީހު ހުންނެވި މަގާމުން އިސްތިއުފާ ދެއްވުން ކަމަށް ވެސް އަމީތު ވިދާޅުވި އެވެ.\nMajlis tharēkh ga Magāmun vakikurevey hama ekani Raēs akē Masēh kamuga vegendhān Masēh beynunfulhu vānetho? Buhdiveri vānē isthiufā dhevvun.\n— Mohamed Ameeth (@MohamedAmeeth) July 2, 2017\nމަސީހު ވަކިކުރަން އިދިކޮޅު ފަރާތްތަކުން ތިން ވަނަ ފަހަރަށް އަންނަނީ މަސައްކަތް ކުރަމުންނެވެ. މީގެ ކުރިން މަސީހު ވަކި ކުރަން އިދިކޮޅު ފަރާތްތަކުން ކުރި މަސައްކަތް ވަނީ ނާކާމިޔާބުވެފަ އެވެ.\n"ސަރުކާރުން މަސީހު އެ ގުރުބާން ކުރަނީ. އެކަމަކު މަސީހު ގުރުބާން ކުރަން ޖެހޭ ސަބަބެއް ނުފެނޭ. އެންމެ ރީތި ގޮތަކީ މެމްބަރުންގެ ވޯޓުން މަސީހު ވަކިކުރުމުގެ ކުރިން އިސްތިއުފާ ދެއްވުން،" އަމީތު ވިދާޅުވި އެވެ.\nއަމީތު ވިދާޅުވި ގޮތުގައި މަސީހަކީ ރައްޔިތުންގެ ތާއީދު ނެތް ބޭފުޅެކެވެ. ޒިންމާދާރުކަމާއެކު، މަޖިލިހުގެ ރައީސްގެ މަސްއޫލިއްޔަތު، މަސީހު އަދާކުރައްވާ ތަން ފެނިވަޑައިނުގަންނަވާ ކަމަށް ވެސް އޭނާ ވިދާޅުވި އެވެ. އެގޮތުން ދާދި ފަހުން ޖިނާއީ އިޖުރައާތުގެ ގާނޫނަށް ހުށަހެޅި އިސްލާހުތަކަކީ މެމްބަރުންނަށް އޮޅުވާލައިގެން މަސީހު ކުރެއްވި ކަމެއް ކަމަށް ވެސް އަމީތު ވިދާޅުވި އެވެ.\nމީގެ އިތުރުން މަޖިލިހުގެ ތަޅުމުގައި ބައެއް މެމްބަރުންނަށް ވާހަކަ ދެއްކެވުމުގެ ފުރުސަތު ހަނިކުރުމާއި ކޮމެޓީތަކުގައި ވެސް މެމްބަރުންނަށް މަސައްކަތް ކުރެއްވުމުގައި އުނދަގޫތަކެއް ހުރި ކަމަށް އޭނާ ވިދާޅުވި އެވެ.\nއަމީތު ވިދާޅުވި ގޮތުގައި މަޖިލިހުގެ ރައީސަކީ ވަކި ކުލައަކަށް ތާއީދު ކުރައްވާ ބޭފުޅަކަށް ވެގެން ނުވާނެ އެވެ. މަސީހު މަގާމަށް އިންތިހާބު ކުރީ ހަމަހަމަކަމާއި އިންސާފުވެރިކަމާއެކު މެމްބަރުންނަށް މަސައްކަތް ކުރެއްވޭނެ މާހައުލެއް ގާއިމު ކުރަން ކަމަށް ވެސް އޭނާ ވިދާޅުވި އެވެ.\n"އެކަމަކު އެކަމެއް ނުފެނޭ. މަޖިލިހުގައި މިނިވަން ކަމާއެކު މަސައްކަތް ކުރުމުގެ ފުރުސަތެއް މަޖިލިހުގެ ރައީސް ނުދެއްވާ. މެމްބަރުންގެ މެދުގައި ހަމަހަމަކަމެއް ގާއިމުކޮށެއް ނުދެއްވާ،" އަމީތު ވިދާޅުވި އެވެ.\nމަސީހުގެ އިތުރުން އެ މަގާމުގައި ކުރިން ހުންނެވި ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ވެސް ވަކި ކުރައްވަން ޕީޕީއެމްގައި މިހާރު ތިއްބެވި މެމްބަރުން ވެސް މަސައްކަތް ކުރެއްވި އެވެ. އެކަމަކު، އެއިން އެއްވެސް ވޯޓެއް އެ ފަރާތްތަކަށް ކާމިޔާބު ކުރެވިފައެއް ނުވެ އެވެ.\nއިދިކޮޅު ފަރާތްތަކުން ދަނީ މަޖިލީހުގެ ރައީސްގެ އިތުބާރު ނެތް ކަމުގެ ވޯޓެއް އަކުން ނެގުމަށް 42 މެމްބަރުންގެ ސޮއި ހޯދުމުގެ މަސައްކަތްކުރަމުންނެވެ. އަދި ސޮއި ހަމަކުރުމަށް ވެރިކަން ކުރާ ޕާޓީ، ޕީޕީއެމްގެ ގިނަ މެމްބަރުންތަކެއް ތައްޔާރަށް ތިއްބެވި ކަމަށް އެ ކަމުގައި އިސްކޮށް ތިއްބެވި އިދިކޮޅު މެމްބަރުން ވިދާޅުވެފައިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް އިތުބާރުނެތްކަމުގެ ވޯޓް ޕީޕީއެމް އަބްދުﷲ މަސީހް މުހައްމަދު މެމްބަރު މުހައްމަދު އަމީތު މަޖިލީހުގެ މެމްބަރުން


ޝިއާރު މަރުވީ ބޮލަށް ލިބުނު ޒަހަމްތަކުން: ހޮސްޕިޓަލް | Murders in Maldives\nޝިއާރު މަރުވީ ބޮލަށް ލިބުނު ޒަހަމްތަކުން: ހޮސްޕިޓަލް\nއައްޑޫގައި ތޫނު އެއްޗަކުން ހަމަލާ ދީގެން ހޮސްޕިޓަލްގައި ފަރުވާ ދެމުން ދަނިކޮށް މިއަދު މަރުވި ޒުވާނާ މަރުވެފައި ވަނީ އޭނާގެ ބޮލަށް ލިބިފައިވާ ސީރިއަސް ޒަހަމްތަކާ ގުޅިގެން ކަމަށް ހިތަދޫ ރީޖަނަލް ހޮސްޕިޓަލުން ބުނެފި އެވެ.\nއެތަނުގެ އޮފިޝަލަކު ވިދާޅުވީ ހިތަދޫ އަތީނާ، ހުސައިން ޝިއާރު، 19، ގެ ބޮލުގެ ދެ ތަނެއް ވަރަށް ފުންކޮށް ޒަހަމްކޮށްލާފައި ހުރި ކަމަށެވެ. އަދި ރޭ 11 ޖަހަން އުޅެނިކޮށް އޭނާ ހޮސްޕިޓަލަށް ގެންދިޔައި އިރު ވެސް ބޮލުން ގިނަ އަދަދަަކަށް ލޭ ފައިބާފައިވާ ކަމަށް ހޮސްޕިޓަލުން ބުންޏެވެ.\nއޭނާ ބެލި ޑޮކްޓަރާ ހަވާލާ ދެއްވައި އޮފިޝަލް ވިދާޅުވީ ބޮލަށް ލިބުނު ޒަހަމްތަކުން އޭނާގެ ބޮލުގެ އެތެރެއަށް ވަަރަށް ބޮޑަށް ގެއްލުންވެފައިވާ ކަމަށެވެ.\n“ހޮސްޕިޓަލަށް ގެނައި އިރު ވަރަށް ބޮޑަށް ބޮލުން ލޭ ފައިބާފައި ހުރީ. ޑީޕްކޮށް ޒަހަމްކޮށްލައިފައި ހުރި ތަންތަން ފަހާފައި ހުރީ. ހޮސްޕިޓަލަށް ގެނައި ގޮތަށް އައިސީޔޫގައި އޭނާ އޮތީ ވެސް،” އޮފިޝަލް ވިދާޅުވި އެވެ.\nތޫނު އެއްޗަކުން ޝިއާރުގެ ބޮލުގެ ދެ ތަނެއް ޒަހަމްކޮށްލުމުގެ އިތުރަށް، އޭނާގެ ބުރަކައްޓަށާއި އަތާއި ކޮނޑުމައްޗަށް ވެސް ހަމަލާ ދީފައި އެވެ.\n“އެ ޒަހަމްތައް އެހާ ފުންކޮށެއް ނޫން ހުރީ. އެކަމަކު ފުދޭވަރަކަށް ދިގުކޮށް ކަފައިގެން ގޮސްފައި ހުރީ،” އޮފިޝަލް ވިދާޅުވި އެވެ.\nއައިސީޔޫގައި ފަރުވާ ދެމުން ދަނިކޮށް ޝިއާރު މަރުވީ ހެނދުނު 10:45 ގަ އެވެ.\nޝިއާރު އަށް ހަމަލާ ދީީފައި ވަނީ މޫނު ނިވާކޮށްގެން ތިބި ބަޔަކު އޭނާ ދިރިއުޅޭ ގެއަށް ވަދެ އެވެ.\nހިތަދޫން ވާހަކަ ދެއްކި މީހަކު ބުނީ މާރާމާރީ ހިންގާފައި ވަނީ މަސްތުވާތަކެތީގެ މައްސަލައެއްގައި ގްރޫޕެއްގެ ތެރޭގައި ހިނގި ހަމަނުޖެހުމަކާ ގުޅިގެން ކަމަށެވެ.\nމި މައްސަލަ ފުލުހުން އަންނަނީ ތަހުގީގު ކުރަމުންނެވެ. އެހެންވެ އިތުރު ތަފުސީލެއް އަދި ހާމައެއް ނުކުރެ އެވެ.\nޝިއާރު އަށް ހަމަލާ ދިން ކަމަށް ތުހުމަތު ކުރެވޭ މީހުން ހޯދުމުގެ މަސައްކަތް ފުލުހުން އަންނަނީ ކުރަމުންނެވެ.


ކެޕިޓަލް މާކެޓް ޑިވެލޮޕްމަންޓް ފޯރަމް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nކެޕިޓަލް މާކެޓް ޑިވެލޮޕްމަންޓް ފޯރަމް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n31 އޮކްޓޫބަރު 2019، ރިފަރެންސް: SA/RIMS/2019/82\nމޯލްޑިވްސް މަނިޓަރީ އޮތޯރިޓީގެ ގަވަރނަރ އަލްފާޟިލް ޢަލީ ހާޝިމް، ކެޕިޓަލް މާކެޓް ޑިވެލޮޕްމަންޓް އޮތޯރިޓީގެ ބޯޑު މެންބަރު، މޯލްޑިވްސް ސްޓޮކް އެކްސްޗޭންޖްގެ ބޯޑު މެންބަރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއަޅުގަނޑުމެން މިހާރު ކަޑައްތުކުރަމުން މި އަންނަނީ ރާއްޖޭގެ އިޤްތިޞާދީ ތަރައްޤީއާމެދު، ފުން ނަޒަރަކުން ވިސްނަން ޖެހިފައިވާ ދުވަސްވަރެއް. މިފަދަ ދުވަސްވަރެއްގައި، މިފަދަ ފޯރަމެއް ބާއްވާކަމަށްޓަކައި، މި ފޯރަމް އިންތިޒާމް ކުރެއްވި ކެޕިޓަލް މާކެޓް ޑިވެލޮޕްމަންޓް އޮތޯރިޓީގެ ވެރިންނަށާއި، މޯލްޑިވްސް ސްޓޮކް އެކްސްޗޭންޖްގެ ވެރިންނަށް އަޅުގަނޑު ޝުކުރު ދަންނަވަން. އަދި މި ފޯރަމްގައި ބައިވެރިވާ، ހުރިހާ ބޭފުޅުންނަށް އަޅުގަނޑު މަރުޙަބާވެސް ދަންނަވަން.\nއެނގިވަޑައިގަންނަވާނެ، އަޅުގަނޑުމެން ޢުމުރުގެ މީހުން، ނުވަތަ މި ޖީލުގެ މީހުން ދުނިޔެއަށް ނޭވާލާން ފެށިއިރު، ރާއްޖެއަކީ ވަރަށް ފަޤީރު ޤައުމެއް. ނަމަވެސް، އަބަދުވެސް އަމިއްލަ މަސައްކަތުން އާމްދަނީ ހޯދައިގެން ތަރައްޤީވެ ކުރިއަރަން މަސައްކަތް ކުރާ ޤައުމެއް. އޭގެ އެންމެ ބޮޑު ހެއްކަކީ، މި ސަރަޙައްދުގެ ޤައުމުތަކާ އަޅައިބަލާއިރު، ކުރު މުއްދަތެއްގެ ތެރޭގައި، ރާއްޖޭގެ އިޤްތިޞާދީ ދުވެލި ކުރިއަރައިގެންދިޔަ މިންވަރު.\nމީގެ އެންމެ 8 އަހަރު ކުރިން، އާދެ، 2011 ވަނަ އަހަރާ ހަމައަށް ރާއްޖެ އޮތީ، އެންމެ ކުޑަކޮށް ތަރައްޤީވެފައިވާ ޤައުމުތަކުގެ ލިސްޓުގައި. ނަމަވެސް، އެ އަހަރުގެ ތެރޭގައި ރާއްޖެ ވަނީ، ތަރައްޤީވަމުން އަންނަ ޤައުމުތަކުގެ ލިސްޓަށް ނުވަތަ މެދުފަންތީގެ އާމްދަނީ ލިބޭ ޤައުމުތަކުގެ ލިސްޓަށް ހިޖުރަކޮށްފައި.\nއެއީ، ބައިނަލްއަޤްވާމީ އިޤްތިޞާދީ މިންގަނޑުން ޤައުމުތައް ގިންތިކުރުމުގައި، ރާއްޖެއަށް ލިބުނު ކުރިއެރުމެއް. ނަމަވެސް، އެ ބަދަލުގެ ސަބަބުން، ރާއްޖެއަށް ވަރަށް ގިނަ ގޮންޖެހުންތަކެއް ކުރިމަތިވި. ބައިނަލްއަޤްވާމީ ވިޔަފާރީގައި، އޭގެ ކުރިން ރާއްޖެއަށް ލިބެންހުރި ބައެއް ޢިނާޔަތްތައް ހުއްޓިގެންދިޔަ. އެ ދުވަސްވަރު އެކަން ތަޖުރިބާ ކުރެއްވި ކިތަންމެ ބޭފުޅުންނެއް މި ފޯރަމްގައިވެސް އެބަތިއްބެވި.\nތަރައްޤީވަމުން އަންނަ ޤައުމުތަކުގެ ލިސްޓަށް ރާއްޖެ އެރުމަކީ، އޭގެ ޒާތުގައި ރާއްޖެއަށް ލިބުނު މާބޮޑު ކުރިއެރުމެއް ނޫން. ނަމަވެސް، އަމިއްލަ ފައިމައްޗަށް ތެދުވެވޭވަރުގެ އިޤްތިޞާދެއް ބިނާކުރުމަށް، ރާއްޖެއަށް ލިބުނު ވަރަށް ބޮޑު ހިތްވަރެއް. މި ދެންނެވި ބަދަލުގެ ސަބަބުން، ވިޔަފާރިތަކަށް ބޭނުންވާ ފައިސާ ހޯދުމާއި، އިންވެސްޓްމަންޓްގެ ދާއިރާއިން އިތުރު ފުރުޞަތުތައް ހޯދަން ރާއްޖެއަށް މަޖުބޫރުވޭ.\nއަޅުގަނޑު ގަބޫލުކުރާ ގޮތުން، މި ފޯރަމަކީ އެކަމަށް ވަރަށް ބޮޑަށް މަގު ފަހިވެގެންދާނެ ކަމެއް. ކެޕިޓަލް މާކެޓަކީ ރާއްޖޭގެ އިޤްތިޞާދަށް ހަކަތަ ފޯރުކޮށްދޭ މައި އިންޖީނު. ރާއްޖޭގެ އިޤްތިޞާދުގެ މިހާރުގެ ޙާލަތަށް ބަލާއިރު، ކެޕިޓަލް މާކެޓް ތަރައްޤީ ކުރުމަކީ، ރާއްޖޭގެ މާލީ ދާއިރާ އިތުރަށް ފުޅާކޮށް، ރާއްޖޭގެ އިޤްތިޞާދު މިއަށްވުރެ މަތީ ހަރުފަތަކަށް ގެންދިޔުމަށްޓަކައި ވަރަށް ބޭނުންތެރި ކަމެއް.\nވަކިން ޚާއްޞަކޮށް، އަޅުގަނޑު ފާހަގަކޮށްލަން ބޭނުން، މި ފޯރަމަށް ކަނޑައަޅުއްވާފައިވާ ޝިޢާރު؛\nCapital Market for Social Harmony\nއާދެ! އިޖުތިމާޢީ ހަމަޖެހުން ޤާއިމުކުރުމުގައި، ކެޕިޓަލް މާކެޓަށް ވަރަށް މުހިންމު ދައުރެއް އަދާކުރެވިދާނެ. ކޮންމެ މުޖުތަމަޢެއްގެވެސް ހަމަޖެހުމާއި އަމާންކަން ބިނާވެފައި މި އޮންނަނީ، އެ މުޖުތަމަޢެއްގައި ދިރިއުޅޭ ފަރުދުންގެ ފުދުންތެރިކަމާއި ތިޔާގިކަމުގެ މައްޗަށް. ޒަރޫރީ ބޭނުންތައް ފުއްދޭވަރަށްވުރެ ފަޤީރުކަމާއި އަތްމަތި ދަތިކަން އިތުރުވުމުން، އިޖުތިމާޢީ ވަރަށް ގިނަ މައްސަލަތަކަށް މަގު ފަހިވެގެންދޭ.\nޤައުމީ ތަރައްޤީގެ މަޝްރޫޢުތަކުގައި ޢަމަލީ ގޮތުން ކޮންމެ މީހަކަށް ބައިވެރިނުވެވިދާނެ. ނަމަވެސް، ކެޕިޓަލް މާކެޓް މެދުވެރިކޮށް، ތަރައްޤީގެ މަޝްރޫޢުތަކުގައި ބައިވެރިވުމަކީ، ކޮންމެ ފަރުދަކަށްވެސް އޮތް ފުރުޞަތެއް. ޤައުމީ ޞިނާޢަތްތަކުގައި، ރައްޔިތުންގެ ބައިވެރިވުން އިތުރުކުރުމުގައި، ކެޕިޓަލް މާކެޓުގެ ޙިއްޞާ ވަރަށް ބޮޑު.\nމުޅި މުޖުތަމަޢުގެ ނިސްބަތުން ބަލާއިރު، ފަރުދުންގެ ފުދުންތެރިކަން ބިނާވެފައި އޮންނަނީ، ހަމައެކަނި ވަޒީފާއިން ލިބޭ އާމްދަނީގެ މައްޗަކަށް ނޫން. ވިޔަފާރިއާއި އިޤްތިޞާދީ ޙަރަކާތްތަކުގެ ދައުރު، މިކަމުގައި މާ ބޮޑު. ރާއްޖެއަށް ބަލާއިރު، އިޤްތިޞާދީ ވައްބުރުގެ ބޮޑު އިންސައްތައެއް ޙިއްޞާކުރަނީ، ކުދި އަދި މެދު ފަންތީގެ ވިޔަފާރިތައް.\nރާއްޖޭގައި މިހާރުވެސް ކޮންވެންޝަނަލް އަދި އިސްލާމިކް ބޭންކިންގ ނިޒާމުވެސް އެބައޮތް. ނަމަވެސް، މި ވިޔަފާރިތަކަށް ކުރިއެރުމުގައި ދިމާވާ ގޮންޖެހުންތަކެއް އެބަހުރި. އޭގެ ތެރެއިން އެންމެ ބޮޑު ގޮންޖެހުމަކީ، ވިޔަފާރިތަކަށް އެކަށޭނަ މިންވަރަށް، ރާއްޖޭގެ މާލީ އިދާރާތަކުން ފަންޑު ލިބޭނެ ގޮތްތައް ނެތުން. ހަމައެކަނި ބޭންކިންގ ނިޒާމުގެ ތެރެއިން ކުންފުނިތަކަށް ބޭނުންވާ މިންވަރަށް މާލީ އެހީތެރިކަން ލިބޭކަށް ނެތް.\nދުނިޔޭގެ އެހެން ޤައުމުތަކުގައި ކަންކުރާ އުޞޫލަށް ބަލާއިރު، ރާއްޖޭގެ މި މައްސަލައަށްވެސް އޮތް އެންމެ ރަނގަޅު ޙައްލެއް ކަމަށް އަޅުގަނޑަށް ގަބޫލުކުރެވެނީ، ކެޕިޓަލް މާކެޓް. ރާއްޖޭގައި ވިޔަފާރިތައް ފެށުމަށާއި، ވިޔަފާރިތައް ކުރިއަރުވަން ބޭނުންވާ ފައިސާގެ އެހީތެރިކަން ފޯރުކޮށްދޭ، އިތުރު ވަސީލަތެއްގެ ގޮތުގައި ކެޕިޓަލް މާކެޓް ހެދިދާނެ.\nކުދި އަދި މެދުފަންތީގެ ވިޔަފާރިތަކަށް، މާލީ އެހީތެރިކަން ފޯރުކޮށްދިނުމުގެ ސްކީމްތަކެއް މިހާރުވެސް ސަރުކާރުން ވަނީ ފަށާފައި. އަޅުގަނޑު ގަބޫލުކުރާ ގޮތުގައި، ކެޕިޓަލް މާކެޓް ނިޒާމުގެ ތެރެއިން ގިނަ އިންވެސްޓަރުންގެ ބައިވެރިވުމާއެކު، މި ދެންނެވި ސްކީމްތައް ފުޅާކުރުމަކީ ވަރަށް ބޭނުންތެރި ކަމެއް.\nރާއްޖޭގެ އާބާދީ ކުޑަވުމާއި، ކުދި ރަށްރަށަށް އާބާދީ ފެތުރިފައި އޮތުމަކީ، ތަރައްޤީގެ މަޝްރޫޢުތަކުގައި ކުރިމަތިވާ ވަރަށް ބޮޑު ގޮންޖެހުމެއް. ކުޑަ އާބާދީއެއްގައި ކެޕިޓަލް މާކެޓް މެދުވެރިކޮށް، ޤައުމީ ތަރައްޤީގެ ބޮޑެތި މަޝްރޫޢުތަކަށް ބޭނުންވާ ފައިސާ ހޯދުމަކީ ވަކީން ބޮޑު ގޮންޖެހުމެއް. ނަމަވެސް، މާލީ އިދާރާތައް ގުޅިގެން މިކަމަށް އެދެވޭ ހައްލުތަކެއް ހޯދިދާނެ.\nއިންވެސްޓްމަންޓް ބޭންކިންގ ތަޢާރަފްކޮށް، ސަރުކާރާއި ބޭންކްތަކާއި، އެހެނިހެން އިންސްޓިޓިއުޝަނަލް އިންވެސްޓަރުންގެ ބައިވެރިވުމާއެކު، ކެޕިޓަލް މާކެޓުގައި ފަންޑުތައް ޤާއިމުކުރެވިދާނެ. އަދި "ޕަބްލިކް - ޕްރައިވެޓް ޕާޓްނަރޝިޕް"ގެ އުޞޫލުން އިންވެސްޓްމަންޓްތައް ބައްޓަންކޮށް، މިފަދަ ފަންޑުތައް މެދުވެރިކޮށް، ޤައުމީ ތަރައްޤީގެ މަޝްރޫޢުތަކަށް ބޭނުންވާ ފަންޑު، ކެޕިޓަލް މާކެޓު މެދުވެރިކޮށް ފޯރުކޮށްދެވިދާނެ.\nމި އަހަރުގެ އެޕްރީލް މަހުގެ ތެރޭގައި އަޅުގަނޑު ވާނީ، "މޯލްޑިވްސް ފަންޑް މެނޭޖްމަންޓް ކޯޕަރޭޝަން ލިމިޓެޑް"ގެ ނަމުގައި ކުންފުންޏެއް އުފައްދާފައި. މިއީ ސަރުކާރުގެ 100 ޕަސެންޓް ހިއްސާ އޮންނަ ކުންފުންޏެއް. ބޭނުމަކީ، ޤައުމީ ތަރައްޤީގެ ލަނޑުދަނޑިތައް ހާސިލުކުރުމަށްޓަކައި، ސަރުކާރު މެދުވެރިކޮށް ޕްރައިވެޓް ސެކްޓަރ އިންވެސްޓްމަންޓްތައް އިތުރުކުރުން.\nއަދި ރާއްޖޭގެ ސިނާޢަތްތަކުގައި، ރާއްޖެއާއި ރާއްޖެއިން ބޭރުގެ އިންވެސްޓަރުންނަށް ފަސޭހައިން އިންވެސްޓް ކުރެވޭނެ އިންތިޒާމެއް ހަމަޖެއްސުން. މި ދެންނެވި ކުންފުނީގެ މަޤްޞަދުތައް ހާސިލުކުރުމަށް ކެޕިޓަލް މާކެޓަކީ ވަރަށް އެކަށޭނަ މުއައްސަސާއެއް ކަމަށް އަޅުގަނޑު ގަބޫލުކުރަން.\nރާއްޖޭގެ މިހާރުގެ ޙާލަތަށް ބަލާއިރު، ރާއްޖޭގައި އިންވެސްޓްކޮށްފައިވާ ބޭރުގެ ފަރާތްތަކުގެ އިންވެސްޓްމަންޓްތަކުން ލިބޭ ފައިދާގެ ވަރަށް ބޮޑު ބައެއް، ރާއްޖޭގެ އިޤްތިޞާދުން ބޭރުވެގެން އެބަދޭ. އެއީ އެ އިންވެސްޓްމަންޓްތަކުން ލިބޭ ފައިދާ ރާއްޖޭގައި އިތުރަށް އިންވެސްޓްކުރެވޭނެ ވަސީލަތްތައް ހަމަޖެހިފައި ނެތުމުން.\nނަމަވެސް، މި ފައިސާ އިންވެސްޓް ކުރެވޭނެ ވަސީލަތްތައް ރާއްޖޭގައި ތަޢާރަފްކުރުމަކީ، ރާއްޖޭގެ މާކެޓުން ލިބޭ ފަންޑު އިތުރުކުރުމަށް އޮތް ބޮޑު ފުރުޞަތެއް. ރާއްޖޭގެ ސްޓޮކް އެކްސްޗޭންޖް މެދުވެރިކޮށް، ކްރޮސް ބޯޑަރ ފްރޭމްވާރކްތައް ތަޢާރަފްކޮށްގެން، ބޭރުގެ އިންވެސްޓަރުންނަށް މިފަދަ ފަންޑުތައް ހުޅުވާލައި، ގިނަ އިންވެސްޓަރުންގެ ބައިވެރިވުމާއެކު، ތަރައްޤީގެ ބޮޑެތި މަޝްރޫޢުތަކަށް ބޭނުންވާ އަދަދަށް ފަންޑު ލިބޭނެ ގޮތްތައް ހޯދިދާނެ.\nލާމަރުކަޒީ އުސޫލުން ރާއްޖެ ތަރައްޤީކުރުމަށްޓަކައި، ކެޕިޓަލް މާކެޓުގެ ތެރެއިން ވަކި އިންތިޒާމެއް ހަމަޖައްސައި، ދެމެހެއްޓެނިވި ގޮތެއްގައި ކައުންސިލުތަކަށް މާލީ އެހީތެރިކަން ފޯރުކޮށްދީގެން، ރަށްތައް ތަރައްޤީކުރުމުގެ މަޝްރޫތައް ހަލުވި ދުވެއްޔެއްގައި ހިންގިދާނެ. އޭރުން ޖަޒީރާ ރާއްޖޭގެ ތަޞައްވުރު ޙަޤީޤަތަކަށް ހެދުން ވަރަށް ފަސޭހަވާނެ.\nރާއްޖެއަކީ މި ސަރަޙައްދުގެ އިސްލާމިކް ފައިނޭންސިންގގެ ހަބަކަށް ހެދުމަކީ ސަރުކާރުގެ ތަޞައްވުރެއް. އެހެންކަމުން، ރާއްޖޭގައި މިހާރު ފުޅާވަމުން އަންނަ އިސްލާމިކް ބޭންކިންގ އާއި، އިސްލާމިކް ފައިނޭންސްގެ ދާއިރާ އިތުރަށް ކުރިއެރުވޭނީ، ކުންފުނިތަކާއި ސަރުކާރުވެސް، މާލީ އެހީތެރިކަން ހޯދާ ވަސީލަތެއްގެ ގޮތުގައި، އިސްލާމިކް ކެޕިޓަލް މާކެޓުގެ ވަސީލަތްތައް ބޭނުންކޮށްގެން.\nސަރުކާރުގެ އިސްނެގުމާއެކު، އިސްލާމިކް ޓޫރިޒަމް ރާއްޖޭގައި ތަރައްޤީ ކުރުމުގެ މަސައްކަތްތަކެއް މިހާރު އަންނަނީ ކުރެވެމުން. މި މަޝްރޫޢާއި އަދި މި ފަދަ އެހެން މަޝްރޫއުތަކަށް ބޭނުންވާ ފައިސާ، ޢާންމުންގެ ބައިވެރިވުމާއެކު، އިސްލާމިކް ކެޕިޓަލް މާކެޓުގެ ތެރެއިން ހަމަޖެއްސުމަކީ، މި ދާއިރާއަށް ލިބިގެންދާނެ ބޮޑު ކުރިއެރުމެއް.\nރާއްޖޭގެ 99 އިންސައްތައަކީ ކަނޑު. ފަސްގަނޑު ތިރިވެފައި، ތިމާވެށީގެ ގޮތުން ވަރަށް ނާޒުކު ޙާލަތެއްގައި އޮތް ޤައުމެއް. އެހެންކަމުން، އަޅުގަނޑުމެން ތަރައްޤީގެ ރޮނގުން އެންމެ ފިޔަވަޅެއްވެސް އަޅަންޖެހޭނީ، ދެމެހެއްޓެނިވި ގޮތަކަށް ކަމަށް އަޅުގަނޑު ދެކެން. އެންމެންވެސް އެއްބަސްވާ ޙަޤީޤަތަކީ ރާއްޖެ ދެމިއޮންނާނީ ތިމާވެށި ހިމާޔަތް ކުރެވިގެންކަން.\nތިމާވެށި ހިމާޔަތްކުރުމަށްޓަކައި މާލީ ދާއިރާއިންވެސް ގިނަ މަސައްކަތްތަކެއް ކުރަން އެބަޖެހޭ. މާލީ ދާއިރާއިން ތިމާވެށީގެ ހިމާޔަތުގައި ދެގޮތަކަށް ކުރިއަށް ދެވިދާނެ ކަމަށް ފެނޭ. އެއީ ތިމާވެށި ރައްކާތެރިކުރުމަށް ކުރެވޭ މަސައްކަތްތަކަށް ބޭނުންވާ މާލީ އެހީތެރިކަން ފޯރުކޮށްދިނުން. އަނެއް ގޮތަކީ ޚިދުމަތް ދިނުމުގައި ތިމާވެށްޓަށް ގެއްލުން ކުޑަ ގޮތަކަށް ކުރިއަށްދިޔުން.\nމޫސުމަށް އަންނަ ބަދަލުތަކަށްވެސް، މާލީ ނިޒާމު ތައްޔާރުވެފައި އޮތުމަކީ، ވަރަށް މުހިންމު ކަމެއް. ތިމާވެށީގެ ޙިމާޔަތުގައި މަސައްކަތް ކުރާ ފަރާތްތަކަށް ފަސޭހައިން މާލީ އެހީތެރިކަން ލިބޭނެ އިންތިޒާމުތަކެއް ހަމަޖެއްސުމަކީވެސް، ދެމެހެއްޓެނިވި ތަރައްޤީއަށް މަސައްކަތްކުރާއިރު، ކޮންމެހެން ބޭނުންތެރި ކަމެއް ކަމުގައި އަޅުގަނޑު ދެކެން.\nއަޅުގަނޑުމެން ތަރައްޤީ ހާސިލުކުރަން ބޭނުންވަނީވެސް ދެމެހެއްޓެނިވި ގޮތެއްގައި. އެކަން ކުރެވޭނީ، ވަގުތީ ޙައްލުތައް ލިބިދޭ ކުރު ރާސްތާގެ ރޭވުންތަކުގެ ބަދަލުގައި، ދާއިމީ ޙައްލަށް އަމާޒުކުރެވޭ ދުރު ރާސްތާގެ ރޭވުންތަކަށް އިސްކަންދީގެން. ތިޔަބޭފުޅުން މި ފޯރަމްގައި މަޝްވަރާ ކުރައްވާއިރުވެސް، ވިސްނުން އަމާޒުކުރައްވަންވީ ހަމައެކަނި މިއަދުގެ މައްސަލަތަކަކަށް ނޫން.\nއަޅުގަނޑުމެން އެންމެންވެސް މި ކުރަނީ ޤައުމު ތަރައްޤީ ކުރުމުގެ މަސައްކަތް. އަޅުގަނޑުމެން ގުޅިގެން، އެއް ޢަޒުމެއްގައި މަސައްކަތް ކޮށްފިއްޔާ، ނަތީޖާ ހާސިލުކުރުމަކީ މާ ދަތިކަމަކަށް ނުވާނެ.\nއަޅުގަނޑުގެ އުންމީދަކީ، މި ފޯރަމް ކާމިޔާބުވެ، އަޅުގަނޑުމެންގެ އިޤްތިޞާދީ ދުވެލި އިތުރަށް ހަލުވިކުރެވޭނެ ގޮތްތަކެއް އުފަންވެގެން ދިޔުން. ރާއްޖޭގެ އިޤްތިޞާދަށް ފާގަތިކަމާއި ކުރިއެރުން މިންވަރުކޮށްދެއްވުން އެދި ދުޢާ ދަންނަވަމުން، އަޅުގަނޑުގެ ވާހަކަކޮޅު ނިންމާލާނަން.


Victory-Eydhafushi matchun veterans mubaaraiy miadhu fashanee | Mihaaru\nމިދިޔަ އަހަރުގެ ވެޓެރަންސް ކަޕްގައި ކްލަބް ގްރީން ސްޓްރީޓްސް އާއި ވިކްޓަރީ ކުޅުނު މެޗުގެ ތެރެއިން.-- ފޮޓޯ: އޭއެފްޕީ\nވިކްޓަރީ-އޭދަފުށި މެޗުން ވެޓެރަންސް މުބާރާތް މިއަދު ފަށަނީ\n08 މެއި 2019 - 11:562comments\nޓާފް ދަނޑުގައި ކުރިއަށްދާ މި މުބާރާތުގައި މި ފަހަރު ޖުމްލަ ހަތް ޓީމަކުން ވާދަކުރާނެ އެވެ. އެއީ އޭދަފުށްޓާއި ވިކްޓަރީގެ އިތުރުން ކްލަބް ގްރީން ސްޓްރީޓްސް، ޕޮލިސް ކްލަބް، މާޒިޔާ، ދިވެހި ސިފައިންގެ ކްލަބް އަދި ކްލަބް އީގަލްސް އެވެ.\nމި މުބާރާތުގެ އެންމެ ކާމިޔާބު ދެ ޓީމު ކަމަށްވާ ކްލަބް ވެލެންސިއާ އާއި ނިއު ރޭޑިއަންޓް މި އަހަރުގެ މުބާރާތުގައި ނުކުޅެ އެވެ. މި މުބާރާތް ފަސް ފަހަރު ކާމިޔާބުކޮށްފައިވާ ވެލެންސިއާ މި އަހަރުގެ މުބާރާތުގައި ނުކުޅެނީ މިދިޔަ އަހަރު އެ ޓީމު ފުރަތަމަ ޑިވިޝަނުން ރެލިގޭޓްވެފައިވާތީ އެވެ. އަނެއްކޮޅުން ނިއު މި ފަހަރުގެ މުބާރާތުގައި ނުކުޅެނީ ކުޅުންތެރިންނަށް މުސާރަ ނުދޭ މައްސަލައިގައި އެ ޓީމު ފުޓްބޯޅައިގެ ހަރަކާތްތަކުން ސަސްޕެންޑްކޮށްފައި އޮތުމުންނެވެ. ނިއު އިން ވަނީ މި މުބާރާތުގެ ތަށި ތިން ފަހަރު އުފުލާލައިފަ އެވެ.\nމި ފަހަރުގެ މުބާރާތް ކުރިއަށްދާނީ ދެ ބުރަކަށެވެ. ފުރަތަމަ ބުރުގައި ހަތް ޓީމުގެ މެދުގައި އޮންނާނީ ލީގު ބުރެކެވެ. އެ އަށް ފަހު އެންމެ ގިނަ ޕޮއިންޓް ހޯދާ ޓީމަކަށް ފައިނަލުގެ ސީދާ ޖާގައެއް ލިބޭއިރު، ފައިނަލުގެ ފަހު ޖާގަ ލިބޭނީ ލީގު ބުރުގެ ދެ ވަނަ އާއި ތިން ވަނައާ ދެމެދުގައި ކުޅޭ ސެމީ ފައިނަލް މެޗުން މޮޅުވާ ޓީމަކަށެވެ.\nކުރިން އެފްއޭއެމުން މި މުބާރާތް ބޭއްވި ނަމަވެސް ފަހަކަށް އައިސް މި މުބާރާތް ބޭއްވީ އެކި ކްލަބްތަކުންނެވެ. މީގެ ކުރިން ސޮކަ ވެޓެރަންސް އެސޯސިއޭޝަން އޮފް މޯލްޑިވްސް އިން ބޭއްވިއިރު، މި މުބާރާތް ފަހުން ބާއްވާފައިވަނީ މި ފަހަރު ވެސް މުބާރާތް އިންތިޒާމުކުރާ މޯލްޑިވްސް ސޮކަ މޭޓްސް އިންނެވެ. ކުރީގެ މަޝްހޫރު ކުޅުންތެރިން ހިމެނޭ ގޮތަށް ހަދާފައިވާ ސޮކަ މޭޓްސްގެ ސްޕޮންސަރަކަށް ހަމަޖައްސާފައިވަނީ ޖަލްބޫތު މޯލްޑިވްސް އެވެ.\nތިރީސް ފަސް އަހަރުން މަތީގެ ކުޅުންތެރިންނަށް ހާއްސަ ވެޓެރަންސް މުބާރާތަކީ ކުރީގެ ތަރިންގެ ކުޅުން މިހާރު ފެންނަ ހަމައެކަނި މުބާރާތެވެ. މި މުބާރާތުގައި ކުރިން ފުރަތަމަ ޑިވިޝަނުގެ ކްލަބްތަކަށް ކުޅުނު ކުޅުންތެރިންނާއި ގައުމީ ޓީމުގައި ގިނަ ކާމިޔާބީތައް ހޯދާފައިވާ ކުޅުންތެރިން ކުޅެ އެވެ. މިދިޔަ އަހަރުތަކުގައި މި މުބާރާތުގެ ވާދަވެރިކަން ބޮޑުވެ އެކި ކުޅުންތެރިންގެ ޓްރާންސްފާތައް ވެސް ވަނީ ހިނގައިފަ އެވެ.\nމި ފަހަރުގެ މުބާރާތުގައި ކުޅޭ އޭދަފުށީ ޓީމުގައި ވެލެންސިއާ އަށް ކުރިން ކުޅުނު ކުޅުންތެރިން ހިމެނޭނެ އެވެ. މިއަދުގެ މެޗު ފަށާނީ ހަވީރު 4:30 ގަ އެވެ.


ރައީސް ޔާމީންގެ މައްޗައް ހުކުމްކުރުން 28 ގައި | Jazeera\tރައީސް ޔާމީންގެ މައްޗައް ހުކުމްކުރުން 28 ގައި - Jazeera\nރައީސް ޔާމީންގެ މައްޗައް ހުކުމްކުރުން 28 ގައި\nކުރީގެ ރައީސް އަބްދުﷲ ޔާމީންގެ މައްޗަށް ކުރާ މަނީ ލޯންޑަރިންގެ ދައުވާގެ ޝަރީއަތް އަލުން ނުފަށާ ނިމުނު ހިސާބުން ކުރިޔަށް ގެންގޮސް ހުކުމް ކުރުމަށް ކްރިމިނަލް ކޯޓުން ނިންމައިފި އެވެ.\nރައީސް ޔާމީންގެ މައްސަލަ ބެއްލެވީ ކުރިމިނަލް ކޯޓުގެ އިސް ގާޒީ އަހުމަދު ހައިލަމެވެ. ނަމަވެސް އެ މައްސަލާގެ ހުކުމް އިއްވުމުގެ އަޑުއެހުން އޮތް ދުވަހު އެ އަޑުއެހުމުގެ ކުރިން ގާޒީ ހައިލަމް ވަނީ ކުއްލި ގޮތަކަށް ސަސްޕެންޑްކޮށްފަ އެވެ. އެއަށް ފަހު ރައީސް ޔާމީންގެ މައްސަލަ ބެއްލެވުމަށް ވަނީ ފަސް ގާޒީންގެ ބެންޗެއް ނަގައިފަ އެވެ.\nއެ މައްސަލާގައި މިއަދު ބޭއްވި އަޑު އެހުމުގައި ބެންޗުގެ އިސް ގާޒީ އަލީ ރަޝީދު ވަނީ ފަނޑިޔާރު ބަދަލުވާ ހާލަތުގައި ޖިނާއީ އިޖުރާއަތުގެ 152 ވަނަ މާއްދާގެ ދަށުން އަމަލު ކުރަން ޖެހޭ ގޮތް ވިދާޅުވެފަ އެވެ. އެގޮތުން މައްސަލަ އަލުން ބަލަން ނިންމި ދާނެ ކަމަށާއި ނުވަތަ ނިމިފައި އޮތް ހިސާބުން ފަށައިގެން ކުރިޔަށް ގެންދެވި ދާނެ ކަމަށް އަލީ ރަޝީދު ވިދާޅުވި އެވެ. އެ މައްސަލާގައި ގޮތެއް ނިންމުމުގެ ކުރިން ގާޒީ ވަނީ ދައުލަތާއި ރައީސް ޔާމީންގެ ވަކީލުން އެކަމާ ގުޅިގެން ދެކެވަޑައިގަންނަވަނީ ކިހިނެތްތޯ ސުވާލު ކުރައްވައިފަ އެވެ.\nދައުލަތުގެ ފަރާތުން ބުނީ އެ މައްސަލައަކީ ގާޒީގެ އިހްތިޔާރުގައި އޮތް ކަމަކަށް ވާތީ އެ މައްސަލާގައި ކޮންމެ ގޮތަކަށް ނިންމެވި ކަމުގައިވީ ނަމަވެސް އެއްވެސް އިއުތިރާޒެއް ނެތް ކަމަށެވެ. އެހެން ނަަމަވެސް ރައީސް ޔާމީންގެ ވަކީލުންގެ ފަރާތުން އެދުނީ އެ މައްސަލަ އަލުން ފަށައިގެން ކުރިޔަށް ގެންދިޔުމަށެވެ.\nދެ ފަރާތުގެ ވާހަކަ އަޑު އެހުމަށް ފަހު ގާޒީންގެ ބެންޗުން ނިންމީ މައްސަލަ ނިމިފައި އޮތް ހިސާބުން ކުރިޔަށް ގެންދިޔުމަށެވެ. އެގޮތަށް ނިންމި ސަބަބެއް ކަމުގައި ގާޒީ އަލީ ރަޝީދު ވިދާާޅުވީ އެ މައްސަލާގައި ހިމެނޭ ހެކި ބަސް ނެގުމުގެ މަރުހަލާ ވެސް ނިމިފައިވާތީ އެވެ.\nއެގޮތުން މި މަހުގެ 28 ވަނަ ދުވަހު މައްސަލަ ނިންމުމަށް ހުކުމް ކުރުން އޮންނާނެ ކަމަށް ގާޒީ އަލީ ރަޝީދު ވިދާޅުވި އެވެ.


20 aharun dhashuge3kulhuntherinnaa eku gaumee volley team ekulavaalaifi - vNews.mv\nސީނިއަރ ގައުމީ ޓީމަށް މުޅިން އަލަށް ނެގި ތިން ކުޅުންތެރިން- ގްރެފިކްސް:- ވީނިއުސް\n20 އަހަރުން ދަށުގެ ތިންކުޅުންތެރިންނާއެކު ގައުމީ ވޮލީ ޓީމު އެކުލަވާލައިފި\nއައްފާން މުހައްމަދު 24 November 2021, 16:41\n20 އަހަރުން ދަށުގެ އުންމީދީ3ކުޅުންތެރިއަކު ހިމަނާ، އަންނަ ޑިސެމްބަރު މަހު ބަންގްލަދޭޝްގައި ބާއްވާ ސެންޓްރަލް ޒޯން ވޮލީބޯޅަ މުބާރާތަށް ގައުމީ ފިރިހެން ވޮލީބޯޅަ ޓީމު އެކުލަވާލައިފިއެވެ.\nޑިސެމްބަރު މަހުގެ 21 ވަނަ ދުވަހުން ފެށިގެން 29 ވަނަ ދުވަހުގެ ނިޔަލަށް ބަންގްލަދޭޝްގައި ބޭއްވުމަށް ތާވަލުކޮށްފައިވާ މި މުބާރާތުގައި ރާއްޖެ ޓީމު ނުކުންނާނީ، ތަޖުރިބާކާރު ކޯޗު މުޙައްމަދު ސާޖިދު (ކާއްޓޭ) ގެ އިރުޝާދުގެ ދަށުންނެވެ. މީގެ ކުރިން ދެ ފަހަރެއްގެ މަތިން ހެޑް ކޯޗުގެ މަގާމު ކާއްޓޭ އަދާކޮށްފައިވާއިރު، އޭނާގެ އިރުޝާދުގެ ދަށުން ގައުމީ ޓީމުން މީގެ ކުރިންވެސް ވަނީ ސެންޓްރަލް ޒޯން ވޮލީބޯޅަ މުބާރާތުގައި ވާދަކޮށްފައެވެ.\n15 ކުޅުންތެރިންގެ ފައިނަލް ސްކޮޑެއް އެކުލަވާލާ މުބާރާތުގެ ފަހުގެ ތައްޔާރީތައް ގައުމީ ޓީމުން ވަމުންދާއިރު، އެންމެފުރަތަމަ ފަރިތަކުރުންތައް ފަށާފައިވަނީ 21 ކުޅުންތެރިންގެ ސްކޮޑަކާއެކުއެވެ. 15 ކުޅުންތެރިންގެ ސްކޮޑުގައި އެންމެ ފާހަގަކޮށްލަންޖެހޭ ކަމަކީ، 20 އަހަރުން ދަށުގެ ތިން ކުޅުންތެރިން ހިމަނާފައިވުމެވެ.\nއެގޮތުން އެންމެ ހަގު ކުޅުންތެރިއެއްގެ ގޮތުގައި ހިމަނާފައިވަނީ އުމުރުން 17 އަހަރުގެ، ތ. މަޑިފުށި، މާއިޝް އަހްމަދު އެވެ. ދެން ސްކޮޑުގައި ހިމެނި ޒުވާން ކުޅުންތެރިންނަކީ އުމުރުން 19 އަހަރުގެ އަޙްމަދު ނާފިއު އަދި އުމުރުން 20 އަހަރުގެ ޝާމިލް މުޙައްމަދެވެ. މި ތިން ކުޅުންތެރިންނަކީވެސް ގައުމީ ސްކޮޑުގައި މުޅިން އަލަށް ހިމެނުނު ތިން ކުޅުންތެރިންނެވެ.\nމި ތިން ކުޅުންތެރިންނަކީވެސް ގައުމީ ބީޗް ވޮލީބޯޅަ މުބާރާތުގައި ރަންވަނަތަކެއް ހޯދާފައިވާ ތިން ކުޅުންތެރިންނެވެ. އެގޮތުން މާއިޝް ވަނީ އޭނާގެ ޕާޓްނަރު، ހައިލަމް ހަސަން އާއިއެކު މުބާރާތުގެ ފިރިހެން ޑިވިޝަންގެ 19 އަހަރުންދަށުގެ ޗެމްޕިއަންކަން ހޯދާފައެވެ. އަދި ޝާމިލް އާއި ނާފިއުގެ ޕެއާއިން ވަނީ މުބާރާތުގެ 23 އަހަރުން ދަށުގެ ޗެމްޕިއަންކަން ހޯދާފައެވެ. އެހެންކަމުން މި ތިންކުޅުންތެރިންނަކީ ވޮލީ އިން ރާއްޖޭގައި ވިދާލާނެ ކުޅުންތެރިންތަކެއްކަމަށް، ގިނަ ބަޔަކު ގަބޫލުކުރެއެވެ.\nކާއްޓޭގެ އިރުޝާދުގެ ދަށުން ގައުމީ ސްކޮޑު ފައިނަލްކުރިއިރު، ވީއޭއެމުގެ ޓެކްނިކަލް ކޮމިޓީން މީގެ ކުރިން ވަނީ ގައުމީ ޓީމުތަކަށް ކުޅުންތެރިން ނެގުމުގައި އުސޫލުތަކެއް ކަނޑައަޅާފައެވެ. އެގޮތުން މުބާރާތުގައި ވާދަކުރާ ސްކޮޑުގައި 23 އަހަރުން ދަށުގެ ގައުމީ ޓީމުގެ ދެ ކުޅުންތެރިން ހިމެނުމަށް ވަނީ ހަމަޖެހިފައެވެ.\nސެންޓްރަލް ޒޯން މުބާރާތަށް 12 ކުޅުންތެރިންގެ ސްކޮޑެއް ދާއިރު، މުބާރާތަށް ތައްޔާރުވާން ބަހްރޭނުގައި ކުރާ ކޭމްޕުގައި ބައިވެރިވާނީ މި ފަހަރު އެކުލަވާލި 15 ކުޅުންތެރިންގެ ސްކޮޑެވެ. އެހެންކަމުން މިހާރު އެކުލަވާލި ސްކޮޑުން އަދި ތިން ކުޅުންތެރިއަކު ބާކީވާނެއެވެ. ސެންޓްރޯލް ޒޯނުގެ ކުރިން ބަހްރޭނުގައި ރާއްޖޭގެ ވޮލީބޯޅަ ޓީމުތައް ކޭމްޕުކުރާއިރު، މިއީ ދާދި ފަހުން ރާއްޖޭގެ ކުޅިވަރާ ބެހޭ ވަޒީރު އަޙްމަދު މަޚްލޫފް ބަހްރޭނަށް ކުރެއްވި ރަސްމީ ދަތުރުފުޅުގެ ތެރެއިން ލިބުނު ފުރުސަތެކެވެ.\nއަންނަ މަހު ސެންޓްރަލް ޒޯން ވޮލީބޯޅަ މުބާރާތް ބަންގާޅުގައި ބާއްވާއިރު، މި މުބާރާތުގައި ވާދަކުރާ ގައުމުތަކަކީ ރާއްޖެ އާއި، ނޭޕާލާއި، ސްރީ ލަންކާ އާއި، އުޒްބެކިސްތާން އަދި ބަންގްލަދޭޝެވެ. މީގެ ކުރިން މި އަހަރުގެ ސެންޓްރަލް ޒޯން ފިރިހެން ވޮލީބޯޅަ މުބާރާތްތައް ތިން ބަޔަކަށް ބަހާލައިގެން ކުރިއަށްގެންދަން ހަމަޖެހިފައި އޮތްއިރު، ރާއްޖެ ވާދަކުރަން އޮތީ ދެކުނު އޭޝިއާގެ މުބާރާތުގައެވެ. އެކަމަކު އެ ތިން މުބާރާތުގެ ބަދަލުގައި އެއް މުބާރާތް ބާއްވަން ނިންމުމާއެކު، މި ފަހަރުގެ މުބާރާތުގައި ލަންކާ އާއި އުޒްބެކިސްތާން ފަދަ ވަރުގަދަ ގައުމުތަކާ ދެކޮޅަށް ރާއްޖެ ކުޅެން ޖެހޭނެއެވެ.\nމީގެ އިތުރުން އަންނަ މަހު ސެންޓްރަލް ޒޯނުގެ އަންހެން ވޮލީބޯޅަ މުބާރާތްވެސް ބަންގާޅުގައި ބާއްވާއިރު، އެ މުބާރާތުގައި ވާދަކުރާ ގައުމުތަކަކީ ރާއްޖެ އާއި، ކިރްގިސްތާނާއި، ނޭޕާލް އުޒްބެކިސްތާން އަދި ބަންގްލަދޭޝެވެ. އެ މުބާރާތާ ގައުމީ އަންހެން ވޮލީ ޓީމު ކުރިމަތިލާނީ މުމްތާޒް އަލީ (މުންތޭ) ގެ އިރުޝާދުގެ ދަށުންނެވެ.


ނައިފަރަށް މަސްތުވާތަކެތި އެތެރެ ކުރަން އުޅުނު ދެމީހުން މަސްތުވާތަކެއްޗާއެކު ހައްޔަރުކޮށްފި\nއަންގާރަ ،12 ޖެނުއަރީ 2021 / 9:53\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ޅ.ނައިފަރު ޕޮލިސް ސްޓޭޝަނާއި ފުލުހުންގެ އިންޓެލިޖެނެސް ގުޅިގެން ހިންގި އޮޕަރޭޝަނެއްގައި ނައިފަރަށް މަސްތުވާތަކެތި އެތެރެކުރަން އުޅުނު ދެމީހުން މަސްތުވާތަކެއްޗާއެކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 20 އަހަރުގެ މީހަކާއި 18 އަހަރުގެ މީހެކެވެ. މި ދެ މީހުން ނަކީވެސް ދެ ދިވެހިންނެވެ. މި ދެ މީހުން ހައްޔަރުކޮށްފައިވަނީ ނައިފަރަށް މަސްތުވާތަކެތި އެތެރެ ކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މި ޖެނުވަރީ މަހުގެ 11 ވަނަ ދުވަހު ހިންގި އޮޕަރޭޝަނުގައި ނައިފަރު ބަނދަރު ސަރަހައްދުންނެވެ.\nމާލެއިން ފުރައިގެން ނައިފަރަށް އައި ދޯންޏަކުން އެރަށް ބޭލި ފޮށިގަނޑެއް ހިފައިގެން ދަނިކޮށް އެދެމީހުން ހުއްޓުވައި، ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފިލްމުހުސްކުރި ދަޅެއް ފެނިފައިވެއެވެ.\nމި މައްސަލަ ޅ.ނައިފަރު ޕޮލިސް ސްޓޭޝަނުން ދަނީ ތަހުޤީގު ކުރަމުންނެވެ.


SunOnline: BML ge community fund ah edhi hushahelhumuge muhdhathu mi mahu 30 ah hamavanee\nބީއެމްއެލްގެ ކޮމިއުނިޓީ ފަންޑަށް އެދި ހުށަހެޅުމުގެ މުއްދަތު މި މަހު 30 އަށް ހަމަވަނީ\nބީއެމްއެލްގެ ކޮމިއުނިޓީ ފަންޑުގެ ދަށުން ހަދާފައިވާ ތަނެއް ---- ފޮޓޯ: ބީއެމްއެލް\nބޭންކް އޮފް މޯލްޑިވަސް (ބީއެމްއެލް)ގެ "އަހަރެންގެ ބޭންކް" ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ މުއްދަތު މި މަހުގެ ނިޔަލަށް ހަމަވާނެ ކަމަށް އެ ބޭންކުން ބުނެފިއެވެ.\nކޮމިއުނިޓީ ފަންޑަށް އެދި ހުށަހެޅުމުގެ ފުރުސަތު އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ވެސް އޮންނާނެ އެވެ.\nއެގޮތުން ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް ރިއާޔަތް ކޮށް ހުށައަޅާ އެ ޕްރޮޕޯސަލް ތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ބީއެމްއެލް އިން ހޮވާނެއެވެ.\nއޭގެ ތެރެއިން ކޮންމެ ޕްރޮޕޯސަލްއެއްގައި ހިމެނޭ ހަރާތްކަތްތައް ހިންގުމަށްޓަކައި 50،000 ރުފިޔާވެސް ބީއެމްއެލް އިން ދޭނެއެވެ.\nބީއެމްއެލްގެ ކޮމިއުނިޓީ ފަންޑުގެ ދަށުން ހަދާފައިވާ ލައިބަރިރީއެއްގައި ކުދިން ފޮތް ކިޔަނީ ---- ފޮޓޯ: ބީއެމްއެލް\nކޮންމެ ކުއާޓަރެއްގައި ފަސް ޕްރޮޖެކްޓް ހިންގުމަށް ބީއެމްއެލުން އެހީތެރިކަން ފޯރުކޮށްދެމުންދާއިރު މި އަހަރުގެ ފަހު ކުއާޓާރގެ ފަންޑަށް ޕްރޮޕޯސަލް ހުށައެޅޭނީ މި މަހުގެ 30 ވަނަ ދުވަގެ ރޭ 12:00އާ ހަމައަށެވެ. ޕްރޮޕޯސަލްއާ އެކު އެޕްލިކޭޝަން ފޯމް ހުށައަޅާނީ އެކަމަށް ހާއްސަ ކުރެވިފައިވާ މެއިލް [email protected] އަށެވެ.\nބީއެމްއެލް ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ މަޝްރޫއުތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ.\nއެ ފަންޑަށް ވަރަށް ބޮޑު ތަރުހީބެއް ލިބޭ ކަމަށް ބީއެމްއެލުން ވަނީ ބުނެފައެވެ. މިގޮތުން އެވެރެޖްކޮށް 60 ވަރަކަށް ޕްރޮޕޯސަލް ލިބެއެވެ. އެ ފަންޑުގެ ދަށުން މިހާތަނަށް ރާއްޖޭގައި 55 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދީފަ އެވެ.\nބީއެމްއެލްގެ ކޮމިއުނިޓީ ފަންޑާ ބެހޭ އިތުރު މައުލޫމާތު ބީއެމްއެލްގެ ވެބްސައިޓުން ލިބެން ހުންނާނެއެވެ.\nމި ފަންޑުގެ ދަށުން 2019 ވަނަ އަހަރުން ފެށިގެން ކޮންމެ އަހަރަކުވެސް ބީއެމްއެލުން އަންނަނީ 1 މިލިއަން ރުފިޔާގެ އެހީތެރިކަން ފޯރުކޮށްދެމުންނެވެ.\nމިދިޔަ އަހަރު ބީއެމްއެލްއަށް 1.7 ބިލިއަން ރުފިޔާގެ ފައިދާ\nއިތުރު ނުވަ ސުކޫލެއްގެ ސެން ކްލާހަށް ބީއެމްއެލްގެ އެހީ


Gangubai: Gang star ge role ah Ajay Devgn\nގަންގޫބާއީ: ގޭންގް ސްޓާރުގެ ރޯލަށް އަޖޭ\nއާލިއާ އާއި އަޖޭ ދޭވްގަން\n"ހަމް ދިލް ދޭ ޗުކޭ ސަނަމް" އަށް ފަހު ޑައިރެކްޓަރު ސަންޖޭ ލީލާ ބާންސާލީ އާއި އަޖޭ ދޭވްގަން އެކުގައި މަސައްކަތް ކުރަން ހަމަޖެހިއްޖެ އެވެ. ބޮލީވުޑް ޚަބަރުތައް ބުނާ ގޮތުގައި އަޖޭ ކުޅެން ހަމަޖެހިފައި ވަނީ އާލިއާ ބަޓް ބަތަލާގެ ބަޔަށް ލައިގެން ބާންސާލީ އުފައްދަން އުޅޭ ފިލްމު "ގަންގޫބާއީ" ގައެވެ. ފިލްމުގައި އަޖޭ ކުޅެނީ ގޭންގް ސްޓާރެއްގެ ރޯލެވެ.\n"ގަންގޫބާއީ" އަކީ ލިޔުންތެރިޔާ ހުސެއިން ޒައިދީގެ "މާފިއާ ކްއީންސް އޮފް މުމްބައި" ގެ އެޑަޕްޓޭޝަނެއް ކަމަށް ބުނެވެ އެވެ.\n"ގަންގޫބާއީ" ފިޔަވައި "ބައިޖޫ ބަންވުރާ" ކިޔާ ފިލްމެއްގެ މަސައްކަތް ވެސް ބާންސާލީ ފަށަން ދަނީ ތައްޔާރު ވަމުންނެވެ. މި ދެ ފިލްމުން ކުރެ ބޭނުން ފިލްމެއް ޚިޔާރު ކުރުމުގެ ފުރުސަތު އަޖޭއަށް ދިނުމުން އޭނާ ޚިޔާރު ކުރީ "ގަންގޫބާއީ" އެވެ.\nދެ ފިލްމެއްގެ މަސައްކަތް ފަށާކަން ރަސްމީކޮށް ބަންސާލީ އިއުލާން ކޮށްފައި ވިޔަސް އާލިއާ ބަޓް ފިޔަވައި އެހެން އެއްވެސް އެކްޓަރެއްގެ ނަން އިއުލާން ކޮށްފައެއް ނުވެ އެވެ. ކުރިޔަށް އޮތް ހަފުތާ ތެރޭގައި ފިލްމުގައި ބައިވެރިވާ ތަރިންގެ ނަންތައް އިއުލާން ކުރަން ހަމަޖެހިފައިވާ ކަމަށް ބޮލީވުޑް ޚަބަރުތައް ބުނެ އެވެ.\nއަޖޭ މިހާރު ކުޅެމުންދަނީ ތާރީޚީ އެކްޝަން ޑްރާމާ "ތަންހާޖީ" އެވެ. "ގަންގޫބާއީ" ޕްރޮޖެކްޓާ ބެހޭ ގޮތުން ވާހަކަ ދައްކަން ބާންސާލީ އާ ބައްދަލު ކުރި ފަހަރަކު އަޖޭ ވަނީ "ތަންހާޖީ" ގެ ބައެއް މަންޒަރުތައް ބާންސާލީ އަށް ދައްކާފަ އެވެ. އަދި ޚުދް ބާންސާލީއަކީ ވެސް ތާރީޚީ ފިލްމުތަކަށް ޝައުގުވެރިވާ މީހަކަށް ވާތީ އަޖޭގެ ފިލްމުގެ މަންޒަރުތައް ބާންސާލީއަށް ވަރަށް ކަމުދިޔަ ކަމަށް ވެއެވެ.\nއާލިއާ ބަޓް އަޖޭ ދޭވްގަން


Neha, Firimeehaa Kureege Loabiverinnah Inzaaru Dhinee Lava Akun! - Vaguthu\nދާދި ފަހުން ކައިވެނި ކުރި އިންޑިއާގެ މަޝްހޫރު ލަވަކިޔުންތެރިޔާ ނެހާ ކައްކަރް އޭނާގެ ފޭނުން އުފާކޮށްފައި ބަހައްޓަން އެނގެއެވެ. ލަވަކިޔުންތެރިޔާ ރޯހަންޕްރީތް ސިންގ އާ ކައިވެނިކޮށްގެން އުޅޭ ނެހާ މިގޮތަށް މަޖާ ކުރުމުގެ ތެރެއިން މިއަދު މި ވަނީ އޭނާގެ ފިރިމީހާގެ ކުރީގެ ލޯބިވެރިންނަށް އިންޒާރު ދޭ ވީޑިއޯއެއް އައްމުކޮށްފައެވެ.\nއެ ވީޑިއޯއިން އިންޑިއަން އައިޑޮލްގެ ފަނޑިޔާރު އަދި މަޝްހޫރު ލަވަކިޔުންތެރިޔާ ނެހާ އާއި ރޯހަން ފެނިގެން ދެއެވެ. އަދި އެ ވީޑިއޯގައި ދެ މީހުންވެސް ކިޔަނީ ލަވައެކެވެ. އަދި ދެ މީހުންގެ މޮޅު އެކްޓިންގ ފެނިގެން ދެއެވެ. އޭގައި ފުރަތަމަ ފަށަނީ ފިރިމީހާއެވެ. އޭނާ ލޯބިވެރިންނާއި ގުޅޭގޮތުން ވާހަކަދައްކާައެވެ އެ ވާހަކައިގެ ތެރެއިން ނެހާ މި ވަނީ، ފިރިމީހާގެ ލޯބިވެރިޔާ، ރޯހަންއަށް ނުގުޅުމަށް އިންޒާރު ދީފައެވެ. އަދި އެމީހުން އޭނާ ދޫކޮށްލީ އެހެން މީހަކަށްޓަކައި ކަމަށް ބުނެފައެވެ.\nމީޓު ހިޒް އެކްސް ލިޔުމަށްފަހު ނެހާ އެ އިންޒާރު ދީފައި ވަނީ ލަވައަކުންނެވެ.\nމީގެ ކުރިންވެސް ނެހާ ވަނީ، ރޯހަންގެ ކުރީގެ ލޯބިވެރިޔާ އޭނާއަށް ގުޅާކަން ހާމަކޮށްފައެވެ.\nމިިއީވެސް އެ މީހުންގެ އާ ލަވަ މާކެޓް ކުރުމަށް ޖެއްސި ސްޓަންޓެއް ކަމަށް ވަރަށް ބޮޑަށް ބެލެވެއެވެ. އެގޮތުން މީގެ ކުރިން ނެހާ ބަނޑުބޮޑުކަމަށް ދައްކައި، ލަވައެއް ޕްރޮމޯޓް ކުރުމަށް ވީޑިއޯއެއް ހަދާފައި ވެއެވެ.\nއެ ފޮޓޯ އާއްމު ކުރުމުން ގިނަބަޔަކު ދެ މީހުންނަށް މަރުހަބާ ކިޔާ މެސެޖްކޮށް، ކޮމެންޓް ކޮށްފައި ވެއެވެ.ނަމަވެސް، ފަހުން އެ މީހުން ވަނީ އެއީ އާއްމުންގެ ސަމާލުކަން ހޯދަން ކުރި ކަމެއް ކަަމަށް ބުނެފައެވެ.\nޖެނުއަރީ 18, 2021 07:05\nނޭހާ ތީ ބޮޑު ބޭވަފާ ތެރިއެއް މަށާ އިންނަށް ހުރިހާކަމެއް ސެޓްކޮށް ބޮޑު ގަނޑުވަރެއް ވަރުގެ ގެއެއް އެޅިފަހުން ތި ދިޔައީ އެހެން މީހެއް ކައިރިއަށް


EURO 2020: Wales Aai Switzerland Ah Hama Hama Nimumeh - Vaguthu\nޔޫރޯ 2020: ވޭލްސް އާއި ސްވިޒަލޭންޑަށް ހަމަހަމަ ނިމުމެއް\nލަނޑު ޖެހުމަށްފަހު ސްވިޒަލޭންޑް ކުޅުންތެރިން އުފާފާޅުކުރަނީ\nޔޫރޯ ފުޓުބޯޅަ މުބާރާތުގެ ގްރޫޕް އޭގައި ވޭލްސް އަދި ސްވިޒަލޭންޑް ބައްދަލުކުރި މެޗު 1-1 އިން އެއްވަރުވެގެން ނިމިއްޖެ އެވެ.\nއަޒެރްބައިޖާންގެ ބާކޫ އޮލިމްޕިކް ސްޓޭޑިއަމްގައި ކުޅުނު މި މެޗުގެ ފުރަތަމަ ހާފު ނިމުނީ ދެޓީމުން ކުރެ ޓީމަކަށް ލަނޑެއް ކާމިޔާބުނުކުރެވި އެވެ. މި ހާފުގައި ދެ ޓީމަށްވެސް ލަނޑުޖަހާނެ ރަނގަޅު ފުރުސަތުތަކެއް ލިބުނުއިރު ގިނަވަގުތު ބޯޅަ ހިފަހައްޓައިގެން މި ހާފުގައި ކުޅެފައިވަނީ ސްވިޒަލޭންޑުންނެވެ.\nމި ހާފުގައި ތަނަވަސްވި ފުރުސަތުތަކުގެ ތެރެއިން ގެރެތް ބޭލް އަށް ލިބުނު ފުރުސަތު ފާހަގަކޮށްލެވެއެވެ. ދެ ޓީމުގެ ކީޕަރުންވެސް މި ހާފުގައި ފެނުނީ ވަރަށް ހުށިޔާރުކޮށެވެ.\nދެވަނަ ހާފުގައި މަންޒަރު ބަދަލުވެގެންދިޔަ އެވެ. ދެ ޓީމުންވެސް ފުރުސަތުތައް އިތުރަށް ތަނަވަސްކުރި އެވެ. ފުރަތަމަ ހާފުގައި ގިނަވަގުތު ބޯޅަ ހިފަހައްޓައިގެން ކުޅެ ސްވިޒަލޭންޑަށް ގޯލު ކާމިޔާބު ނުކުރެވުނު ނަމަވެސް ދެވަނަ ހާފުގެ ކުރީކޮޅު އެ ޓީމުން ދިޔައީ ވޭލްސް ކޮޅަށް ބާރުބޮޑުކުރަމުންނެވެ.\nނަތީޖާއެއްގެ ގޮތުން މި މެޗުގައި ސްވިޒަލޭންޑުން ވަނީ ލީޑުނަގާފައެވެ. ކެޕްޓަން ޒަރްދަން ޝަކީރީ އޭރިއާ ތެރެއަށް ހުރަސްކޮށްލި ބޯޅައަކުން މެޗުގެ 49 ވަނަ މިނެޓުގައި މި ލަނޑު ކާމިޔާބުކޮށްދިނީ ބްރީލް އެމްބޯލޯ އެވެ. މި ގޯލަށްފަހު ވެސް ގިނަވަގުތު ބޯޅަ ހިފަހައްޓައިގެން ކުޅުނީ ސްވިޒަލޭންޑެވެ. މީގެތެރެއިން ކެވިން އެމްބާޕޫ އަށް ލިބުނު ފުރުސަތު ފާހަގަކޮށްލެވެއެވެ.\nދެވަނަ ހާފުގައި ސްވިޒަލޭންޑުގެ ކެޕްޓަން ޝަކީރީ ބަދަލުކުރުމާއެކު ވޭލްސް އިން މެޗުގެ އޮއިވަރަށް ބަދަލުތަކެއް ގެނައެވެ. ގިނަވަގުތު ބޯޅަ ހިފަހައްޓައިގެން އެ ޓީމުން ކުޅެން މަސައްކަތް ފެށިއެވެ. ނަތީޖާއެއްގެ ގޮތުން ވޭލްސް އިން ނަތީޖާ ހަމަހަމަކުރީ 74 ވަނަ މިނެޓުގައެވެ. ޑެނިއެލް ޖޭމްސް ނެގި ކުރު ކޯނަރަކުން މި ލަނޑު ކެފަރ މޫ ކާމިޔާބުކުރީ ޖޯ މޮރެލް އޭރިއާ ތެރެއަށް ނަގައިދިން ބޯޅައަކުންނެވެ.\nމުބާރާތުގެ ފުރަތަމަ މެޗުގައި ވެސް ބައްދަލުކޮށްފައިވަނީ މި ގްރޫޕުގެ ދެ ޓީމެވެ. އިޓަލީ އާއި ތުރުކީ ބައްްދަލުކުރި މި މެޗު 3-0 އިން ކާމިިޔާބުކޮށްފައިވަނީ އިޓަލީއެވެ.\nޔޫރޯގައި ވޭލްސް ދެން މެޗެއް ކުޅޭނީ މިމަހުގެ 16 ގައެވެ. މިމެޗުގައި ބައްދަލުކުރާނީ ތުރުކީ އާއެވެ. އަދި މިމަހުގެ 17 ވަނަ ދުވަހު ސްވިޒަލޭންޑް ބައްދަލުކުރާނީ އިޓަލީއާއެވެ.


3 Masdhuvahuge Madhukendumakahfahu Thinadhoo Community Center Miadhu Hulhuvaane3މަސް ދުވަހުގެ މަދުކެނޑުމަކަށްފަހު ތިނަދޫ ކޮމިއުނިޓީ ސެންޓަރު މިއަދު ހުޅުވާނެ – Huvadhoo News3Masdhuvahuge Madhukendumakahfahu Thinadhoo Community Center Miadhu Hulhuvaane Huvadhoo News\n3 މަސް ދުވަހުގެ މަދުކެނޑުމަކަށްފަހު ތިނަދޫ ކޮމިއުނިޓީ ސެންޓަރު މިއަދު ހުޅުވާނެ\nތިނަދޫ ކޮމިއުނިޓީ ސެންޓަރު— ފޮޓޯ: ހުވަދޫ ނިއުސް\nކޮވިޑް-19 ގެ ބަލިމަޑުކަމާ ގުޅިގެން ގދ ތިނަދޫ މޮނީޓަރިންގ ހާލަތަށް ގެންދިއުމާއި އެކު3މަސް މަސް ދުވަހުގެ މެދުކެނޑުމަކަށްފަހު ތިނަދޫ ކޮމިއުނިޓީ ސެންޓަރު މިއަދު ހުޅުވާނެކަމަށް ތިނަދޫ ކައުނަސިލުން ވިދާޅުވެއްޖެއެވެ.\nތިނަދޫ ކައުންސިލްގެ ރައީސް ސަޢުދު އަލީ ވިދާޅުވީ މިއަދުން ފެށިގެން ކޮމިއުނިޓީ ސެންޓަރުގެ ޖިމާއި ބެޑްމިންޓަން ކޯޓްގެ އިތުރުން އިންޑޯ ގޭމް ހޯލު ބޭނުން ކުރެވޭނެ ކަމަށާއި އަލުން ހުޅުވާއިރު ކުރިން ހުޅުވަމުން ދިޔަ ގަޑިތަކަށް ބަދަލު އައިސްފައި ނުވާކަމަށެވެ.\nރައީސް ސައުދު އިތުރަށް ވިޔަފާރި ތިނަދޫ މޮނީޓަރިންގ އިން ނެގުމަށްފަހު ކޮމިއުނިޓީ ސެންޓަރު ނުހުޅުވި ލަސްވީ އެތަނުގެ ތެރޭގައި ކުރަންޖެހުނު މުހިންމު ކަންތައް ތަކެއް ނުނިމި ލަސްވެގެންކަމަށެވެ.\nތިނަދޫ ގައި ސަރުކާރުން ޢިމާރާތް ކޮށް ދީފައިވާ ކޮމިއުނިޓީ ސެންޓަރަކީ ގިނަ އިންޑޯ ކުޅިވަރު ތަކާއި އިދާރީ އޮފީސް ހިނގޭ ގޮތަށް ހަދާފައިވާ ތަނެކެވެ. އަދި އެތަނަކީ ރެސްޓޯރެންޓާއި ކުލީ ފިހާރަ ތަކާއި ކްލަބް ޖަމްޢިއްޔާގެ އޮފީސް ތައްވެސް ހިންގޭ ގޮތަށް ފަރުމާ ކޮށްފައިވާ ތަނެކެވެ.


Mausoom ge sharuthu hamavaa kamaa medhu suvaalu ufahdhaifi | Jazeera\tމައުސޫމްގެ ޝަރުތު ހަމަވާ ކަމާމެދު ސުވާލު އުފައްދައިފި - Jazeera\nމައުސޫމްގެ ޝަރުތު ހަމަވާ ކަމާމެދު ސުވާލު އުފައްދައިފި\nނާޒިމް ހަސަން August 25, 2020 55 views0\nޓޫރިޒަމް މިނިސްޓަރުގެ މަގާމަށް އައްޔަން ކުރައްވާފައިވާ ޑރ. އަބްދުﷲ މައުސޫމްގެ ޝަރުތާމެދު މަޖިލީހުގެ ބައެއް މެންބަރުން މިއަދު ސުވާލު އުފައްދަވައިފިއެވެ.\nމައުސޫމްއަށް ރުހުން ދިނުމަށް ފެންނަ ކަމަށް ސަރުކާރުގެ މަސްއޫލިއްޔަތު ބަލާ ކޮމިޓީއިން ނިންމައި މިއަދު ވަނީ އެ ރިޕޯޓް ހުށަހަޅާފައެވެ.\nއެ ރިޕޯޓް ހުށަހެޅުމުން ވިލުފުށީ ދާއިރާގެ މެންބަރު ހަސަން އަފީފް ވަނީ ކަންބޮޑުވުމެއް ފާޅު ކުރައްވާފައެވެ. އަފީފް ވިދާޅުވީ މައުސޫމް މިނިސްޓަރު ކަމުގެ ހުވާ ކުރެއްވިއިރު ހުންނެވީ ކުންފުންޏެއްގެ މެނޭޖިން ޑިރެކްޓަރުގެ މަގާމުގަ ކަމަށެވެ.\nގާނޫނު އަސާސީގައިވާ ގޮތުން މިނިސްޓަރަކަށް ވިޔަފާރީއެއްގައި އަމަލީ ގޮތުން ބައިވެރިއެއް ނުވެވޭނެއެވެ.\nއަފީފް ވިދާޅުވީ މެނޭޖިން ޑިރެކްޓަރުގެ މަގާމަކީ ވިޔަފާރީއެއްގައި އަމަލީ ގޮތުން ބައިވެރިވެވޭނެ މަގާމެއް ކަމެއް ކަމަށެވެ. އެހެންކަމުން އެއީ ގާނޫނު އަސާސީއިން ހުއްދަ ކުރާ ކަމެއް ނޫން ކަމަށެވެ. އެހެންވެ އޭނާގެ ހުވާއާމެދު އަފީފް ސުވާލު އުފެއްދެވިއެވެ.\nގަލޮޅު އުތުރު ދާއިރާގެ މެންބަރު އީވާ އަބްދުﷲ ވެސް ވަނީ އެކަން ފާހަގަ ކުރައްވައި ކޮމިޓީއިން އެކަން ކަށަވަރު ކުރެއްވިތޯ ބެލުމަށް އެދިވަޑައިގެންފައެވެ.\nކޮމިޓީގެ މުގައްރިރު މެންބަރު ފަލާހު ވިދާޅުވީ މައުސޫމް ހުވާ ކުރެއްވިއިރު ކުންފުނީގެ މެނޭޖިން ޑިރެކްޓަރުގެ މަގާމުން އިސްތިއުފާ ނުދެއްވާ ކަމަށެވެ. ނަމަވެސް މިނިސްޓަރު ކަމުން ހުވާ ކުރެއްވުމަށްފަހު މެނޭޖިން ޑިރެކްޓަރުގެ މަގާމު ދޫކޮށްލެއްވި ކަމަށެވެ.\nމަޑުއްވަރީ ދާއިރާގެ މެންބަރު އާދަމް ޝަރީފް ވިދާޅުވީ ޑރ. މައުސޫމް މިހާރު އެ ހުންނެވީ ގާނޫނު އަސާސީއާ އެއްގޮތަށް ހުވާ ކުރައްވައިގެން ނޫން ކަމަށެވެ. އެއީ ސައްހަ މަގާމެއް ނޫން ކަމަށެވެ. އެހެންކަމުން އެކަން ހައްލު ކުރަން ޖެހޭ ކަމަށެވެ.\nމަޖިލީހުގެ ރައީސް މުހައްމަދު ނަޝީދު ވަނީ މަޖިލީހުގެ ލީގަލް ކައުންސިލްގެ ލަފާ އެކަމުގައި ހޯއްދަވަން ނިންމަވާފައެވެ.


UTF ebbasvumun Raajjeyge minivan kamah asareh nukuraane kamah Majlis inves faaskoffi - One Online\nޔޫޓީއެފް އެއްބަސްވުމުގައި ސޮއި ކުރުމުގެ ރަސްމިއްޔާތުގެ ތެރެއިން---\nޔޫޓީއެފް އެއްބަސްވުމުން ރާއްޖޭގެ މިނިވަންކަމަށް އަސަރެއް ނުކުރާނެކަމަށް މަޖިލީހުން ވެސް ފާސްކޮށްފި\nއިންޑިއާ އާއި ރާއްޖެއާ ދެމެދު ސޮއިކޮށްފައިވާ އުތުރުތިލަފަޅު (ޔޫޓީއެފް) އެއްބަސްވުމުގެ ސަބަބުން ރާއްޖޭގެ މިނިވަންކަމަށް އަސަރު ނުކުރާނެކަމަށް، ނިންމައި އެ އެއްބަސްވުންތަކުގައި ބަޔާންކުރާ ކަންކަން ހާސިލުކުރެވޭ މިންވަރު، ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީއާ ހިއްސާކުރަމުން ގެންދިއުމަށް ރައްޔިތުންގެ މަޖިލީހުން ދެންމެ ފާސްކޮށްފިއެވެ.\nމަޖިލީހުގެ މިއަދުގެ ޖަލްސާގައި އެގޮތަށް ފާސްކޮށްފައިވަނީ ޖަލްސާއަށް ހާޒިރުވި 60 މެމްބަރުންގެ ތެރެއިން 53 މެމްބަރުންގެ ވޯޓުންނެވެ. ނުފެންނަ ކަމަށް ހަ މެމްބަރުން ވޯޓް ދެއްވިއެވެ.\nއިދިކޮޅު ޕީއެންސީގެ ނައިބު ރައީސް އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް ވަނީ "އެކްޝަން ފޯ ޑިފެންސް މެކޭނިޒަމް ބިޓްވީން މޯލްޑިވްސް އެންޑް އިންޑިއާ" އަކީ 2016 ވަނަ އަހަރު ކުރީގެ ރައީސް އަބްދުﷲ ޔާމީން އިންޑިއާއަށް ކުރެއްވި ރަސްމީ ދަތުރުފުޅެއްގައި އެކުލަވާލާފައިވާ އެކްޝަން ޕްލޭނެއް ކަމަށް އިސްލާހުކުރުމަށް ހުށަހަޅުއްވައިފައެވެ. ނަމަވެސް އެ އިސްލާހު މަޖިލީހުން ފާހެއް ނުވިއެވެ.\nޝަރީފް ވަނީ ޑޯނިއާ އާއެކު ހަރަކާތްތެރިވާ އިންޑިއާ ސިފައިންގެ ކެއުމާއި ތިބުމާއި އަދި އެހެނިހެން ހަރަދުތައް އިންޑިއާ ސަރުކާރުގެ ފަރާތުން ހަމަޖެއްސުމަށްވެސް ހުށަހެޅިއެވެ. އެ އިސްލާހަށްވެސް މަޖިލީހުން ތައީދެއް ނުލިބުނެވެ.\nއުތުރުތިލަފަޅުގެ އެއްބަސްވުމާއި އެތަން ބެލެހެއްޓުމުގެ ކަންކަން ވިލަރެސް ކުރުމަށް ދިވެހި ސިފައިންނާއި އިންޑިއާއިން ރާއްޖެއަށް ކަނޑައަޅުއްވާފައިވާ ހައި ކޮމިޝަނަރާއި އިންޑިއާގެ އެހެން ފަރާތްތައް ހިމެނޭ ގޮތަށް ޖޮއިންޓް ކޮމިޓީއެއް އުފައްދައި އުތުރުތިލަފަޅުގެ މަސައްކަތް ކުރުމަށް އެއްބަސްވުމަށްވެސް ޝަރީފް އިސްލާހު ހުށަހެޅިއެވެ. ނަމަވެސް އެ އިސްލާހުވެސް މަޖިލީހުން ފާހެއް ނުވިއެވެ.\nއުތުރުތިލަފަޅުގެ އެއްބަސްވުމުގައި ސޮއި ކުރުމުގެ ކުރިން މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީއަށް ހުށަހެޅުމަށާއި ރާއްޖެއިން ޑޯނިއާ ދުއްވާ ސިފައިންނަށް ޑިޕްލޮމެޓިކް އިމިއުނިޓީ ދިނުމަށްވެސް ޝަރީފް ހުށަހެޅުއްވިއެވެ. ނަމަވެސް އެ ދެ އިސްލާހަށްވެސް މަޖިލީހުގެ ރުހުން ލިބިފައެއް ނުވެއެވެ.\nމީގެ އިތުރުންވެސް ޝަރީފް އިތުރު ހުށަހެޅުންތަކެއް ހުށަހަޅުއްވާފައިވެއެވެ. ނަމަވެސް އެއްވެސް ހުށަހެޅުމަކަށް މަޖިލީހުން ތާއީދު ލިބިފައެއް ނުވެއެވެ.\nމިދިޔަ ހަފުތާގެ އާދިއްތަ ދުވަހު ބޭއްވި މަޖިލީހުގެ 241 ކޮމިޓީގެ ބައްދަލުވުމުގައި އެ ކޮމިޓީގެ މުގައްރިރު ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވީ ކޮމިޓީގެ މެމްބަރުންގެ އެކި ހިޔާލުތައް އެއްބަސްވުމާ ގުޅޭގޮތުން ދީފައިވާ ކަމަށާއި އެ ދެ އެއްބަސްވުމުގައި ހުރި ކަންކަމަކީ 1991 ވަނަ އަހަރުން ފެށިގެން މިއަދާ ހަމައަށް ދައްކާފައި ހުރި ވާހަކަތެއްކަން ޔައުމިއްޔާތަކުން އެނގޭ ކަމަށެވެ. އެހެންކަމުން އެއްބަސްވުންތަކުގައި ގައުމީ ސަލާމަތަށް ނުވަތަ މިނިވަންކަމަށް ބުރޫއަރާނެ ފަދަކަމެއް ނެތްކަމަށް އަސްލަމް ވިދާޅުވިއެވެ.\nއަސްލަމް އިތުރަށް ވިދާޅުވީ 1988 ވަނަ އަހަރުން ފެށިގެން އިންޑިއާއި ރާއްޖެއާ ދެމެދުގައި އަސްކަރީ އެއްބަސްވުންތައް ހަދަމުން އަންނަ ކަމަށެވެ. އަދި އެއިރުން ފެށިގެން އިންޑިއާއަކީ ރާއްޖެއަށް ވަރަށް ގިނަ އެހީތަކެއް ދެމުން އަންނަ ގައުމެއް ކަމަށް ވިދާޅުވިއެވެ.\nއެއާއެކު 241 ކޮމިޓީގެ އަގުލަބިއްޔަތުން ވަނީ އެ ރިޕޯޓުގެ ޑްރާފްޓް ފާސް ވެސް ކޮށްފައެވެ. ފާސްކޮށްފައިވަނީ ކޮމިޓީ ބައްދަލުވުމުގައި ބައިވެރިވި ހަތް މެމްބަރުންގެ ވޯޓުންނެވެ.\nމޯލްޑިވްސް ނޭޝަނަލް ޕާޓީ (އެމްއެންޕީ)ގެ ނައިބު ރައީސް، ވިލިމާލެ ދާއިރާގެ މެންބަރު އަހުމަދު އުޝާމު ވަނީ ޔޫޓީއެފް އެއްބަސްވުމުގެ ކޮޕީއެއް މެންބަރުންނަށް ދޭން ހުށަހެޅުމެއް ހުށަހަޅުއްވައިފައެވެ. އެ ހުށަހެޅުއްވުމަށް ތާއިދުކުރެއްވީ ކެންދޫ ދާއިރާގެ މެންބަރު އަލީ ހުސައިންއެވެ. އުޝާމުގެ ހުށަހެޅުމަށް އަސްލަމް ވޯޓަށް އެހި ނަމަވެސް އެ ހުށަހެޅުން ފާސްވެފައެއް ނުވެއެވެ.\nގުޅޭ ޓެގު އިންޑިއާ ރައްޔިތުންގެ މަޖިލިސް އުތުރު ތިލަފަޅު


މަހިބަދޫން ދެ މީހަކު މަސްތުވާތަކެއްޗާއެކު ހައްޔަރުކޮށްފި\nހޯމަ ،9 ޑިސެމްބަރ 2019 / 10:41\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން އދ. މަހިބަދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މަހިބަދޫން ދެ މީހަކު ފުލުހުންގެ ބެލުމުގެ ދަށަށް ގެނެސްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 27 އަހަރުގެ ފިރިހެނަކާއި 37 އަހަރުގެ ފިރިހެނެކެވެ. މި ދެ މީހުންނަކީވެސް ދިވެހިންނެވެ.\nމާލެއިން ފުރައިގެން މަހިބަދުއަށް ދަތުރު ކުރަމުންދާ ބޯޓަކުން ދެ މީހަކު މަހިބަދުއަށް މަސްތުވާތަކެތި އެތެރެ ކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން މި ޑިސެމްބަރު މަހުގެ7ވަނަ ދުވަހު ހިންގި އޮޕަރޭޝަންގައި، އެ ދެ މީހުން ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 15 ރަބަރު ޕެކެޓު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ ދެމީހުންގެ ބަންދާމެދު ގޮތެއް ނިންމުމަށް އދ. މަހިބަދޫ މެޖިސްޓްރޭޓް ކޯޓަށް ހާޟިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nމި މައްސަލަ އދ. މަހިބަދޫ ޕޮލިސް ސްޓޭޝަނުން ދަނީ ތަޙުޤީޤު ކުރަމުންނެވެ.


Criminal court ah fandiyaarun hoadhanee\nކްރިމިނަލް ކޯޓަށް ފަނޑިޔާރުން ހޯދަނީ\nކްރިމިނަލް ކޯޓުގެ ކުރިމަތީގައި ފުލުހުން ފޯރިމަރަނީ: އެ ކޯޓަށް ފަނޑިޔާރުން ހޯދަން ވަނީ އިއުލާނު ކޮށްފައި\nކްރިމިނަލް ކޯޓަށް ފަނޑިޔާރުން ހޯދަން ޖުޑިޝަލް ސާވިސް ކޮމިޝަން (ޖޭއެސްސީ) އިން އިއުލާނު ކޮށްފި އެވެ.\nކްރިމިނަލް ކޯޓަށް ހޯދަން އިއުލާނު ކޮށްފައި ވަނީ ދެ ފަނޑިޔާރުންނެވެ. ފަނޑިޔާރު ކަމަށް ކުރިމަތި ލެވެނީ 25 އަހަރު ފުރިފައިވާ މީހުނަށެވެ. ފަނޑިޔާރު ކަމުގައި ނުވަތަ ގާނޫނީ ވަކީލުކަން ކުރުމުގައި ދެ އަހަރުގެ ތަޖުރިބާ ވެސް ހުންނަން ޖެހެ އެވެ.\nފަނޑިޔާރުންގެ އަސާސީ މުސާރައެއްގެ ގޮތުގައި ކަނޑައަޅާފައި ވަނީ 30،000ރ. އެވެ. ލިވިން އެލަވަންސްގެ ގޮތުގައި 15000ރ. އަދި ރިސްކް އެލަވަންސްގެ ގޮތުގައި 3300ރ. ލިބޭނެ އެވެ. ފަނޑިޔާރުންގެ ޖުމްލަ މުސާރައާއި އިނާޔަތުގެ ގޮތުގައި 48،300ރ. ލިބޭނެ އެވެ.\nކްރިމިނަލް ކޯޓުގެ ފަނޑިޔާރު ކަމަށް ކުރިމަތިލާން ބޭނުންވާ ފަރާތްތަކުން މި މަހުގެ 20 ވަނަ ދުވަހުގެ 1:00 ޖެހުމުގެ ކުރިން ޖޭއެސްސީއަށް އީމެއިލް ކުރަން ޖެހެ އެވެ. ކްރިމިނަލް ކޯޓުން ފަނޑިޔާރުން ހޯދަން އިއުލާނު ކޮށްފައިވާއިރު އެ ކޯޓުގެ ގާޒީ އިސްމާއިލް ރަޝީދު ވަނީ ދާދި ފަހުން އިސްތިއުފާ ދެއްވާފަ އެވެ.\nކްރިމިނަލް ކޯޓް ޖޭއެސްސީ ޝަރުއީ ދާއިރާ + ގާނޫނީ ވަކީލުން\nބައެއް ކޯޓުތަކަށް ފަޑިޔާރުން އައްޔަންކޮށްފި\nފަނޑިޔާރުން ރުހުމާއެކު އޯޑިއޯ ސާމްޕަލް ނަގައިފި\nއޯޑިއޯތަކުގެ ހަގީގަތް އެނގޭނީ 2023 ގެ ފަހުން


School Guide: Mi thin kamah faruvaa bahattaa! | Mihaaru\n02 ޑިސެމްބަރ 2018 - 08:34 1 comment\nތައުލީމީ އާ އަހަރެއް ފެށިގެން އަންނަ ދުވަސްކޮޅަކީ އެންމެންނަށް ވެސް އުފާވެރި ވަގުތެކެވެ. އެކަމަކު، ބޮޑު ޗުއްޓީގެ ލުއި ދުވަސްތައް ނިމުމަކަށް އަންނަނީ ހާސްކަމަކާ ވެސް އެކުގަ އެވެ. ވާން ޖެހޭ ތައްޔާރީތަކާއި ސްކޫލް ހުޅުވުމަށް ފަހު ޝެޑިއުލަށް އަންނާނެ ބަދަލާއި ބިޒީ ދުވަސްތަކަށް އެނބުރި ދާން ޖެހުމުގެ ނުތަނަވަސްކަން ސިކުނޑި އަށް ވެރިވެގަނެ އެވެ. އެކަމަކު ދުރާލާ ވިސްނައިގެން ކަންކަން ރަނގަޅަށް ޕްލޭންކޮށްފި ނަމަ، މި ދަނޑިވަޅުގެ ސްޓްރެސް ކުޑަކުރެވިދާނެ އެވެ.\n1. ނިދި ހަމައަކަށް އަޅުވައިލަންވާނެ\nނިދި ހަމަނުވުމަކީ ސްޓްރެސް އަށް ހުށަހެޅެން ދިމާވާ ވަރަށް ބޮޑު ސަބަބެކެވެ. ލަހުން ނިދާފައި ލަހުން ހޭލުމުގެ އާދައެއް ޗުއްޓީ ދުވަސްވަރު ގެންގުޅުނަސް، ސްކޫލް ހުޅުވެން ވަގުތު ކުޑަތަން ނުވަނީސް ނިދީގެ ޝެޑިއުލް ބަދަލުކޮށްލުން ދަރިވަރުންނަށާއި ބެލެނިވެރިންނަށް ވެސް މުހިއްމެވެ. އެއީ ނިދީގެ ކަންކަން ހަމައަކަށް އަޅުވަން ވަގުތު ނަގާނެތީ އެވެ.\nސްކޫލް ހުޅުވޭ އިރު ނިދި މަދުވެއްޖެ ނަމަ ދުވާލުގެ ވަގުތު މާ ބޮޑަށް ވަރުބަލިކަން އިހުސާސްކުރަން ޖެހި އުފެއްދުންތެރިކަން ދަށްވެދާނެ އެވެ. އެހެންކަމުން ހަމަ ނިންޖަކަށް ފަހު ހޭލުން މުހިއްމެވެ.\n2. އެންމެ ބޮޑު ގޯސް: ފަހު ވަގުތަށް މަޑުކުރުން\nސްކޫލް ހުޅުވެން ވަގުތު ކުޑަތަންވާ އިރު އެތައް ބަޔަކު ހާސްކަމެއްގެ ތެރެއަށް ވައްޓާލާ މައިގަނޑު ސަބަބަކީ ހުރިހާ ކަމެއް އެންމެ ފަހު ވަގުތަށް ބެހެއްޓީމާ ދިމާވާ މައްސަލަތަކެވެ. ހަމައެކަނި ބެލެނިވެރިންނެއް ނޫނެވެ. ސްކޫލްތަކާއި އެޑިއުކޭޝަން މިނިސްޓްރީ އާއި ސްކޫލް ހުޅުވުމާ ގުޅުން ހުރި ޚިދުމަތްތައް ދޭ ވިޔަފާރިތައް ވެސް މީގެ ތެރޭގައި ހިމެނެ އެވެ. އެހެންކަމުން ދިރާސީ އާ އަހަރު ފެށެންވާ އިރަށް ފުރިހަމަކުރަން ޖެހޭ ކަންކަން ދުރާލާ ފުރިހަމަކުރަން މި އެންމެން ވެސް އިސްކަމެއް ދޭން ޖެހެ އެވެ. މާޒީގައި ކުރިމަތިލާން ޖެހުނު އުނދަގޫތައް ތަކުރާރު ނުވާނީ އޭރުންނެވެ.\nބެލެނިވެރިންނަށް ކުރެވެން އޮންނާނެ އެންމެ ބޮޑު ކަމަކީ ކުދިންނަށް ބޭނުންވާ ސާމާނު އަވަހަށް ހަމަކޮށް ނިންމާލުމެވެ. ފޮތް ލިސްޓަށް ބޭނުންވާ އެއްޗެހި ހޯދުމާއި ޔުނިފޯމް ފެއްސުމާއި ފޮތުގެ ބޭރުގައި ކަރުދާސްލެއްވުން ފަދަ ކަންކަން އަވަސްކޮށްފި ނަމަ ވަރަށް ބޮޑު ބޮލުގެރިހުމަކުން ސަލާމަތްވެވިދާނެ އެވެ.\n3. އުފާވެރި މުނާސަބަތެއް\nތައުލީމީ އާ އަހަރަކާ ކުރިމަތިލުމަކީ އާއިލާއަކަށް ވަރަށް މުހިއްމު ފިޔަވަޅެކެވެ. އެކަން ބޮޑު އުފަލެއްގެ ގޮތުގައި ފާހަގަކުރެވިދާނެ އެވެ. އެހެނިހެން ޚާއްސަ މުނާސަބަތުތަކެކޭ އެއްގޮތަށް އާއިލީ އެއްވުމެއް ރާވާލުން ކިހިނެއްވާނެ ހެއްޔެވެ؟ ހުރިހާ ތައްޔާރީތަކެއް ނިންމާލުމަށް ފަހު، ރެސްޓޯރެންޓަކަށް ކާލަން ދިޔުން ނުވަތަ ގޭގައި ކޮންމެވެސް ކަމެއް ބާއްވައިލުމަކީ ގައިމު ވެސް ހިތްހަމަޖެހުން އިތުރުކޮށްދޭނެ ކަމެކެވެ.\nއިތުރު ލިޔުންތައް ސްކޫލް ބެލެނިވެރިން ކިޔަވާކުދިން ސްކޫލް ގައިޑް 2019


ހިޖްރީ 15 ވަނަ ޤަރުނު ފެށުމުގެ މުނާސަބަތުގައި، ރޭޑިޔޯއާއި ޓީ.ވީ.ގެ ޛަރީޢާއިން ދިވެހި އުންމަތާ މުޚާޠަބު ކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nހިޖްރީ 15 ވަނަ ޤަރުނު ފެށުމުގެ މުނާސަބަތުގައި، ރޭޑިޔޯއާއި ޓީ.ވީ.ގެ ޛަރީޢާއިން ދިވެހި އުންމަތާ މުޚާޠަބު ކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n8 ނޮވެންބަރު 1980، ރިފަރެންސް: MAG/1980/24\nއާދެ، މިރޭގެ އިރުއޮއްސުމާއެކު، އަޅުގަނޑުމެން މި ކުރިމަތިލަނީ ހިޖްރީގޮތުން އާ އަހަރަކާ. އެއީ ހިޖްރީ ތާރީޚުން 1401 ވަނަ އަހަރު. މި އާ އަހަރު ފެށުމާއެކު، މުޅި އިސްލާމީ އުއްމަތް މި ކުރިމަތިލަނީ، ހިޖްރީ އާ ޤަރުނަކާ. ހިޖްރީ 15 ވަނަ ޤަރުނާ. މި މުހިންމު އަދި މަތިވެރި މުނާސަބަތަކީ އިސްލާމީ ދުނިޔޭގެ ހުރިހާ ޤައުމުތަކުގައިވެސް ވަރަށް ކުލަގަދަގޮތެއްގައި ފާހަގަކުރުމަށް ހަމަޖެހިފައިވާ މުނާސަބަތެއް. އެއީ އިސްލާމީ ކޮންފަރެންސްގެ ޚާރިޖީ ވަޒީރުންގެ ޖަލްސާއަކުން އެގޮތަށް ފާސްކޮށްގެން. ވަރަށް ފުރިހަމަގޮތެއްގައި، މުޅި އިސްލާމީ ދުނިޔޭގައި ފާހަގަކުރުމަށް ހަމަޖެހިފައިވާ މުނާސަބަތެއް. އަޅުގަނޑުމެންގެ ދިވެހިރާއްޖޭގައިވެސް އެ މުނާސަބަތު މި ފާހަގަކުރަނީ، އަޅުގަނޑުމެންނަކީ ސަތޭކައަކުންސަތޭކަ އިސްލާމީ ޤައުމަކަށްވެފައި، އަދި އަޅުގަނޑުމެންނަކީ އިސްލާމިކް ކޮންފަރެންސްގެ މެމްބަރު ޤައުމަކަށްވެސްވާތީ.\nއާދެ، މި އުފާވެރި މުނާސަބަތުގައި، އަޅުގަނޑުގެ އެންމެ ފުރަތަމަ ވާޖިބެއް ކަމުގައި ދެކެނީ، ދިވެހިރާއްޖޭގެ އެންމެހައި ރައްޔިތުންނަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ އަދާކުރުން. ހަމައެއާއެކު، އިސްލާމީ ޤައުމުތަކުގެ ޒަޢީމުންނަށާއި އަދި ދުނިޔޭގެ ކަންކޮޅުތަކުގައި ދިރިއުޅެމުންދާ ހުރިހާ މުސްލިމުންނަށްވެސް، ދިވެހިރާއްޖޭގެ ނަމުގައި، ތިޔަބޭފުޅުންގެ ނަމުގައި، ދިވެހި ސަރުކާރުގެ ނަމުގައި ހެޔޮއެދުންތަކާއި ތަހުނިޔާ ފޮނުވުމަށް މިފުރްޞަތުގެ ބޭނުންކުރަން.\nއާދެ، އެއްވެސް ޝައްކެއްނެތް، ޙަޔާތުން އަހަރެއް ނިމިގެން ގޮސް އާ އަހަރެއް ފެށުމަކީ ވަރަށް ޚާއްޞަ ކަމެއް. އާ ދިހަ އަހަރެއް ފެށުމަކީ އެއަށްވުރެވެސް ޚާއްޞަ ކަމެއް. އަދި އާ ސަތޭކަ އަހަރެއް، އާދެ، އާ ޤަރުނެއް، އެހުރިހާ ކަމަކަށްވުރެވެސް މާ މަތިވެރި، މާ ޚާއްޞަ ކަމެއް. މި މުނާސަބަތަކީ އަޅުގަނޑުމެން ހުރިހާ މުސްލިމުން ވަރަށް އުފަލާއެކު ފާހަގަކުރާ މުނާސަބަތަކަށް ވުމާއެކު، އަޅުގަނޑުމެން އާ ޤަރުނަކަށް ކުރިމަތިލާ ވަގުތަކީ، ވޭތުވެދިޔަ ޤަރުނުތަކުގައި ހިނގައިފައިވާ ޙާދިޘާތަކުން، އަޅުގަނޑުމެން ވަރަށް ޚާއްޞަ ޢިބްރަތްތަކެއް ލިބިގަންނަންވާނެ މުނާސަބަތެއް.\nއާދެ، އިސްލާމީ ތާރީޚަކީ ވަރަށް ފަޚްރުވެރި ތާރީޚެއް. ވޭތުވެދިޔަ ޤަރުނުތަކުގައި މުސްލިމުން ވަނީ ވަރަށް މަތިވެރި ނަޞްރުތަކަކާއި ކާމިޔާބީތަކެއް ހޯދައިފައި. އެހެންކަމަށްވުމާއެކު، އަޅުގަނޑުމެންގެ އެންމެންވެސް، މިރޭ މި މުނާސަބަތުގައި އަދި މި އާ އަހަރު ފެށުމާ އެކުގައި، އަދި މި އާ ޤަރުނަށް އަޅުގަނޑުމެން ކުރިމަތިލާ ދުވަސްވަރުގައި، އެ މުހިންމު ޙާދިޘާތަކާ ދޭތެރޭ ވިސްނައި، އެ ޙާދިޘާތަކުން ޢިބްރަތެއް ހާސިލު ކުރަންވާނެ. އަޅުގަނޑުމެންނާ މިދިޔަ ޤަރުނުތަކުގެ ތެރޭގައި ކުރިމަތިވެފައިވަނީ ހަމައެކަނި ކާމިޔާބީތަކާއި ނަޞްރުތަކެއް ނޫން. އެއާ ޚިލާފަށް ބައެއްފަހަރަށް އިސްލާމީ އުއްމަތް ކުރިމަތިލާން ޖެހިފައިވަނީ ނާކާމިޔާބީތަކާއި ވެއްޓުންތަކަކާ. އެހުރިހާ ކަމަކާ ދޭތެރޭގައިވެސް ޚިޔާލުކޮށް، އެހުރިހާ ކަމަކުން އަގުހުރި ފިލާވަޅުތަކެއް ހާސިލު ކުރުމަކީ މިވަގުތު އަޅުގަނޑުމެން ކޮންމެހެން ކުރަންޖެހޭނެ ކަމެއް.\nއާދެ، އާ ޤަރުނެއް ފެށޭއިރު، އެކަމާ ކުރިމަތިލާން ތިބި ބަޔަކީ އަޅުގަނޑުމެން ކަމަށްވުމާއެކު، އަޅުގަނޑުމެންގެ ކޮނޑުގައި އެޅިފައިވާ، ވަރަށްބުރަ މަސްއޫލިއްޔަތުތަކެއް އެބަހުރި. އަޅުގަނޑުމެންގެ ކާބަފައިން އަޅުގަނޑުމެންނާ ހަމައަށް ވާޞިލުކޮށްދެއްވައިފައިވާ ޢިއްޒަތާއި ފަޚްރު، ކުރިއަށް އޮތް ޖީލުތަކަށް ވާޞިލުކޮށްދިނުމަކީ، އަޅުގަނޑުމެންގެ މަސްއޫލިއްޔަތެއް. މިމުނާސަބަތުގައި އަޅުގަނޑު އެންމެ ޚާއްޞަ ގޮތެއްގައި ގޮވައިލާނީ، މިއަދުގެ ޅަކުދިންނަށާއި ޒުވާނުންނަށް، އާދެ، ކުރިއަށް މި ފެށޭ ޤަރުނުގެ އެންމެގިނަ ދުވަސް ދެކެން ދުނިޔޭގައި ތިބުމުގެ އުއްމީދު އެންމެބޮޑަށް ކުރެވޭ ޅަކުދިންނަށާއި ޒުވާނުންނަށް. އެކުދިންނަށް އަޅުގަނޑު އިލްތިމާސް ކުރަނީ، މި ފެށޭ އާ ޤަރުނުގައި ޤައުމީ ވާޖިބުތަކަށާއި، ދީނީ ވާޖިބުތަކަށް ފުރިހަމައަށް ޙުރަމްތެރިކޮށްހިތުމަށް. ޤައުމީ ކަންތައްތަކުގައި މިހާރަށްވުރެވެސް އިޚްލާޞްތެރިކަމާއެކު ޢަމަލީގޮތުން ބައިވެރިވުމަށް. ދިރިއުޅުމުގެ ކަންތަކުގައި ރީތި އަޚްލާޤާއި ފުރިހަމަ ގޮތްތައް ލިބިގަތުމަށް. ޝައްކެއްނެތް. އަމިއްލަ ޙަޔާތުގެ ބާއްޖަވެރިކަމާއި، ޤައުމުގެ ތަރައްޤީގެ ހަރުދަނާކަން ބިނާވެފައި އޮންނާނީ، ޤައުމުގެ ދަރީން، މިދެންނެވި ރޮނގުރޮނގުން އިޞްލާޙުވީ މިންވަރެއްގެ މައްޗަށް. އަދި ޤައުމުގެ ދަރިން ޤައުމަށްޓަކައި ޤުރްބާންވަމުންދިޔަ ފެންވަރެއްގެ މައްޗަށް.\nމިހިސާބުން އަޅުގަނޑުގެ އިލްތިމާސް ހަމައެކަނި މިއަދުގެ ޅަކުދިންނާއި ޒުވާނުންނަށް ކޮށްފައި ހުއްޓައިލެވޭކަށެއްނެތް. އާދެ، މިއަދުގެ ޅަކުދިންނާއި ޒުވާނުންނަކީ، ޤައުމުދެކެ ލޯބިވާ، ދީނަށް ޙުރްމަތްތެރިކޮށްހިތާ ބަޔަކަށް ހެދޭނީ، މިއަދުގެ ބޮޑެތި މީހުންނަށް. އެކުދިންގެ މައިންބަފައިންނަށް އަދި އެކުދިންނަށް ކިޔަވައިދީ، އެކުދިން ތަރުބިއްޔަތު ކުރުމުގެ މަސްއޫލިއްޔަތު ކޮނޑުގައި އެޅިފައިވާ ފަރާތްތަކަށް. އެހެންކަމާއެކު، މިއަދުގެ ބޮޑެތި މީހުންނަށާއި، އަދި އަޅުގަނޑުމެންގެ ޅަދަރިންނަށާއި ޒުވާނުންނަށް ކިޔަވައިދީ، އެކުދިން ތަރުބިއްޔަތު ކުރުމުގެ މަސްއޫލިއްޔަތު އުފުއްލަވާ ފަރާތްތަކަށް އަޅުގަނޑު އިލްތިމާސް ކުރަނީ، އެކުދިންނަށް ފުރިހަމަ ތަރުބިއްޔަތެއް ދެއްވުމަށް، ސަމާލުކަން ދެއްވުމަށް. ޒަމާނުގެ ކުލަތަކަށް އެކުދިން ހެއްލިގެން ދިޔަނުދީ، ދީނީ އުޞޫލުތަކުގެ މައްޗަށް ކުދިންގެ އަޚްލާޤާއި ސުލޫކު ބިނާކުރެއްވޭތޯ މަސައްކަތް ކުރެއްވުމަށް. އަދި ޤައުމީ ޚިދުމަތާއި ޤައުމީ ލޯބީގެ އަގު އެކުދިންނަށް ވަޒަންކޮށްދެއްވުމަށް.\nއާދެ، މިހުރިހާ ގޮތަކުން ބަލާއިރު، މި އާ ޤަރުނާ ކުރިމަތިލާއިރު، ތިބޭ އެންމެންނަކީވެސް ވަރަށްމަތީ ޒިންމާތަކެއް އަދާކުރަން ޖެހިފައިވާ ބައެއް. ވަރަށް ވަރުގަދަ މަސްއޫލިއްޔަތުތަކެއް އެބައެއްގެ ކޮނޑުގައި އެޅިފައިވާ ބައެއް. ޝައްކެއްނެތް، މުސްލިމުންނަކީ ދުނިޔޭގައި ވަރަށްމަތީ ބާރެއް ކަމުގައި މިއަދު ހިމެނިފައިވާ ބައެއް. ސިޔާސީގޮތުން، އިޤްތިޞާދީ ގޮތުން، އަދި ބާރުގެ ގޮތުން މުސްލިމް ޤައުމުތަކުގެ މަޤާމަކީ މިހާރު އަޅައިނުލައި ދޫކޮށްލެވޭވަރަށްވުރެ މަތިވެރި މަޤާމެއް. އެއީ ވޭތުވެދިޔަ ޤަރުނުތަކުގައި ދީނީ ޢަދާވާތްތެރިން، މެދުކެނޑުމެއްނެތި އެކިގޮތްގޮތަށް މަސައްކަތް ކުރަމުން ގެންދިޔައިރުވެސް އިސްލާމީ އުންމަތް ހޯދައިފައިވާ މަތިވެރި މަޤާމެއް. އެހެންކަމާއެކު، މި ފެށޭ އާ ޤަރުނުގައި، މުސްލިމުންގެ މަޤާމު އަދި މީގެކުރިއަށްވުރެވެސް މަތިވެރިވާނެ ކަމުގައި ކުރެވޭ އުއްމީދުތައް ކުޑައެއް ނޫން. އިރުމަތީ ޗައިނާގެ ރަށްތަކުން ފެށިގެން ހުޅަނގު އެފްރިކާގެ ރަށްތަކާ ހަމައަށް، އަދި ކީއްތޯ، ހުޅަނގު ޔޫރަޕާއި އެމެރިކާއާ ހަމައަށް ފެތުރިފައިވާ މުސްލިމުންގެ ދުޢާތައް، މި އާ ޤަރުނުގެ ތެރޭގައި މުޅި ދުނިޔެއަށް ފެތުރިގެންދާނޭކަމާމެދު ކުރެވޭ އުއްމީދުތަކެއްވެސް ފަނޑެއް ނޫން.\nއާދެ، އިސްލާމްދީނަކީ މީސްތަކުން އުޅެން އޮތް ސީދާމަގު މާތްﷲ މީސްތަކުންނަށް ނިޢުމަތެއް ކަމުގައި ލައްވައި ފުރިހަމަ ކުރައްވައިފައިވާ ދީން. އެ ދީން އަބަދަށްވެސް ދެމިއޮންނާނެ. އެ ދީނަށް އަބަދުވެސް މާތްﷲ ނަޞްރު ދެއްވާނެ. އެހެންކަމުން، އިސްލާމީ ތާރީޚުގައި މި ފެށޭ އާ ޤަރުނުގައިވެސް މުސްލިމުން ކުރިއަށްދާނެކަމާމެދު އެއްވެސް ޝައްކެއްނެތް. މުސްލިމުންނަށް އިތުރު ނަޞްރުތަކާއި ކާމިޔާބީތައް ހޯދައިދޭނެކަމާމެދު ވަސްވާހެއްނެތް. ނަމަވެސް އެއީ ވަރަށް މުހިންމު ޝަރުޠަކާއެކު. އާދެ، އިސްލާމްދީނުގެ ތެދުމަގުގައި ފައިތިލަ ސާބިތުކޮށްގެން ތިބެގެން. އިސްލާމީ އުޚުއްވަތްތެރިކަން ގަބޫލުކޮށް، އެ އުޚުއްވަތްތެރިކަމާ އެއްގޮތްވާ ގޮތުގެ މަތިން ތެދުވެރިކަމާއެކު ޢަމަލުކުރަމުން ގެންދިޔުމުން. އަދި އިސްލާމްދީން ދަސްކޮށްދޭ ކެތްތެރިކަމާއި ތަޙައްމަލްގެ ބާރު ހޯދައިގެން، އެކަމުގެ އަލީގައި ކުރިއަށް ދިޔުމުން.\nމި އުފާވެރި ރޭ އަޅުގަނޑު ތިޔަބޭފުޅުންނާ ވަކިވެލާނީ، މި ފެށޭ އާ ޤަރުނަކީ ދިވެހިރާއްޖެއަށް ބާއްޖަވެރި ނަޞީބުވެރި ޤަރުނެއް ކަމުގައި ލެއްވުން އެދި اللّـه سبحـانـه وتعـالىގެ ޙަޟްރަތަށް ދުޢާކުރަމުން.\nއިސްލާމްދީނުގެ ތެދުމަގުގައި ފައިތިލަ ސާބިތުކުރުމުގެ ހެޔޮ ތައުފީޤު އަޅުގަނޑުމެންނަށް ދެއްވުމަށް، އަދި އާދެ، ރާއްޖޭގެ އެންމެހައި ރައްޔިތުންނަށް ދެއްވުމަށް ދުޢާކުރަމުން. އަދި މުޅި އިސްލާމީ އުއްމަތަށް އޭގެ ޙައްޤު މަޤާމަށް ވާޞިލުވުމުގެ ސަބަބުތައް މެދުވެރިކޮށްދެއްވުން އެދި اللّـه سبحـانـه وتعـالىގެ ޙަޟްރަތަށް ތަޟައްރުޢުވަމުން.


PPM ah faisaa dhoo nukuran EC inn ninmaifi\nޕީޕީއެމަށް ފައިސާ ދޫނުކުރަން އީސީން ނިންމައިފި\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ފިޔަވާ އަނެއް ތިން ޕާޓީއަށް ފައިސާ ދޫކުރުމަށް ފިނޭންސް މިނިސްޓްރީއަށް ފޮނުވުމަށް އިލެކްޝަންސް ކޮމިޝަނުން ނިންމައިފިއެވެ.\nއިލެކްޝަންސް ކޮމިޝަންގެ މެމްބަރު އަހުމަދު އަކްރަމް ސީއެންއެމް އަށް ވިދާޅުވީ ކޮމިޝަންގެ ބައްދަލުވުމުގައި މިއަދު ނިންމާފައިވަނީ އަހަރީ ރިޕޯޓް ހުށަހެޅި ޕާޓީތަކުގެ ތެރެއިން ޕީޕީއެމް ފިޔަވައި ބާކީ ތިން ޕާޓިއަށް ފައިސާ ދޫކުރުމަށް ކަމަށެވެ.\nޕީޕިއެމްއަށް ފައިސާ ދޫނުކުރަން މިއަދު ނިންމީ އަހަރީ ރިޕޯޓްގައި މައްސަލަތަކެއް ހުރުމުން ކަމަށާއި، އަހަރީ ރިޕޯޓް އިސްލާހު ކުރުމަށް މިހާރު އެ ޕާޓީއަށް އަންގާފައިވާނެ ކަމަށް ވެސް އަކްރަމް ވިދާޅުވި އެވެ.\nފައިސާ ދޫކުރުމަށް ފިނޭންސް މިނިސްޓްރީއަށް ފޮނުވުމަށް އިލެކްޝަންސް ކޮމިޝަނުން ފާސްކޮށްފައިވަނީ މޯލްޑިވްސް ޑިވޮލޮޕްމެންޓް އެލަޔަންސް (އެމްޑީއޭ)، ޖުމްހޫރީ ޕާޓީ (ޖޭޕީ) އަދި މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) އަށެވެ.\n"2019 ވަނަ އަހަރު ދައުލަތުގެ ބަޖެޓުން ފައިސާ ލިބޭ ޕާޓީތަކަކީ، އެމްޑީޕީ، ޕީޕީއެމް، ޖޭޕީ އަދި އެމްޑީއޭ. އޭގެތެރެއިން ފައިސާ ދޫކުރުމަށް ފިނޭންސް މިނިސްޓްރީއަށް ފޮނުވުމަށް ކޮމިޝަނުން ނިންމާފައިވަނީ، އެމްޑީޕީ، ޖޭޕީ އަދި އެމްޑީއޭ އަށް. ޕީޕީއެމްގެ އަހަރީ ރިޕޯޓް އިސްލާހު ކުރުމަށް އެޕާޓީއަށް އަލުން ފޮނުވުމަށް ނިންމާފައިވާތީ، އެޕާޓީއަށް ފައިސާ ދޫކުރުމަށް މިއަދު ނިންމާފައި ނުވަނީ،" އަކްރަމް ވިދާޅުވިއެވެ.\nއަކްރަމް އިތުރަށް ވިދާޅުވީ އޮޑިޓް ރިޕޯޓް ހުށަނާޅާ ޕާޓީތަކާއި މެދު ފިޔަވަޅެއް އެޅުމާއި ގުޅޭ ގޮތުން ކޮމިޝަންގެ މިއަދުގެ ބައްދަލުވުމުގައި ގޮތެއް ނުނިންމާ ކަމަށެވެ. އަދި އެކަން އަންނަ ހަފްތާއަށް ތާވަލުކުރާނޭކަމަށް ވެސް އަކްރަމް ވިދާޅުވިއެވެ.\nދައުލަތުގެ ބަޖެޓުން މިއަހަރު ހަތަރު ޕާޓީއަށް ދިނުމަށް ހަމަޖެހިފައިވަނީ، ޖުމުލަ 26.2 މިލިއަން ރުފިޔާއެވެ.\nއީސީ ޕީޕީއެމް ސިޔާސީ ޕާޓީ


އެ ޙުކުމު — Ihavandhoo.com\n15 އޭޕުރީލު 20156މުޙައްމަދު ފިރާޟް\nމެންދަމު ދުނިޔެމައްޗަށްޖެހެމުން ދިޔަ ފިނިވައި ކުޑަދޮރުން ކޮޓަރިތެރޭގައި ދައުރު ވަމުން ދަނިކޮށް، ޒާރިފު އަށް ހޭވެރިކަން ގެނުވީ، ކޮޓަރީގެ ދޮރުގައި މީހަކު ތަޅާ އަޑުފަށްގަޑެވެ. އެދުންތެދުވަން ބަލާލިއިރު، އަނބިމީހާ، ޒަރާ، ގުގުރީގެ ރާގުގައި، ވަނީ ޒާރިފުގެ މޭމަތީގައި ގަދަ ނިންޖަކުން ނިދާފައެވެ. އެހެންކަމުން ޒަރާ އެއްކައިރި ކޮށްލުމަށްފަހު ނިދާ ހެދުމުގައި ދޮރާ ދިމާއަށް ޒާރިފު ހިގައިގަތެވެ. ނަމަވެސް، އެއީ ޙިޔާލު ތަކަކާއި އެކު އެވެ. ވާނީވެސް އެހެންތާއެވެ؟ ގިނަފަހަރަށް މިގޮތަކަށް ދަންވަރު އިވޭ "ޓަކި" ވެފައިވަނީ ސަލާމަތީ ބާރު ތަކުން އިއްވާ ޓައްކަށެެވެ. މި ކަހަލަ ކަމެއް ވަނީ ދާދި މިދާކަށް ދުވަހުވެސް މި އަވަށްގަޑުގައި ހިގާފައެވެ.\nދޮރު ހުޅުވުމުގެ ބަދަލުގައި، ޑޯ ވިއުވަރއިން ބޭރު ބަލާލުމުން ޒާރިފަށް ސިހުން ގެނުވިއެވެ. ފެނުނީ ކުލަ ހެދުމުގައި ތިބި ހަތަރު ވަރަކަށް ފިރިހެނެކެވެ. ބެލެވޭގޮތުގައި އެއިން އެކަކުގެ އަތުގައި ކަރުދާސް ގަޑެއް އޮތެވެ.\nސިޔާސީ ކަންކަމުގައި ޒަމާންތަކެއް ވަންދެން އުޅެން ޖެހުމުން، މި އަވަށްގަޑުގައި ދިރިއުޅޭ އެންމެ ޖެހިލުން ކުޑަ އެކަކުގެ ގޮތުގައި ޒާރިފު އެހެން މީހުން ފާހަގަ ކުރެއެވެ. ލައިގެން ހުރި ގަންޖުފުރާހާއި، އަނދެފައި ހުރި މުންޑަށް ބެލުމެއް ނެތި، ޖެހިލުން ކުޑަކަމާއި އެކު ދޮރު ހުޅުވާލުމުން، އެތަނުން އެކަކު ބުންޏެވެ.\n"އަޅުގަނޑުމެން މިއީ، މޯލްޑިވްސް ޕޮލިސް ސަރވިސްގެ ފުލުހުން... މި އޮތީ ކޯޓު އަމުރު... މަނިކުފާނު ބައްލަވާ ލައްވާ...އަޅުގަނޑުމެންނާ އެކު ހިންގަވާ"\nވެރިކަންކުރި އިރު އޯގާތެރިކަން އިސްކުރެއްވި ޒާރިފު، ހިނިތުން ވުމާއެކު އެކު އެ ކަރުދާހުގައި ލިޔެވިފައިވާ އެއްޗެއް ބަލާލިއެވެ. ލިޔުން ލިޔެފައިވަނީ ކުރިމިނަލް ކޯޓުންނެވެ. އަދި މިހާރު ކުރެވެމުންނާ ޝަރީޢަތަށް ފިލާފާނެ ކަމުގެ ބިރަށް ޒާރިފު، ޝަރީޢަތް ނިމެންދެން ބަންދުގައި ބެހެއްޓުމަށް އޭގައި ލިޔެފައިވެއެވެ. ލިޔުން ކިޔާލުމަށްފަހު،\n"އާދެ..އަޅުނގަނޑަށް ވަގުތު ކޮޅެއްދެއްވާ.... ހެދުން ބަދަލުކޮށްލާ ..ޢާއިލާއާއި ބައްދަލުކޮށްލަވަން" މިހެން ވިިދާޅުވުމަށް ފަހު ޒާރިފު ކޮޓަރިތެރެއަށް ވަދެ ދޮރު ލެއްޕިއެވެ.\nކޮޓަރި ލައްޕާލާފައި އިރުކޮޅެއްފަހުން ޒާރިފު ނިކުމީ އަނބިމީހާ ޒަރާ އާއި އެކު އެވެ.އަދި ކުދިންނަށް ގޮވާލުމަށް ޒަރާގެ ކިބައިން ޒާރިފު އެދެނެވެ.\n"ޒަރާ..އެމަންޖެ މެންނަށް ގޮވާލާ...ބަންދަށް ދިއުމުގެ ކުރިން އެކުދިން ދެކިލާހިތްވޭ...އަދި ކަލު ސަޔެއް ގެއިން ބޯލާހިތްވޭ.."\nމި ބަސްތަކާއި އެކު ކުދިން ހޭވާލެއްވުމަށްހަދު ޒާރިފުއަށް އަބަދުވެސް މީރުކޮށް ފަރިއްކޮޅުވޭ ކަލު ސަޔާއި ފާރޮށި ތައްޔާރު ކުރުމަށް ޒަރާ އަވަސްވެގަތެވެ.\nމި ފަަހަރު ޒާރިފު އާންމުކޮށް ހަވީރު ބައްލަވާ ފާރޮށި މި ބައްލަވަންޖެހެނީ ފުލުހުންގެ ހާޟިރުގައި މެެންދަމު، 3.00 ޖަހާ އިރުއެވެ. ސައި ފޮދު ހިއްޕެވުމަށްފަހު ޒާރިފު ކުދިންނާ ބައްދާލައި ހަދާފައި ބުނެލީ ހަމަ އެންމެ ވާހަކައެވެ.\n"ތިކުދިންގެ ބައްޕައާއި މެދު އިހާނެތިކޮށް ކަންތައް ކުރާމީހުންނަށްވެސް މާފުކޮށްދީ ހެދުމަށް ދަސްކުރަން ވާނެ..." މިހެންނެވެ.\nއެހެންހާދިސާތައް ކަވަރު ކުރުމަށް ހޭލަ މޭލައަށް އެނބުރޭ މީޑިއާ އަށް މި ކަންތައް މާކައިރިން ކަވަރު ކުރެވޭ ގޮތްވެފައިނުވަނީ ގަޑީގެ ގޮތުން ނާއި ފުލުހުން ހިންގީ ވަރަށް ސިއްރު އޮޕަރޭޝަނަކަށް ވުމުންނެެވެ.\nހެނދުނު އިރުއިރުމާއެކު، އަވަށްގަޑުގެ މީހުން ރައްކާކޮށްފައި އޮތް މާވަަހަރެއް ގެއްލިގެން އުޅުނު ކަހަލައެެވެ. އަވަށްގަޑުގެ ގިނަ މީހުން އެދުވަހު ބަދިގެއަށް ހުޅު ލީ ޒާރިފު ފުލުހުންގެ ބަންދަށް ގެންދިޔަ ވާހަކައިންނެވެ.\nކޮންމެ މީހަކުވެސް ހައިރާން ކަމާއެކު ބެނެލަނީ\n"...އޭ ...ގެންދިޔައީއޭ...ކޮން އިރަކު....ނުވާނެ ތިހިނެއް...؟\nސައި ހޮޓާ ތަކުގައި އާއި ކަންމަތީ ފިހާރަތަކުގެ ސޭޓުންވެސް އެވާހަކައި ގައެވެ. ސްކޫލުތަކުގައި އާއި ސަރުކާރުގެ އޮފީސްތަކުގައި އެވާހަކަ ދެއްކުމަށް ބައެއްމުވައްޒަފުން ޖެހިލުން ވީ ކަމުގައި ވީ ނަމަވެސް، އެ އަޑު ތައް ހުށްޓެެވެ.\nހަޤީޤަތަކީ އާދައިގެ ދިރިއުޅުމަށް ލޯބިކުރާ ޒާރިފަކީ މި އަވަށުގެ ރައީސްކަން ކޮށްފައިވާ މީހަކަށް ވުމެވެ. އިދިކޮޅު ސިޔާސީ ލީޑަރުންގެ ބަޣާވާތާއެކު ވެރިކަން ބަދަލުކޮށްލި ނަމަވެސް، ނިމި ދިޔަ ރައްޔިތުންގެ ބަސް ބުނުމުގައިވެސް، 50 އިންސައްތަ އާއި ކައިރި ކުރާ ޢަދަދަކަށް ރައްޔިތުންގެ ރުހުމާއި ލޯބި ލިބުމެވެ.\nޖެހިގެން އައި ދުވަހުގެ ރޭ، ޒާރިފު، ފަޑިޔާރު މަނިކުފާނު ކުރިމައްޗަށް ހާޟިރު ކުރެވުނެވެ. ހިންގޭ ޝަރީޢަތަކީ ކޮބައިކަމެއް ހަމަ އެއް ގޮތަކަށްވެސް އެހާ ސާފެއް ނޫނެވެ. ބުނެވެނީ ކޮންމެވެސް މީހަކަށް ބިރު ދެއްކި ކަމުގެ ވާހަކައެެވެ.\nފަނޑިޔާރުމަނިކުފާނު. :ވަނަވަރަކީ ކޮބާ؟\nޒާރިފު: "ޒާރިފު ފިރާޒު/ ބަޤާވާގުގެ."\nފަނޑިޔާރުމަނިކުފާނު: މައްސަލަ ސާބިތުވާވަރަށް ހެކި އެބަހުރި.... އެހެން ކަމުން އެއްވެސް އެއްޗެއްގެ ބުނުމުގެ ފުރުޞަަތު ތިކޮޅަށް އެރުވޭކަށް ނެތް...އެހެން ނޫނަސް މިކަން މާދިގުލާގެން ގެންގޮސްފި ނަމަ އަޅުގަޑަށް ވަރަށް ނުރައްކާ ވާނެ..."\nޒާރިފު"...އެހެންތޯ...ބައްލަވާ..އަޅުގަނޑަށް އެއްޗެކޭ ބުނުމުގެ ފުރުޞަތު ދެއްވާ...؟\nފަނޑިޔާރުމަނިކުފާނު: ..ސޮރީ...އަޅުގަނޑަށް ވާ ލާހިކެއް ނޫން..ހުކުމް އޮތީ ލިޔެ ޗާޕު ކުރެވިފައި..؟\nޒާރިފު: " ކުރިއަށް ގެންދަވާ...."\nފަނޑިޔާރުމަނިކުފާނު" ދެންފަހެ، ކަމެއް ކުރިއަށް ނުކުރިއަސް ޒާރިފު ފިރާޒު/ ބަޤާވާގުގެ ، 13 އަހަރަށް ޖަލަށް ލުމަށް ހުކުމް ކުރަން"\nމިއީ އެ ޙުކުމެވެ. މަޔަކާއި ފުރާވަރުގެ ދެ ކުދިންނަށް ހިތްދަތިކަން ގެނުވި ހުކުމެވެ. އަވަށް ގަޑުގެ މީހުން ނިދާފައި ތިއްބާ އަވަސް އަރުވާލި ހުކުމެވެ. ދިފާޢުގައި ބަސްބުނާނެ ފުރުޞަތު ނުދިން ހުކުމެވެ. ފަނޑިޔާރުމަނިކުފާނު ބިރުން ހުރެ ކުރެއްވި ހުކުމެެވެ. އަދުލު އިންސާފުން އެއްކިބާއިން ކުރެވުނު ހުކުމެވެ. 13 ފަށްކޮށްފައި 13 އަހަރަށް ކުރެވުނު އަވަށްގަޑުގެ ބޮޑު ހުކުމެވެ. ރޭވިގެން ކުރެވުނު ހުކުމެެވެ.\nމި ހުމުކާއި އެކު އަވަށްގަޑަށް ގެއްލުނު "ބޮޑު މާވަހަރު" ހޯދަށް އެމީހުން ތެދުވާން މިހާރު ވަނީ އެވަަށްގަޑުގެ ވެރިންނަށް ތިބި ބޮޑުން ނިންމާފައެވެ. މަސައްކަތް މާދަމާވެސް ފަށާފާނެއެވެ.\nސަޅި ލިޔުމެއް․ ކިޔާހިތުން ކިޔާލެވުނު\n– 15 އޭޕުރީލު 2015 1 0\nމިއީ ރައީސް ނަޟީދު ވާހަކަ ދޯ\nހާދަ ސަޅި އޭ ގެނެސްދީފައިވާ ގޮތް\n– 15 އޭޕުރީލު 201520\nމީގަ ބުނާ މާވަހަރަކީ ކޮބާ؟\n– 16 އޭޕުރީލު 201520\nވާހަކައިގައި ގެންނަން އުޅުނު ހިޔާލު ފުރިހަމަ ކުރުމަށް އިތުރު މައުޟޫމާތު ހޯދުން ކުޑަކަން ފާހަގަ ކުރަން․ މިސާލަކަށް ކޯޓްތަކުގައި ކަންހިގާ ގޮތުގެ․․
ސްޕެލިން މިސްޓޭކް ވަރަށް ބޮޑުކަން ފާހަގަ ކުރަން․
ވަކި އެއްޗެއް ބުނޭދޭން ހަދާގެން ވާހަކައިގެ ފޯކަސް ވަނީ ގެއްލިފަކަން ވެސ ފާހަގަ ކުރަން
\n– 19 އޭޕުރީލު 201500\nސިޔާސީ ގޮތުން ވަކި ކަމެއް ހާސިލްކުރަން ލިޔެފައިވާ އެއްވެސް އިބްރަތެއް ހާސިލް ވާކަމަށް ފާހަގަ ނުކުރެވޭ ލިޔުމެއް․


Ronaldo ah 100, Umurun 43 aharuge Buffon ge penalty save eh - One Online\nމެޗުގައި ގޯލް ޖެހުމަށްފަހު ރޮނާލްޑޯ އުފާފާޅުކުރަނީ --- ފޮޓޯ/ ގެޓީ\nރޮނާލްޑޯއަށް 100، އުމުރުން 43 އަހަރުގެ ބުފޮންގެ ޕެނެލްޓީ ސޭވެއް\nއިޓަލިއަން ސެރެއާ އޭގައި ރޭ ޔުވެންޓަސްއިން ކުޅުނު މެޗުގައި 3-1 ގެ ނަތީޖާއަކުން ސަސުއޯލޯ ބަލިކޮށްފިއެވެ.\nރަށުން ބޭރުގައި ޔުވެންޓަސް ކުޅުނު މެޗުގައި އެ ކްލަބު ޖާޒީގައި ކްރިސްޓިއާނޯ ރޮނާލްޑޯ ޖެހި 100 ވަނަ ގޯލް ފެނިގެން ގޮސްފައިވާއިރު، ގިނަ ބައެއްގެ ތައުރީފު އޮހިގެން ދިޔައީ އުމުރުން 43 އަހަރުގެ އިޓަލީ ގޯލްކީޕަރު ޖިއާންލުއީޖީ ބޮފޮންގެ ޕެނެލްޓީ ސޭވްއަށެވެ.\nޔުވެންޓަސް ޖާޒީގައި އެންމެ އަވަހަށް 100 ގޯލް ހަމަކުރި ކުޅުންތެރިޔަކަށް ރޮނާލްޑޯ ވެފައިވާއިރު، އޭނާވެފައި ވަނީ ތިން ކްލަބެއްގެ އިތުރުން ގައުމީ ޖާޒީގައި 100 ގޯލް ހަމަކޮށްފައިވާ ހަމައެކަނި ކުޅުންތެރިޔާއަށެވެ. ރޭގެ މެޗުން މޮޅު ވެ، ޔުވެންޓަސްއިން އަންނަ ސީޒަންގެ ޗެމްޕިއަންސް ލީގަށް އުންމީދު އާކޮށްފައިވާއިރު، ރޮނާލްޑޯއަށްވެސް އެޓީމު ޗެމްޕިއަންސް ލީގުގައި ކުޅުން އިންތިހާއަށް މުހިއްމު ވާނެއެވެ. މިދިޔަ ނުވަ އަހަރު ޔުވެންޓަސްއިން ލީގު ކާމިޔާބު ކުރި ނަމަވެސް މިއަހަރު އިޓަލީ ލީގު ޔަގީން ކޮށްފައި ވަނީ އިންޓަ މިލާނުންނެވެ.\nރޭގެ މެޗުގެ ކުރީކޮޅުގައި ސަސުއޯލޯގެ ޕެނެލްޓީއެއް ބުފޮން މަތަ ކޮށްފައިވާއިރު، އޭނާ ވަނީ ސީޒަނަށްފަހު ކްލަބު ދޫކޮށްލާނެ ކަން އިއުލާން ކޮށްފައެވެ. އަދިވެސް ހުއްޓާލުމުގެ ވިސްނުން ނުގެންގުޅޭ ކަމަށް ބުފޮން ބުނެފައިވާއިރު، ޔުވެންޓަސް އަދި އިޓަލީ ފުޓުބޯޅައިގެ ލެޖެންޑަރީ ގޯލްކީޕަރު ބުފޮންނަށް ރޭގެ މެޗަކީ އޭނާ ޔުވެންޓަސް ޖާޒީގައި ކުޅުނު އެންމެ ފަހު މެޗަށްވެސް ވުން ގާތެވެ.\nފުރަތަމަ ހާފްގައި އެޑްރިއަން ރެބިއޮޓާއި ރޮނާލްޑޯގެ ގޯލްތަކުން ޔުވެންޓަސް ހަމަޖެހިލައިގެން ހާފް ނިންމާލި ނަމަވެސް ދެވަނަ ހާފްގެ ކުރީކޮޅުގައި ގިއަކޯމޯ ރަސްޕަޑޯރީ ވަނީ ސަސުއޯލޯއަށް އުންމީދު އާކޮށްދީފައެވެ. މެޗު ނިމެންދަނިކޮށް ޔުވެންޓަސްއަށް ޗެމްޕިއަންސް ލީގު ފުޓުބޯޅައިގެ އުންމީދު ގެނެސްދީ، މެޗުން ތިން ޕޮއިންޓް ޔަގީން ކޮށްދިނީ ޕައުލޯ ޑީބާލާގެ ގޯލުންނެވެ.\nއަންދްރޭ ޕިރްލޯގެ ކޯޗުކަމުގައި ޔުވެންޓަސް މި ސީޒަނަށް ނުކުމެފައިވާއިރު، އެޓީމަށް ސީޒަން ނިންމާލަން ޖެހިފައި ވަނީ ހުސް އަތާއެވެ. ލީގު ތާވަލުގެ ފަސްވަނައިގައި މިވަގުތު އޮތްއިރު، ޗެމްޕިއަންސް ލީގު ފުޓުބޯޅަ ޔަގީން ކުރުމަށް އެޓީމުން ޗެމްޕިއަން އިންޓަ ބަލިކޮށް، ބޮލޯނިއާވެސް ކުރިއަށް އޮތް މެޗުން ބަލިކުރަން ޖެހޭނެއެވެ. އެ ނަތީޖާތަކާ އެކުވެސް ގަދަ ތިނެއްގެ ނަތީޖާއެއް ޔަގީންވާން އޮތީ އެތުލާންޓާއިން ކުޅޭ މެޗުތަކުގައި އޭސީ މިލާން ނޫނީ ނަޕޯލީ އަތުން ޕޮއިންޓް ގެއްލިއްޖެ ކަމަށްވާނަމަށެވެ.\nގުޅޭ ޓެގު ކްރިސްޓިއާނޯ ރޮނާލްޑޯ އިޓާލިއަން ސެރީއާ ޔުވެންޓަސް


ބީރްބޮލް ވަޒީރަށް ވީ ވަރުވެސް އިދިކޮޅަށް ނުވި، ދުނިޔޭގެ ސަމާލުކަން...\nއިދިކޮޅުގެ ސިލްސިލާ މުޒާހަރާތައް\nބޭނުމަކީ ސިޔާސީ ހަރަކާތް ހިންގުމަށް މިއަދުގެ ސަރުކާރުން ޖާގަ ނުދޭކަން ދެއްކުން\nމުޒާހަރާއަށް 200 އާ ގާތަށްވެސް އެއްފަހަރާ މީހުން ނުނިކުމޭ\nފޮޓޯތަކުގެ ފަހަތުގައިވާ ބޮޑު މަންޒަރު ރައްޔިތުންވެސް ސާފުކުރި\n27 ފެބްރުއަރީ 2021 | ހޮނިހިރު 16:33\nރައްކާތެރިކަމުގެ ފިޔަވަޅުތަކާއި ޚިލާފަށް އިދިކޮޅު ކޯލިޝަނުން ބޭއްވި މުޒާހަރާގެ ތެރެއިން\nރަސްގެފާނަކީ އެއްޖިންސުން ގުޅުން ހިންގާ މީހެއް ކަމަށް ބުނެ، ރަށު ތެރޭގައި އަޑުފެތުރިފައިވާތާ ޒަމާންތަކެއް އޭރު ވެއްޖެއެވެ. އެންމެ ފަހުން އެ ވާހަކަތައް ރަށު ތެރޭގައި ފެތުރި، ދެމީހަކު އެއްތަންވެލައފިއްޔާ ނުދައްކައި ދޫނުކުރެވޭ ވާހަކައަކަށްވެސް ވެއްޖެއެވެ. އެކަމާ ކަންބޮޑުވެ، ރަސްގެފާނު އަބަދުމެ ހުންނަވަނީ އެކަން ޙައްލު ކުރާނެ ގޮތެއްގެ ވިސްނުންފުޅުގައެވެ. އެންމެ ފަހުން، ރަސްގެފާނު އެކަން ހިއްސާކުރެއްވީ ބީރްބޮލް ވަޒީރާއެވެ. އެވާހަކަ ހަމަ ހިއްސާކުރެއްވިތަނާ ވަޒީރު ދެއްވި ޔަގީންކަމަކީ ދެން ގައިމުވެސް ރަށު ތެރޭގައި އެވާހަކަ ނުދައްކާނެ ކަމަށެވެ.\nއެހިސާބުން ހުރިހާ ކަމެއް ރަސްގެފާނު ދޫކޮށްލެއްވީ ބީރުބޮލު ވަޒީރުގެ އަތްމައްޗަށެވެ. ތެދެކެވެ. ޖެހިގެން އައި ދުވަހު އެއްވެސް މީހަކު އެވާހަކަ ދައްކާ އަޑެއް ނީވެއެވެ. އެންމެންވެސް ދައްކަމުން ގެންދިޔައީ ރަށު ތެރޭގެ މަގުމައްޗަށް ނުކުމެ އުޅުނު ދެބޯގެރިއެއްގެ ވާހަކައެވެ. އެކަކަށްވެސް މިއީ ބީރްބޮލް ވަޒީރުގެ ކަމެއް ކަމެއް ނޭނގެއެވެ. ބަންޑާރަ ގެރިއެއް މަރާލުމަށްފަހު، އޭގެ ބޯ ބޭނުންކޮށްގެން ދެ ބޯ ހުންނަ ގެރިއެއް ކަމަށް ސިފަވާ ގޮތަށް ހަދައި، މުޅި ރަށުތެރޭގައި ދުއްވަނީ ކަމެއް ރޭކާލާ އެކަކުވެސް ނެތެވެ. އިސާހިތަކު ރަށު ތެރޭގައި ރަސްގެފާނާ ދޭތެރޭގައި ދެކެވުނު ވާހަކަތަކުގެ އަޑު ކެނޑި، ދެބޯގެރީގެ ވާހަކަ ގުގުމާލިއެވެ.\nބީރްބޮލް ވަޒީރަށް ވީ ވަރުވެސް ރާއްޖޭގެ އިދިކޮޅު ސިޔާސީ ފަރާތްތަކަށް ނުވާކަމަށް މީހުން ބުނެއެވެ. ދެބޯގެރި ދުއްވި ބީރްބޮލް ވަޒީރުވެސް ގެރި މަގުމައްޗަށް ނެރެގެން ނަތީޖާ ހޯއްދެވުނެވެ. ރަސްގެފާނު ކުރެއްވި ކުށުގެ ވާހަކަ ހުއްޓާލަން ރައްޔިތުންނަށް މަޖުބޫރުވީ ބީރްބޮލް ވަޒީރު މަގުމަތީގައި މި ހިންގެވި "ހަރަކާތެއްގެ" ސަބަބުންނެވެ.\nރައީސް އަބްދުﷲ ޔާމީނަށް މަނީ ލޯންޑަރިން ގެ ކުށް ސާބިތުވެ، ޖަލު ޙުކުމް އިއްވުމާއެކު، އިދިކޮޅުން ގެންދަނީ ސިލްސިލާކޮށް އެކި މުޒާހަރާތަކާއި އެއްވުންތައް ބާއްވަމުންނެވެ. އެކި ނަންނަމުގައި ހިންގާ މި އެއްވުންތަކަށް މާބޮޑު ސަމާލުކަމެއް ނުލިބި، ވައިގައި ނުހިފިއެއް ކަމަކު، އެވެރިން ގެންދަނީ މިއޮއް ބޮޑު ބަލިމަޑުކަމުގެ ތެރޭގައިވެސް ނުކުމެ އެއްވުންތައް ބާއްވަމުންނެވެ. އެންމެ ފަހުން ހުކުރު ދުވަހުވެސް އެއްވުން ފެށީ މަދުވެގެން ހާހެއްހާ މީހުން ބައިވެރިވާނެ ކަމުގެ ސަޅިބައިސާއާއެކުއެވެ. ނަމަވެސް، އެއްވުން ނިމުމާ ހަމައަށްވެސް 200 އާ ގާތަށްވެސް އެއްފަހަރާ މީހުން ނުނިކުންނަ ކަމަށް ވެއެވެ.\nއިދިކޮޅުގެ އެއްވުމުގައި އިދިކޮޅު ކޯލިޝަނުގެ ލީޑަރޝިޕްގައި މިވަގުތު އިސްކޮށް ޙަރަކާތްތެރިވާ ބައެއް ބޭފުޅުން ހައްޔަރުވެސް ކުރެވުނެވެ. އެއާއެކު، އެ މެމްބަރުން ހައްޔަރުކުރާ މަންޒަރު ދައްކުވައިދޭ ފޮޓޯތައް ބޭނުންކޮށްގެން، އިދިކޮޅުން ހިންގި ވަރުގަދަ ސިޔާސީ ހަރަކާތް ރޫޅާލައި، ޑިމޮކްރަސީ ފުނޑާލަން މަސައްކަތް ކުރި ކަމަށް ދައްކަންވެސް އެވެރިން މަސައްކަތް ފެށިއެވެ. މިސާލަކަށް ނައިފަރު ދާއިރާގެ މެމްބަރު އަހުމަދު ޝިޔާމަށް މުޒާހަރާ ތެރެއިން އަނިޔާވިކަމަށް ބުނެ، އެ ފޮޓޯތައް ދައުރު ކުރުވަން މަސައްކަތް ކުރުމާއެކު، ފޮޓޯތަކުގެ ފަހަތުގައިވާ ބޮޑު މަންޒަރު ރައްޔިތުންވެސް ސާފުކުރިއެވެ.\nހަގީގަތުގައި ދަައުރުވަމުންދާ ފޮޓޯއަކީ، ތަކުރާރުކޮށް ފުލުހުން އިންޒާރު ދިނުމުން އަދި އެޗްޕީއޭގެ ގައިޑްލައިންތަކާ ޚިލާފުވުމުން، މުޒާހަރާ ހުއްޓުވަން ފުލުހުން މަސައްކަތް ކުރި ވަގުތު ނަގާފައިވާ ފޮޓޯއެކެވެ. އެވަގުތު ފުލުހުން ގެންދިޔައީ މުޒާހަރާގެ ބައިވެރިން އެތަން ދޫކޮށް ދިއުމަށް އިންޒާރު ދެމުންނެވެ.\nރައްކާތެރިކަމުގެ ފިޔަވަޅުތަކާއި ޚިލާފަށް އިދިކޮޅު ކޯލިޝަނުން ބޭއްވި މުޒާހަރާގެ ތެރެއިން - ރާއްޖެއެމްވީ\nސިއްހީ ކުއްލި ނުރައްކަލުގެ ޙާލަތާއި، އެއްވެ އުޅުމުގެ ގާނޫނުގައި ބަޔާންކޮށްފައިވާ ހަމަތަކާވެސް ޚިލާފުކަމަށް މުޒާހަރާ ކުރާތީ ފުލުހުން މަސައްކަތް ކުރަމުން ދިޔައީ މުޒާހަރާ ކުރިއަށް ދިޔަ ނުދީ ރޫޅާލުމަށެވެ. އެހެންނަމަވެސް، އެކަމާ ދެކޮޅު ހަދައި ފުލުހުންނާ ކުރިމަތިލުމުގެ ތެރޭގައި މެމްބަރު ޝިޔާމް ވެއްޓޭ މަންޒަރު ވީޑިއޯތަކުން ފެނެއެވެ. ދަައުރުވަމުންދާ ފޮޓޯއަކީ އެއީއެވެ. ވެއްޓުމާއެކު، ފުލުހުންވެސް މެމްބަރު ޝިޔާމް ތެދުވެވަޑައިގަތުމުގައި އެހީތެރިވެ، އަނެއްކާވެސް އެތަން ދޫކޮށް ދިއުމަށް ނަސޭހާތް ދޭ މަންޒަރު ފެނެއެވެ.\nކޮންމެއަކަސް މެމްބަރު ޝިޔާމް މިޖެއްސެވި ސްޓަންޓުގެ ހަގީގަތް ހާމަވުމުން ދެން މަސައްކަތް ކުރީ މި މުޒާހަރާގައި ފުލުހުން އަނިޔާކުރި ކަމަށް ބުނެ އިތުރު ބައެއްގެ ފޮޓޯތަކެއް ދައުރުކުރުމަށެވެ. ޚުދު ޕީޕީއެމްގެ މެމްބަރުންވެސް މި ފޮޓޯތައް ދައުރުކޮށް، މުޒާހަރާގެ ބައިވެރިންނަށް އަނިޔާ ނުކުރުމަށް ގޮވަމުން ގެންދިޔައެވެ. ނަމަވެސް އާޚިރުގައި އެއީވެސް ބޭރުގެ ނޫސްތަކަކުން ނަގާފައިވާ ފޮޓޯތަކެއްކަން ވަނީ ހާމަވެފައެވެ.\nފުލުހުން އަނިޔާކުރި ކަމަށް ބުނެ ސޯޝަލް މީޑިއާގައި ފޮޓޯ ހިއްސާކޮށްފައިވަނީ އިދިކޮޅު އެކްޓިވެސްޓެއް ކަމަށްވާ އަޒްހަރު އަބްދުﷲ ސައީދެވެ. އެ ފޮޓޯގައި ފެންނަނީ މީހަކަށް އަނިޔާވެ ހޮސްޕިޓަލަށް ގެންގޮސްފައިވާ މަންޒަރެވެ. ނަމަވެސް އެ ފޮޓޯއަކީ ލަންކާގައި ހިނގައި ދިޔަ ހާދިސާއެއްގެ ފޮޓޯތަކެވެ. އަދި އެ ފޮޓޯތައް ނަގައިގެން ކްރޮޕް ކުރުމަށްފަހު އެއީ އިދިކޮޅުން ބޭއްވި މުޒާހަރާގައި ފުލުހުން ކޮށްފައިވާ އަނިޔާ ކަމަށް ބުނެ ޚަބަރު ފަތުރާފައިވެއެވެ.\nފުލުހުން އަނިޔާކުރި ކަމަށް ބުނެ ދައުރުކުރާ ފޮޓޯ - ސޯޝަލް މީޑިއާ\nއެކި ނަންނަމުގައި ކުރާ މި މުޒާހަރާތަކުގެ ހަގީގީ ބޭނުމަކީ ސިޔާސީ ހަރަކާތް ހިންގުމަށް މިއަދުގެ ސަރުކާރުން ޖާގަ ނުދޭކަން ދެއްކުމެވެ. ނަމަވެސް، އެކަން ކާމިޔާބުނުވެ، އެންމެ ފަހުން ރައްޔިތުންގެ ކުރިމަތީގައި ބޮޑު ޖޯކަކަށްވެ ނިމިއްޖެއެެވެ. ކުޅުނު ހުރިހާ މަންޒަރެއްގެ ހަގީގަތް ރައްޔިތުންވެސް ބަލައިފިއެވެ. ކުޑަމިނުން ބީރްބޮލް ވަޒީރަށް ވީ ވަރުވެސް މިވެރިންނަށް ނުވެ، މުޅި ހަރަކާތް ނިމިގެން ދިޔައީއެވެ.\nޕީ.ޕީ.އެމް-ޕީ.އެން.ސީ ކޯލިޝަން ޕީޕީއެމް ޕީއެންސީ އިދިކޮޅުން މުޒާހަރާ ކުރުން ޕޮލިސް\n2 މާރޗް 2021 | އަންގާރަ 23:06\nމިއަދު ކަލޭމެންނަށް ފުލުހުން ރަނގަޅު ކުރެވިއްޖެ ދޯއެ. 2013-2018 އަށް އެއީ އަނިޔާވެރި ބާޢީންނެވެ. 2023 ގައި މި ވެރިކަން އިރާދުކުރެއްވިއްޔާ ބަދަލުވާނެއެވެ\n1 މާރޗް 2021 | ހޯމަ 17:47\nތީ މިއަދު އެމްޑީޕީއަށް ދިމާވިކަމެއްނަމަ ، ފުލުހުންގެ ހަންދަމާލާނެ\n28 ފެބްރުއަރީ 2021 | އާދީއްތަ 14:01\nޔަމީން ދެން ދެން ދުވަހަކު ޖަލުން ނެރޭނި ކަމެއް ނެތް😜\n27 ފެބްރުއަރީ 2021 | ހޮނިހިރު 17:41\nZinmaadhaaru kamaa eku noosverikan kuravvavaa


އިންކްއަރީ ކޮމިޝަންގެ ބޭނުމެއް މިހާރަކުނެތް.....! | Landhooinfo\nމިއަހަރުގެ ފެބްރުއަރީ7ވަނަ ދުވަހު ކުރީގެ ރައީސް މުޙައްމަދު ނަޝީދު އަމިއްލަ ފުޅަށް އިސްތިޢުފާ ދެއްވާ ރާއްޖޭގެ ރައީސްކަމުގެ މަޤާމް ދޫކޮށްލެއްވުމާއި ހަމައިން ރާއްޖޭގެ އިންތިޚާބީ ސަރުކާރު އުވިގޮސް އިއްތިހާދީ ސަރުކާރެއް އުފެދި ރައީސްކަމުގެ މަޤާމަށް ކުރީގެ ނައިބްރައީސް ޑރ.މުޙައްމަދު ވަޙީދު ހަސަންމަނިކު ވަޑައިގެންނެވުން ވީ ދުވަހަކުވެސް ބަޔަކު ޚިޔާލަށްވެސް ނާންނަހާ ކުޑަވަގުތުކޮޅެއްގެ ތެރޭގައި ހިގައިދިޔަ ބޮޑުކަންތައް ގަނޑެކެވެ.\nމިކަންތައް މިހެން ދިމާވުމުން އެއްބަޔަކު އަނެއްބަޔަކަށް އިނގިލިދިއްކޮށް އިލްޒާމްތައް އަޅުވަންފެށިއެވެ. މި އިލްޒާމްތަކުގެ އެންމެބޮޑު ޝިކާރައަކަށްވީ އެއް މުއައްސަސާއަކީ ދިވެހި ފުލުހުންނެވެ. އޭގެ އިތުރުން ފަހުން ދިވެހި ސިފައިންވެސްވަނީ އެބަޔަށް ވައްދާފައެވެ. އަދި ސަރުކާރު އަނބުރާލީ ސީދާ ބޮޑު ބަޣާވާތަކުން ކަމަށްބުނެ އިދިކޮޅު ސިޔާސީ ބޭފުޅުންގެ އިސްތަށިފުޅުގައި ވަރުގަދަ ތުހުމަތު ތަކެއް އަޅުވަމުން ގެންދިޔައެވެ.\nއޭގެ ތެރޭގައި ކުރީގެ ރައީސް އަލްއުސްތާޛު މަޢުމޫން ޢަބުުދުލް ޤައްޔޫމް އާއި، ރާއްޖޭގެ އެންމެބޮޑު މަހުޖަނު ޤާސިމް އިބްރާހިމާއި، އަދި މިހާރުގެ ރައީސް ޑރ.މުޙައްމަދު ވަހީދު ހަސަން މަނިކު ހިމެނިގެން ދިޔައެވެ. އެހެންނަމަވެސް ފަހުންވަނީ ރައީސް މައުމޫން ގެ އިސްތަށިފުޅުގައި އެ އިލްޒާމް އެޅުވުނީތީ އެކަމަށް މަޢާފަށް އެދިވަޑައިގެން އިސްތިއުފާދެއްވި ރައީސް ނަޝީދު ބަޔާނެއް ވެސް ނެރުއްވާފައެވެ.\nމިކަން ކަން މިހެން ދިމާވުމުން ބޭރުގެ ނުފޫޒާއެކު ދެން މިހާރުގެ ސަރުކާރަށް މަޖުބޫރުވީ މިކަން ތައް ހިގާދިޔަގޮތް ބެލުމަށް ޚާއްޞަ ކޮމިޝަނެއް އުފައްދައި އަލިފުން ޔާއަށް އެކަން ހިނގައިދިޔަގޮތް ބެލުމެވެ. އެެހެންކަމުން މިނިވަން މުސްތަޤިއްލު ބޭފުޅުން ކޮޅަކާއެކު ރައީސް ވަހީދު އިންކްއަރީ ކޮމިޝަނެއް އުފެއްދެވިއެވެ.\nކޮމިޝަން އުފެއްދެވި ދުވަހުން ފެށިގެންވެސް ކުރީގެ ސަރުކާރުގެ ( އެމްޑީޕީއަށްނިސްބަތްވާ ) ބޭފުޅުން ވިދާޅުވަމުންދިޔައީ ކޮމިޝަން މުސްތަޤިއްލު ނޫންކަމަށާއި، ކޮމިޝަނުން ނިންމާ ނިންމުމަކީ ސަރުކާރު ބަދަލުކުރީ ބަޣާވާތަކުން ނޫން ގޮތަކަށް ނިންމައިފިނަމަ އެނިންމުން އެބޭފުޅުން ބަލައިނުގަންނާނެކަމަށެވެ.\nއެމްޑީިޕީ ގެ ވާހަކަ އެހެން ހުރިނަމަވެސް މިހާރުގެ ސަރުކާރާ އެއްކޮޅު ( ޕީޕީއެމް ) ފަދަ ޕާޓީތަކުން ބުނަމުން އައީ ކޮމިޝަނުން ކޮންމެގޮތަކަށް ނިންމިނަމަވެސް އެބޭފުޅުން ހަމަ ހެޔޮހިތުން އެކަން ބަލައިގަންނާނެކަމަށެވެ. އަދި ޚާއްޞަކޮށް ސަރުކާރު ބަދަލުކުރީ ބަޣާވާތަކުން ކަމަށް ކޮމިޝަނުން ނިންމައިފިނަމަ ކުރީގެ ރައީސް ނަޝީދު ގެ ސަރުކާރު އަލުން އަނބުރާ އެމަނިކުފާނާ ހަވާލުކޮށް އަލުން ރިޕްލެސް ކުރާނެކަމަށެވެ.\nވާހަކަތައް މިހެން ހުރިނަމަވެސް ޕީޕީއެމް ގެ އިންތިޤާޟީ ރައީސް ކުރީގެ ރައީސުލް ޖުމްހޫރިއްޔާ އަލްއުސްތާޛު މައުމޫން ޢަބުދުލް ޤައްޔޫމް އިންކްއަރީ ކޮމިޝަނަށް ފުރަތަމަ ފަހަރަށް މަޢުލޫމާތު ދެއްވުމަށްފަހު މީޑިއާގައި ވިދާޅުވީ ކޮމިޝަނުން ނިންމާ ކޮންމެ ނިންމުމެއް ޤަބޫލު ފުޅުނުކުރައްވާނެކަމަށެވެ. އަދި ކޮމިޝަނުގެ ނިންމުން އެމަނިކުފާނުޤަބޫލުކުރައްވާނީ ވެރިކަން ބަދަލު ކުރުމުގައި ޤާނޫނާއި، ޤަވާއިދު ތަކާޚިލާފު އެއްވެސް ކަމެއް ނެތްކަމަށް އެކޮމިޝަނުން ހަމައެކަނި ނިންމުމުންކަމަށެވެ.\nއެހެންވީމާ މިހިސާބުން އަޅުގަނޑުމެން ޢާއްމު ރައްޔިތުންގެ ހިތްތަކުގައި އުފެދޭ ސުވާލަކީ އިންކްއަރީ ކޮމިޝަނެއް ހަދައިގެން ސަރުކާރުން ބޮޑު ޚަރަދުކޮށްގެން ބޭކާރު މަސައްކަތްތެއް ކުރުމުގެ ބޭނުމަކީ ކޮބައިބާވައެވެ. މައްސަލަ ނިސްބަތަވާ ދެފަރާތުންވެސް އެބައެއްގެ ކޮޅަށް ބުރަވެގެން ނިންމުމުންނޫނީ ކޮމިޝަނުގެ ނިންމުން ބަލައި ނުގަންނަ އިރު ކޮމިޝަނުގެ ބޭނުމެއް ނެތެވެ. އެއީ ހުސްމަސައްކަތް ތަކެކެވެ.\nޝަހީދު ، މާލެ\nވަރަށް ރަގަޅު ވާހަކައެކެވެ. ކުރީގައި މައުމޫނު ހީފުޅުކުރެއްވީ ކޮމިޝަނުން ނިންމާނީ އެބޭފުޅުންނާ އެއްކޮޅަށްކަމަށެވެ. ނަމަވެސް މިހާރު އެބޭފުޅުންނާ ދެކޮޅަށް ކޮމިޝަނުން ކަމެއް ނިންމާފާނެކަމަށް ހީފުޅުވަނީއެވެ. އެހެންވީމާ ވިދާޅުވެވޭނީ އެހެން ނޫންހެއްުޔެވެ.


Denver Zulun 11 Singa Covid Ah Fassivehje - Vaguthu\nޑެންވާ ޒުލުން 11 ސިންގާ ކޮވިޑަށް ފައްސިވެއްޖެ\n1 މަސް ކުރިން ( އޮކްޓޯބަރ 27, 2021 )\nއެމެރިކާގެ މަޝްހޫރު ޑެންވާ ޒުލުން 11 އެފްރިކަން ސިންގާ ކޮވިޑް-19 ގެ ޑެލްޓާ ވޭރިއަންޓަށް ފައްސިވެފައިވާ ކަމަށް އެ ޒުލުން ބުނެފިއެވެ.\nމި ޒުލުން ކޮވިޑަށް ފައްސިވެފައި ވަނީ އެއް އަހަރާއި ނުވަ އަހަރާ ދެމެދުގެ އުމުރުފުރާގެ ސިންގާތައް ކަމަށް ޒުލުން ބުނެއެވެ. އަދި މިއިން އެއްވެސް ސިންގާއަކަށް ކޮވިޑުން ދިފާއު ވުމަށް ވެކްސިން ވެސް ޖަހާފައި ނެތެވެ.\nމި ސިންގާތައް އެތައް ދުވަހެއް ވަންދެން ކެއްސާއި ކިނބި އަޅާފައިވާ ކަމަށް ވެސް އެ ޒުލުން ބުނެއެވެ.\nއެހެނިހެން ޒޫތަކުގައި ވެސް ބައެއް ސިންގާތަކަށް ކޮވިޑް ޖެހި ބަލިން ފަސޭވެފައިވާކަން ހާމަކުރަމުން ޑެންވާ ޒުލުން ބުނީ ސިންގާތަކުގެ ހާލަތު ވަރަށް ގާތުން ބަލަމުންދާ ކަމަށެވެ. އަދި އެހެން ޒޫތަކުން ބަލި ޖެހުނު ސިންގާތަކަށް ފަރުވާކުރި ގޮތަށް ބަލައި ރަނގަޅަށް ފަރުވާ ދިނުމުގެ ކަންކަންވެސް ކުރިޔަށް ގެންދާކަމަށް އެ ޒުލުން ވަނީ ބުނެފައެވެ.\nއޮފިޝަލުން ބުނާ ގޮތުގައި ސިންގާތަކަށް ކޮވިޑް ޖެހުނީ ކިހިނެއްތޯ އަދި ދެނެފަނެވިފައި ނުވާ އިރު ބަލި ޖެހިފައިވާ ސިންގާތައް އެކަހެރިކޮށް އެހެން ސިންގާތަށްވެސް ބައްތަށް ޓެސްޓުކުރަމުންދާކަމަށް ޒުލުން ބުނެއެވެ.\nސިންގާތައް ބަލިޖެހުނުކަން ހާމަވެފައި މިވަނީ މީގެ ހަފްތާއެއްހާ ދުވަސްކުރިން ދެ މިނިކާވަގުވެސް ކޮވިޑަށް ފައްސިވެފައި ވަނިކޮށެވެ.\nޖަނަވާރުންނަށްވެސް ކޮވިޑް ޖެހޭއިރު މި ބަލިން ދިފާއުވުމަށް ވެކްސިނެއް އުފެއްދުމުގެ މަސައްކަތް ސައިންސުވެރިން ދަނީ ކުރަމުންނެވެ.\nއިޓަލީ މީހަކު ކޮވިޑް ވެކްސިން ޖެހީ ރަބަރު އަތަކަށް\nއިސްތަށިތައް "ޓްރިމް"ކޮށްލަން ރާމާ މަކުނެއް ސެލޫނަކަށް!\nބޮލުގެ އިސްތަށިގަނޑު ވަރުގަދަ ކުރަން ކާށި ތެޔޮ ބޭނުން ކުރެވިދާނެ ގޮތްތައް


Business Class In Furaa Meehunge Athun 60 Dollar, First Class In 90 Dollar Nagan Nimmaifi - Vaguthu\nކޮވިޑް-19 ޖެހިގެން ގިނަބަޔަކު މަރުވެއްޖެ - 20 ގަޑިއިރު ކުރިން\nބިޒްނަސް ކުލާހުން ފުރާ މީހުންގެ އަތުން 60 ޑޮލަރު، ފަސްޓް ކުލާހުން 90 ޑޮލަރު ނަގަން ނިންމައިފި\n8 މަސް ކުރިން ( ނޮވެމްބަރު 4, 2019 )\nރާއްޖެ އައި ފަތުރުވެރިންތަކެއް އެއާޕޯޓްގައި -- ވަގުތު އިމޭޖެސް: އިބްރާހިމް ޝާބިލް\nވައިގެމަގުން ދަތުރުކުރުމުގައި ބްޒްނަސް ކުލާހުން ދަތުރު ކުރާ މީހުންގެ އަތުން އެއާޕޯޓް ޑިވެލޮޕްމަންޓް ފީ (އޭޑީއެފް) ގެ ގޮތުގައި 60 ޑޮލަރު އަދި ފަސްޓް ކުލާހުން ދަތުރު ކުރާ މީހުންގެ އަތުން އޭޑީއެފްގެ ގޮތުގައި 90 ޑޮލަރު ނެގުމަށް ބަޖެޓުގައި ހިމަނައިފިއެވެ.\nއޭޑީއެފް ބޮޑުކުރުމަށް ހުށަހަޅާފައި ވަނީ ސަރުކާރުން އަންނަ އަހަރަށް ފާސްކުރުމަށް ހަމަޖެހިފައިވާ ބަޖެޓުގައެވެ. ބަޖެޓުގައި ހިމަނައިފައި ވަނީ ބިޒްނަސް ކުލާހުން ދަތުރު ކުރާ ދިވެހިންނާއި ބިދޭސީންގެ އަތުން 60 ޑޮލަރު ނެގުމަށާއި ފަސްޓް ކުލާހުގައި ދަތުރުކުރާ މީހުންގެ އަތުން 90 ޑޮލަރު ނެގުމަށެވެ.\nމިހާރު ނަގަމުން ދަނީ ބިޒްނަސް ކުލާހުގައި ދަތުރުކުރާ ދިވެހިންގެ އަތުން 12 ޑޮލަރު އަދި ބިދޭސީންގެ އަތުން 25 ޑޮލަރެވެ.\nބަޖެޓުގައި އޭޑީއެފް ފީ ބޮޑު ކުރުމަށް ހުށަހަޅާފައި ވަނީ އަންނަ އަހަރަށް 159.6 މިލިއަން ރުފިޔާ އިތުރަށް ލިބޭނެ ކަމަށް ލަފާކޮށްފައެވެ. އެއީ މިއަހަރު އޭޑީއެފް ގެ ގޮތުގައި ލިބޭނެކަމަށް ލަފާކުރި އަދަށްވުރެ 24 ގުނަ އިތުރު އަދަދެކެވެ.\nބަޖެޓުގައި ވާގޮތުން އެފީ ބޮޑުކުރުމަށް ނިންމާފައިވަނީ އެއާޕޯޓު ތަރައްގީ ކުރުމަށް ނަގާފައިވާ ލޯނު އަނބުރައި ދެއްކުމަށް ފައިސާ ހޯދުމަށްޓަކައެވެ. އެހެން ނަަމަވެސް ފޯރުންތެރިކަން އިތުރު ފަރާތްތަކުގެ އަތުން އިތުރަށް އޭޑީއެފްގެ ގޮތުގައި ފައިސާ ޗާޖު ކުރާނެ ކަމަށް ބަޖެޓުގައި ވެއެވެ.\nއަންނަ އަހަރަށް ލަފާކޮށް ސަރުކާރުން ހުށަހަޅާފައި ވަނީ 37.5 ބިލިއަން ރުފިޔާ އެވެ. އަދި ޚަރަދުގެ ގޮތުގައި 35.6 ބިލިއަން ރުފިޔާ ހިމަނާފައިވާއިރު، ދަރަނިތައް އަދާކުރުމަށް 1.9 ބިލިއަން ރުފިޔާ ހުށަހަޅާފައިވެއެވެ.\nމީހަކު ފުރުވަން އެއާޕޯޓަށް ދާ ނަމަ، ދަންވީ އެކަކު\nރާއްޖެ ހުޅުވާލާއިރު، ޝެޑިއުލް ފްލައިޓްތައް ހިލޭ ޖެއްސޭނެ - އެމްއޭސީއެލް\nއެއާޕޯޓްގެ މަޝްރޫއުތަކާއި ގުޅޭ ގޮތުން ރައީސް ދެއްކެވި ވާހަކަފުޅަށް ސައީދު ރައްދުދެއްވައިފި\nނޮވެމްބަރު 4, 2019 16:32\nޕިސްޕިސް ޕިސް ހެޔޮވެސް ނުވާނެދޯ ؟؟ ދެން ތިއަގުނަގާފަ ފުރާ ކޮންމެ މީހަކަށް އެއާޕޯރޓުން ގޯއްޗެއް ދޭން ޖެހޭނ\nނޮވެމްބަރު 4, 2019 17:05\nޢޯގާތެރި ސަރުކާރުން ރައްޔިތުން ފެލަނީ!\nނޮވެމްބަރު 4, 2019 17:06\nއަނެއްކާ ކުޅިގަނޑު ފެށެނީ! ދިޔަ ފެލާފަ ދިޔަ ބޯންދޭން އުޅެނި ކޮންމެފަހަރަކު އެކަމަކު އެކަމަކު އަނެކާ ވެރިކަމުގަ ހުންނަ އިރު އިތުރަށް އެއްމެ ލާރިއެއް ނެގިޔަސް އެވާހަކަ ގޮވާނެ ބޮޑުކޮށް ކޮށްގެން!\nނޮވެމްބަރު 4, 2019 17:30\nކަމެއްކޮށްގެން ލާރިއެއް އެއްޗެއް ހޯދަން އެނގޭ ބައެއްނޫނޭތީ. ދެން ރައްޔިތުން ފެލަފެލާތިބޭ. އޯގާތެރި ސަރުކާރު.\nނޮވެމްބަރު 4, 2019 18:23\nލުބްނާނުގައި މިހާރު އެހިނގާ ކަންކަމާ މިކަމާ ވައްތަރުވާ ވަރު ހަމަ ނޭނގެނީތަ؟؟؟؟؟/\nނޮވެމްބަރު 4, 2019 18:59\n12ޑޮލަރު ނަގަމުން އައީ އެޢާޕޯޓް ޓެކްސ ގޮތުގަ ..އިކޮނޮމީ ކްލާސް ގަ ދަތުރު ކުރާ މީހާ އަތުން ވެސް މިހާރުވެސް ނަގާ....ދަތުރުކުރާ ކުލާހަކުން ނެގީކި ނޫން.\nނޮވެމްބަރު 4, 2019 19:16\nމީހުންދިރިއުޅޭ ކޮއްމެގެއްގެ އެނދުން ވެސް ނަގަންވީ އޭރުން ތިލަފާކުރެވޭ އެއްޗައްވުރެ ރަގަޅު އެއްޗެއްލިބޭނެ އައްނައަހަރު ބޮޑުބަޖެޓެއް ފާސްކުރިއަސް ނެއްދިޔައެއް ފެލައެއްނުލެވޭނެ ފަސައަހަރުވިޔަސް.\nނޮވެމްބަރު 4, 2019 19:25\nމިސަރުކާރު ގެނެވުނު މޮޔަ ހީވާތާ ދުވަސްގަނޑެއް ވެއްޖެއެވެ. އަދި މިއަދު އެކަން ކަށަވަރުވެސް ވެއްޖެއެވެ.\nނޮވެމްބަރު 4, 2019 19:36\nމިހާރު މިސަރުކާރު ވައްޓާލުން ހަލާލުވާނެ. ހާދަ ދުއްތުރާއަކާ ނުހޮރުއްޕާންބޮޑޭ\nނޮވެމްބަރު 4, 2019 19:40\nކަލޯގަޔާ ރޯމާދުވާލު ހަމަ އަތުކުރިއޮޅާލާފަ ތިބެގެން މިސަރުކާރުން ރައްޔިތުމީހާ ފޭރެނީ އިބުލަކަސް ކިނބުލަކަސް ތީދެން ބޮޑުވަރުދޯ އަވަސް ގޮތަކައް އިސްތިއުފާ ދީފަ ގެޔައް ކަނޑާލަބަ\nނޮވެމްބަރު 4, 2019 20:08\nމީގެނާންއަކީ ބިޒްނަސް ކުލަހުން މީހުން ދަތުރުކުރަން ސަރުކާރުނ ބެނުން ނުވނީއޭތޯ؟ ދިސްކަރޭޖުކުރުމަށް އެޅި ފިޔަވަޅެއްތޯ؟\nނޮވެމްބަރު 4, 2019 20:53\nމި މީހުން ވެރިކަން ލިބުނީ ތަފާތު ނަންނަމުގަ ފީ ތައްނަގާނެ... ޖީ.އެމް.އާރު އަންނަނީބާ؟ ކަންނުވެގެން ނުތެޅި ނުވަންޏާ ބުނެބަލަ\nނޮވެމްބަރު 4, 2019 21:02\nސިނގިރޭޓު ފޮ އްޓެ އް 300 ރުފިޔާ އައ އް ހަދާބަލަ އަދި ބިދޭސީ ލޭބަރުން އަހަރީ ފީގެގޮތުގަ 5000 ދަ އްކަންޖެހޭގޮތް ހަދާބަލަ މަހުފީ 500 ކޮންމެހެންޓިކެޓު އަގުބޮޑު ނުކޮ އް\nނޮވެމްބަރު 4, 2019 21:04\nއޯގާތެރި ސަރުކާރުގެ އޯގާތެރިކަން ހަބޭސް. ސާބަސް ތިޔަ ދައްކަމުންދާ އޯގާތެރިކަމަށާ ވެދެއްވާ އެހީތެރިކަމަށް.\nނޮވެމްބަރު 4, 2019 21:38\nމިއަހަރު މަޖިލީހަސް ހުށަހެޅި ބަޖެޓް ގެ ސަބަބުން މުދަލާ ހިދުމަތުގެ އަގު އިންތިހާ އަށް ބޮޑުވެގެންދާނެ\nނޮވެމްބަރު 4, 2019 22:56\nތިއަށް ވުރެ މާރަނގަޅުވާނެ ހަމައެކަނި ފަތުރުވެރިންނާއި ބިދޭސީ މަސައްކަތްތެރިންގެ އަތުން ތިއަގުތައް ނެގިއްޔާ. ދިވެހިންގެ ބިމޭ މިކިޔަނީ ކީއްވެ؟ ދިވެހިންގެ އަތުން ކޮންމެހެން ނަގާކަށް ނުޖެހޭނެ. އެއާޕޯޓް ތަރައްގީޔޭ ކިޔާފަ އެމްޑީޕީގެ ސަރުކާރުތަކުގެ ތެރެއިން އެއްވެސް ސަރުކާރަކުން ކަންތައް ކުރާތަނެއް ނުފެނޭ! ސަރުކާރުން ދިވެހިން ފެލައި އެއްޗެހި އަގުބޮޑުކުރުމުގެ ބަދަލުގައި މާލޭގައި އުޅޭ ބަންގާޅީންގެ އަތުން ޓެކްސް ނަގަންވީ. އޭރުން ބިދޭސީންގެ މައްސަލަވެސް ހައްލުވާނެ.\nނޮވެމްބަރު 4, 2019 23:03\nދެން އެއާޕޯޓަށް ފުރަންގޮސް އެތާތިބޭމީހުނަށް ފޯރުންތެރިކަން ދައްކަންތަ ޖެހެނީ. ފަތިހު ފުލައިޓެއްގަ ފުރަންނުޖެހިއްޖިއްޔާ ކިތަންމެހާވެސް ރަނގަޅު.\nނޮވެމްބަރު 5, 2019 04:35\nމިގައުމުގެ ރައްޔަތުން ބޮޑު އަގުލަބިއްޔަތުން ވެރިކަމާއި މަޖިލިސް ދިނީ ތިކަންތައްތައް ކުރަން.\nނޮވެމްބަރު 5, 2019 15:16\nނޮވެމްބަރު 6, 2019 09:02\nރައްޔިތުން ފެލާލަނީއެވެ.ދިވެހިންނާއި ބޭރުމީހުންވެސް އެއްވަރުކޮށް ފުރާމީހުންގެ އަތުން 60 ޑޮލަރ ނެގުމަކީ ދިވެހިރައްޔިތުން ފެލާލުމެވެ.ފޭރިގަތުމެވެ.ލާދީނީ ޝައިޠާނުންގެ ޙީލަތްތެރިރޭވުމެވެ.\nރައްޔިތު މީހާގެ މަތިން ހަނދާންނެތިއްޖެއެވެ.ސަރުކާރުގެ ހުރިހާބާރެއް އެއްބާރަކަށް ހަދައިފިއެވެ.މިއީ އެމްޑީޕީގެ ޑިމޮކްރަސީއެވެ.


Smartphone | Mihaaru\nއިންސާނުންނަށް ނުކުރެވޭ އިތުބާރު ސްމާޓްފޯނަށް\nކަމެއް ސިއްރުކުރަން އެދޭ ނަމަ، މީހެއް ގާތުގައި، އެ ވާހަކަ ނުދެއްކުމަށް ވުރެ މޮޅު ގޮތެއް ނޯވެ އެވެ. ސިއްރުކަން ފިލައި ހިނގައިދާނެ އެވެ. އެކަމަކު އެ ގޮތަށް ނުދައްކާ ކިތަންމެ ވާހަކައެއް ތިޔަ ގެންގުޅޭ ސްމާޓްފޯނުގައި އެބަ ހުއްޓެވެ.\nއައިއޯއެސް 11 ގައި ސިރީ މާ ފުރިހަމަވާނެ\nއެޕަލް އިން އައިއޯއެސް 11 ނެރޭއިރު، މިހާރު ސިރީގައި ހުރި އުނި ކަންކަން ނަައްތާލަން ވަރަށް ބޮޑެތި ބަދަލުތަކެއް ގެންނާނެ އެވެ.\nމައިކްރޮސޮފްޓް ވީއާރް ދޫކޮށް މިކްސްޑް ރިޔަލިޓީ އަށް\nމައިކްރޮސޮފްޓްގެ އެހީއާ އެކު ކޮމްޕިއުޓަރު ކުންފުނިތަކުން ތައްޔާރުކުރި މިކްސްޑް ރިއަލިޓީ ހެޑްސެޓްތައް ދާދި އަވަހަށް ބާޒާރަށް ނެރޭނެ ކަމަށް މައިކްރޮސޮފްޓުން ބުނެފި އެވެ.\nJune 12, 2017 2\nއައިފޯން 8 އަށް ގިގަބިޓް ސްޕީޑެއް ނުދޭނެ\nއެޕަލް އައިފޯން 8 ގައި، ދެ ކުންފުންޏަކުން އުފައްދާ މޯޑެމް ބޭނުންކުރެވެ އެވެ. އެއީ އިންޓެލް އަދި ކުއަލްކޮމް އެވެ.\n"ވަންޕްލަސް 5" ލާނެ ފޮއްޓެއް ހޮވަން ވޯޓު ނަގަނީ\nމާކެޓަށް ނެރެން ހުރި ފޯނުތަކުގެ ތެރެއިން އެންމެ މަޝްހޫރު ވާނެ ކަމަށް ބުނެވެނީ ވަންޕްލަސް5އެވެ. ފޯނު ނެރޭ ވަކި ދުވަހެއް އަދި އިއުލާންކޮށްފައި ނުވާއިރު، ނޫސްތަކުގެ ފަލަ ސުރުޚީގައި މިހާރު ވެސް އޮތީ އެ ނަމެވެ.\nލެނޮވޯ އަަބަދަށް ދެމި އޮންނާނެ: ސީއީއޯ\nލެނޮވޯއިން އަމިއްލަ ނަމުގައި ސްމާޓްފޯނު އުފައްދަ އެވެ. ކޮމްޕިއުޓަރު، ލެޕްޓޮޕް އަދި ލުއި އިލެކްޓްރޯނިކްސް ވެސް އުފައްދަ އެވެ.\nޑޭޓަކަށް ގޮސް ފޯނާ ކުޅެން އިނުމުން ބަދަލުހޯދަން ކޯޓަށް\nއެމެރިކާގެ ޓެކްސަސްގެ ފިރިހެނަކު، އޭނާއާ އެކު ޑޭޓަކަށް ސިނަމާއަށް ދިޔަ އަންހެނަކު މާގިނައިރު ފޯނާ ކުޅެން އިން ކަމަށް ބުނެ ބަދަލުގައި 17.31 ޑޮލަރު ހޯދަން ދައުވާކޮށްފި އެވެ.\nMay 24, 2017 13\nފޮޓޯ ނެގުމަށް އެންމެ ރަނގަޅު ފޯނު އޫރީދޫން ވިއްކަނީ\nޗައިނާގެ ހުއާވޭގެ ޕީ ސީރީސް ގެ އެންމެ ފަހުގެ ދެ ފޯނު އުރީދޫން ރޭ ތައާރަފްކޮށްފި އެވެ.\nބަރަހަނާ ފޮޓޯ ދެނެގަނެ ބެލެނިވެރިންނަށް އަންގާ އެޕެއް\nސްމާޓްފޯން އާންމުވެ ލިބުނު ފަސޭހަތަކާ އެކު ނުރަނގަޅު ކަންތައްތައް ވެސް އާންމުވެއްޖެ އެވެ. ކުޑަކުދިންނާއި ފުރާވަރުގެ ކުދިން އަމިއްލައަށް ބަރަހަނާ ފޮޓޯ ނެގުމާއި އެ ކުދިންނަށް އެހެން މީހުންގެ ފަރާތުން އެފަދަ ފޮޓޯ ލިބުމުގެ މައްސަލަ ވެސް ވަނީ ވަރަށް ބޮޑުވެފަ އެވެ.\nMay 21, 2017 4\nގޫގުލް ލެންސް: ކެމެރާ ވާހަކަ ދައްކަން ފަށަނީ\nގޫގުލް އައިއޯ ޑިވެލޮޕާސް ކޮންފަރެންސްގައި، އެ ކުންފުނީގެ ސީއީއޯ ސުންދަރް ޕިޗާއީ ވަނީ ޝައުގުވެރި އެތައް ކަމެއް ތައާރަފްކޮށްދެއްވައިފަ އެވެ. އެކަމަކު އެ ހުރިހާ ކަމެއްގެ ތެރެއިން ވެސް އެންމެ ބޮޑު ސަމާލުކަމެއް ލިބުނު އެއް ކަމަކީ "ގޫގުލް ލެންސް" އެވެ.\nވަންޕްލަސް ފޯނުތައް ދެން އަގު ހެވެއް ނުވާނެ\nވަންޕްލަސް ވެފައި ވަނީ، ވާދަވެރި މާކެޓްގައި، ހެޔޮ އަގުގައި ފޯނު ވިއްކާ ކުންފުންޏަކަށެވެ. "ވަންޕްލަސް ވަން"، "ވަންޕްލަސް ޓޫ" އެހެން ގޮސް "ވަންޕްލަސް 3ޓީ" ފަދަ ބާރުގަދަ އަދި ފުރާފުރިހަމަ ފޯނުތައް، ފިކުރެއް ނެތި ވަނީ ވިއްކާ ޚަލާސްކޮށްފަ އެވެ. ނަމަވެސް، އެ ކުންފުނިން ދެން ނެރޭ ފޯނުތައް އަގު ހެޔޮ ނުވާނެ ކަމަށްވެ އެވެ.\nސެމްސަންގުން ފަސް މިލިއަން އެސް8 ވިއްކައިފި\nސެމްސަންގުން އެންމެ ފަހުން އުފެއްދި ގެލެކްސީ އެސް8 އާއި އެސް8 ޕްލަސްގެ ފަސް މިލިއަން ޔުނިޓް މިހާތަނަށް ވިކިއްޖެ ކަމަށް އެ ކުންފުނިން އިއްޔެ ބުނެފި އެވެ.\nފަސް މިނެޓުން ބެޓެރީ ފުލް ޗާޖު، ބޮޑު ކާމިޔާބެއް\nސްމާޓްފޯނުތައް ބޮޑެތި ވެއްޖެ އެވެ. ހުރިހާ ބާރުތަކެއް ދެވިއްޖެ އެވެ. އެކަމަކު އެ ބާރުތައް ދަމަހައްޓާނެ ބެޓެރީއެއް އަދި އެކަކަށް ވެސް އީޖާދެއް ނުކުރެވެ އެވެ. ދެއިރު ދަޅަ އަށް ބެޓެރީ ޗާޖުކުރަން ނުޖެހޭ ފޯނެއް މަދެވެ. ޚާއްސަކޮށް ބާރުގަދަ ފޯނުތަކުގެ ތެރޭގަ އެވެ.\nMay 09, 2017 3\nޗައިނާ ސްމާޓްފޯނުތައް އެހާ އަގު ހެޔޮ ސަބަބަކީ ކޮބާ؟\nޗައިނާ ސްމާޓްފޯނުތައް އެހާ އަގު ހެވީ ފެންވަރު ދަށް ކަމަކުން ނޫނެވެ. ޗައިނާގައި އުފައްދާ ވިޔަފާރި މުދާ އަގު ހެޔޮވުމުގައި ގިނަ ސަބަބުތަކެއް ފާހަގަކުރެވެ އެވެ. އެކަމަކު މި ފަހަރު ސްމާޓްފޯނާ ބެހޭ ގޮތުން ވާހަކަދައްކަން ޖެހިފައި ވާތީ ބަލައިލާނީ އެ ސިނާއަތަށެވެ.\nMay 08, 2017 15\nޑާޓާ ބޭނުންކުރާއިރު މާ އަވަހަށް ބެޓެރީ ދަނީ ކީއްވެ؟\nޑާޓާ ބޭނުންކުރަން ފެށުމުން ބެޓެރީގެ ބާރު ހުސްވާލެއް އަވަހެވެ. މިއީ ގިނަ ބަޔަކު ތަޖުރިބާކޮށްފައި ވާނެ ކަމެކެވެ. ގޭމް ކުޅޭއިރު ވެސް އެހާ އަވަހަށް ބެޓެރީ ދެ އެވެ. މާނަ އަކީ ފޯނަށް ބުރަ މަސައްކަތްތަކެއް ކުރަން ޖެހިފައި ވުމެވެ.\nހަކުރު ބައްޔަށް ފަރުވާކުރުމަށް ސްމާޓްފޯން\nޖަނަވާރުގެ ހަށިގަނޑުގައި އުޅޭ ދިރުން ހުރި ސެލްއެއް ސްމާޓްފޯން މެދުވެރިކޮށް ކޮންޓްރޯލްކުރެވޭނެ ގޮތެއް ސައިންސްވެރިން ހޯދައިފި އެވެ. މި ހޯދުމުގައި ސައިންސްވެރިން ވަނީ ހަކުރު ބަލި ހުރި މީދަލުގެ ހަށިގަނޑުގައި ހަކުރުގެ މިންވަރު ފޯނު މެދުވެރިކޮށް ކޮންޓްރޯލްކޮށްފަ އެވެ.\nMay 02, 2017 1\nވީޑިއޯ ގޭމްގެ ފައިދާ 100 ބިލިއަނުން މައްޗަށް\nމުޅި ދުނިޔޭގައި ވީޑިއޯ ގޭމްގެ ވިޔަފާރީގެ ފައިދާ މި އަހަރު 108.9 ބިލިއަން ޑޮލަރަށް އަރާނެ ކަމަށް ތަފާސް ހިސާބުތައް އެއްކުރާ ނިއުޒޫ އިން ބުނެފި އެވެ.\nMay 01, 2017 3\nސްމާޓް ހޯމް އަށް ވައިރަސް އަރައިފި\nސިނާއީ މެޝިންތަކުން ފެށިގެން ގެވެހި އާލާތްތަކަށް ދާންދެން އިންޓަނެޓާ ގުޅުުވާލެވެ އެވެ. އައިސްއަލަމާރި، ޓީވީ އަދި ބޭބީ މޮނީޓަރު ވެސް ސްމާޓްފޯނުން ކޮންޓްރޯލްކުރެވެ އެވެ. "އިންޓަނެޓް އޮފް ތިންގްސް" އަކީ މިއީ އެވެ. ހިފެހެއްޓުމެއް ނެތި ފުޅާވަމުން އަންނަ ބޮޑު ވިޔަފާރިއެކެވެ.\nApril 30, 2017 2\nލިތިއަމް-އޮކްސިޖަން ބެޓެރީއެއް އުފައްދައިފި\nސައުތު ކޮރެއާ ސައިންސްވެރިން، ލިތިއަމް-އޮކްސިޖަން ބެޓެރީއެއް އުފައްދައިފި އެވެ. ސައިންސް މިނިސްޓްރީން ބުނި ގޮތުގައި، ދުރު ރާސްތާ މަންޒިލްތަކަށް ބެޓެރީ އުޅަނދުފަހަރު ދަތުރުކުރުމުގައި މިއީ ނުހަނު ބޮޑު ކުރިއެރުމަކަށް ވާނެ އެވެ.\nApril 26, 2017 35\nފޯނު ހުޅުވަން އެންގުން: ގާނޫނީ ބަހުސަކަށް\nއެމެރިކާއިން އަތުލައިގަތް ނުރައްކާތެރި ޓެރަރިސްޓެއްގެ އައިފޯނު ހުޅުވަން އެ ގައުމުގެ ކޯޓަކުން އެޕަލް ކުންފުނީގެ މައްޗަށް އަމުރު ކުރުމުން ވެސް އެކަމަށް އެ ކުންފުނިން ދެކޮޅު ހެދި ވާހަކަ މަޝްހޫރުވި އެވެ. އެޕަލް ކުންފުނިން ބުނަނީ ކޯޓަކުން އެންގިޔަސް، ކަސްޓަމަރުން އެ ކުންފުންޏަށް ކުރަމުން އައި އިތުބާރު ގެއްލުވާ ނުލެވޭނެ ކަމަށެވެ.


America ge raees kamah Kanye West vaadhakuran nimmaifi | Wathan.mv އެމެރިކާގެ ރައީސް ކަމަށް ކަންޔޭ ވެސްޓް ވާދަކުރަން ނިންމައިފި | Wathan.mv\nއެމެރިކާގެ ރައީސް ކަމަށް ކަންޔޭ ވެސްޓް ވާދަކުރަން ނިންމައިފި\nއެމެރިކާގައި މި އަހަރު ބާއްވަން ހަމަޖެހިފައިވާ ރިޔާސީ އިންތިހާބުގައި ވާދަ ކުރާނެ ކަމަށް ލަވަކިޔުންތެރިޔާ ކަންޔޭ ވެސްޓް ބުނެފިއެވެ.\nއިއްޔެ ވެސްޓް ކުރި ޓުވީޓެއްގައި ބުނީ މިއީ އެމެރިކާއަށްޓަކައި އެންމެން އެއްބައިވެ، މުސްތަގުބަލު ބިނާ ކުރާންވީ ވަގުތު ކަމަށެވެ. އަދި ކަންޔޭ ވަނީ އެގައުމުގެ ރައީސް ކަމަށް ވާދަ ކުރަން ނިންމާފައި ކަމަށް އެޓުވީޓުގައިވެއެވެ.\nއޭގެ ފަހުން ވެސްޓްގެ އަންހެނުން އަދި މަޝްހޫރު ރިއަލިޓީ ޓީވީ ސްޓާރ ކިމް ކާޑޭޝިއަން ވަނީ އެ ޓުވީޓު ރީޓުވީޓުކޮށްފައެވެ. އަދި ޓެސްލާ އާއި ސްޕޭސް އެކްސްގެ ސީއީއޯ އީލަން މަސްކްވެސް ވަނީ ކަންޔޭގެ ކެމްޕޭނަށް އޭނާ ތާއިދު ކުރާ ކަމަށް ބުނެފައެވެ.\nއެމެރިކާގެ ރިޔާސީ އިންތިހާބު އަންނަ ނޮވެމްބަރު ތިނެއްގައި ބާއްވަން ހަމަޖެހިފައިވާ އިރު އެ އިންތިހާބުގައި ބައިވެރިވުމަށް ބޭނުންވާ ލިޔެކިޔުންތައް ވެސްޓް ހުށަހަޅާފައިވާކަން އަދި ޔަގީންވެފައި ނުވެ އެވެ.\nމީގެ ކުރިން ވެސްޓް ވަނީ އެމެރިކާގެ މިހާރުގެ ރައީސް އަދި ރިޕަބްލިކަން ޕާޓީގެ ކެންޑިޑެސީއަށް ވާދަ ކުރައްވަމުން ގެންދަވާ ޑޮނަލްޑް ޓްރަމްޕަށް ތާއިދުކޮށް ވާހަކަ ދައްކާފަ އެވެ. އަދި އޭނާ ވަނީ ޓްރަމްޕްގެ ކުރީގެ ކެމްޕެއިން ޝިއާރު ކަމަށްވާ “މޭކް އެމެރިކާ ގްރޭޓް އެެގެއިން” ޖަހާފައިވާ ތޮފި އަޅައިގެން 2018 ވަނަ ވައިޓް ހައުސްއަށް ގޮސް، ޓްރަމްޕާ ބައްދަލުކޮށްފައެވެ.\nވެސްޓް ރިޔާސީ އިންތިހާބުގައި ވާދަ ކުރެއްވުމާ ބެހޭ ގޮތުން ޓްރަމްޕްވެސް އަދި އިދިކޮޅު ޑިމޮކްރެޓިކް ޕާޓީގެ ރިޔާސީ ކެންޑިޑޭޓުކަން ގާތްގަނޑަކަށް ކަށަވަރުކޮށްފައިވާ ޖޯ ބައިޑެންވެސް އަދި ވަކި އެއްޗެކޭ ވިދާޅުނުވެ އެވެ.


Webex call eh aammuve, schoolakah bodu ladheh | Mihaaru\nއެމެރިކާ ސްކޫލެއްގެ ވާޗުއަލް މީޓިން ލީކުވެ ބޮޑު ބޭޒާރަކާ އެކު މައްސަލަގަނޑެއް\nބޯޑް މެމްބަރުން އިސްތިއުފާ ދިން ސްކޫލް.\nއެމެރިކާގެ ސްކޫލެއްގެ ބޯޑު މެމްބަރުންތަކެއް ވާޗުއަލްކޮށް ބޭއްވި ބައްދަލުވުމެއްގައި ބެލެވެރިންނަށް ނިސްބަތްކޮށް އެއްޗެހި ކީ މައްސަލަ ހޫނުވެ، އާންމުންގެ ޕްރެޝަރާ ހެދި ސްކޫލްގެ މުޅި ބޯޑު އިސްތިއުފާ ދީފި އެވެ.\nމީޑިއާތަކުން ބުނީ މި މައްސަލަ މިދިޔަ ހަފުތާގައި ކުރިމަތިވީ ކެލިފޯނިއާގައި ހިންގާ އޯކްލީ ޔުނިއަން އިލެމެންޓްރީީ ސްކޫލް ޑިސްޓްރިކްޓްގައި ކަމަށެވެ. ސްކޫލް ބޯޑު މެމްބަރުން ބޭއްވި ވާޗުއަލް ބައްދަލުވުމުގައި ބެލިވެރިންނަށް އެއްޗެހި ކީ އިރު، ބޯޑްގެ ވެބެކްސް ވީޑިއޯ ކޯލް އިނީ އާންމުކޮށް ފެންނަ ގޮތަކަށެވެ. އެކަމަކު އެކަމެއް މެމްބަރުންނަކަށް ނޭނގެ އެވެ.\nއެ ބައްދަލުމުގައި ބޯޑުގެ ރައީސާ ލީޒާ ބްރައިޒެންޑައިން ވިދާޅުވަނީ ކޮވިޑް-19 ގެ މި ހާލަތުގައި ސްކޫލްތައް ބަންދުކުރަން ނިންމި ނަމަވެސް އެކަމާ ބެލެނިވެރިން ދެކޮޅު ހަދަނީ "ދަރިން އެހެން ބައެއްގެ ބޮލަށް ޖަހަން" ކަމަށާއި އެ މީހުން އުޅެނީ މެރުއާނާއާ ހެދި ކަމަށެވެ.\nމެމްބަރުންގެ މެދުގައި ދެކެވުނު ވާހަކަތަކުގައި ދަރިވަރުންނާއި ބެލެނިވެރިންނާ ގުޅުވައިގެން ދެއްކި ވާހަކަތަކުގެ ތެރޭގައި ހުތުރު ބަސްތައް ވެސް ބޭނުންކޮށްފައިވެ އެވެ. އަށް މިނެޓްގެ އެއް މީޓިންގައި ދެކެވުނު ވާހަކަތައް ބައެއް މީހުން ޓްވިޓާގައި މޮނޮލޮގެއް ގޮތަށް ވެސް ލިޔެފައިވެ އެވެ.\nމިހާރު ސޯޝަލް މީޑިއާގެ އެކި ޕްލެޓްފޯމްތަކަށް ވެސް އާމްމުވެފައިވާ ވެބެކްސް ކޯލްގެ މައްސަލާގައި އާންމުން ރުޅިގަދަވެގެން ބޯޑްގެ ހުރިހާ މެމްބަރުން އެއްވެސް ޝަރުތަކާ ނުލައި އިސްތިއުފާ ދޭން ޕެޓިޝަނެއްގައި ގޮވާލުމުން އެންމެން އިސްތިއުފާ ދީފައިވާ ކަމަށް މީޑިއާތަކުން ބުންޏެވެ.\nމި މައްސަލާގައި ބައެއް ބެލެނިވެރިން އެ މީހުންގެ ދަރިން ދެން އޯކްލީ ޔުނިއަން އިލެމެންޓްރީީ ސްކޫލް ޑިސްޓްރިކްޓަށް ފޮނުވުމާ ދޭތެރޭ ދެވަނަ ވިސްނުމަކަށް ދާނެ ކަމަށެވެ. އަދި ބޯޑު މެމްބަރުންގެ ފަރާތުން ފެނުނީ ވަރަށް ދަށު ދަރަޖައިގެ އަމަލެއް ކަމަށާއި އެ މީހުން ދަރިވަރުންނާއި ބެލެނިވެރިންނާ ދޭތެރޭ ދެކޭ ނުބައި ގޮތް ކޯލްގެ ސަބަބުން ސާފުވެއްޖެ ކަމަށެވެ.\nމިދިޔަ އަހަރު ކުރިމަތިލާން ޖެހުނު ކޮވިޑް-19 ބަލިމަޑުކަމާ ހެދި ޒޫމް އާއި ވެބެކްސް ފަދަ ޓެކްނޮލޮޖީގެ މިފަދަ ވަސީލަތްތައް އާންމުވެ މީގެ ކުރިން ވެސް މިފަދަ އެތައް ކަމެއް އެކި ގައުމުތުގައި ހިނގާފައިވެ އެވެ.\nސްކޫލް އިންޓަނެޓް ބެލެނިވެރިން ކިޔަވާކުދިން ކެލިފޯނިއާ އެމެރިކާ


Miaharuvess Ihavan Cup Baahvany 2021 - Ihavandhoo\nހއ އަދި ހދ ގެ ރަށްތަކުގެ ޓީމް ތަކަށް ހުޅުވާލައިގެން މިދިޔަ އަހަރު ކްލަބް ޕޯލްސް ސްޓާއިން ކުރިޔަށްގެންދިޔަ “އިހަވަން ކަޕް” މިއަހަރުވެސް ބާއްވަން ނިންމައި އެމުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ. އިހަވަން ކަޕަކީ ހއ އަދި ހދ އަތޮޅިގައި ހުރި ސަރުކާރުގެ މުއައްސަސާތަކާއި، އެންޖީއޯތަކާއި، ކުންފުނިތަކާއި އަދި ރިސޯޓްތަކަށް ހުޅުވާލައިގެން ކުރިޔަށް ގެންދާ މުބާރާތެކެވެ.\nއިހަވަން ކަޕްގެ ފުރަތަމ މުބާރާތް ބާއްވާފައިވަނީ 2020 ވަނަ އަހަރުއެވެ. އެފަހަރުގެ މުބާރާތުގައި ޖުމުލަ 15 ޓީމަކުން ބައިވެރިވިއެވެ. އެއީ ކުޅިމަގު، ޒުވާނުންގެ ގުޅުން، އުލިގަމް، ކޮފަލި، އެންވީކޭ، ބޮޑުމަގު، އެޗްއެން ސްޕޯޓްސް ކްލަބް، ޗެޕޭ ސްޕޯޓްސް، ކްލަބް ޕެނީ، ޖަންގަލް، ޔުނައިޓެޑް ޔޫތު، ސެންސިޓީ، ޓީމް ނައިވާދޫ، އަރާދުވާ، ތުރާކުނު ޓީމް އަދި ސެންސިޓީ އެވެ.\nއިހަވަން ކަޕް ގެ ފުރަތަމަ މުބާރާތުގެ ޗެމްޕިއަން ޓީމަކީ ކްލަބް ޕެނީއެވެ. އެފަހަރުގެ މުބާރާތް ޕެނީ ކާމިޔާބުކުރީ ފައިނަލްގައި ކުޅިމަގާއި ވާދަކޮށް 3-1 ލަނޑުން ކުރި ހޯދައިގެންނެވެ.\nފޯރިގަދަ މި މުބާރާތުގެ ޗެމްޕިއަން ޓީމަށް ބައިލައްކަ ރުފިޔާ ދޭގޮތަށް ހަމަޖެހިފައިވާއިރު ރަނަރަޕް ޓީމަށް 25000 ރުފިޔާ ދޭގޮތަށް ވަނީ ހަމަޖެހިފަ އެވެ. މި މުބާރާތަކީ ތިލަދުންމަތީގެ ޖަމިއްޔާއަކުން އެ ސަރަހައްދުގެ ރަށްތަކުން ބާއްވާ އެންމެ އަގުބޮޑު ކުޅިވަރު މުބާރާތެވެ.\nމުބާރާތުގައި ބައިވެރިވުމަށް އެދޭ ފޯމް އަދި އެހެނިހެން ލިޔެކިޔުން


ޕޮގްބާ ކާމިޔާބުކޮށްދިން ދެ ޕެނަލްޓީން ޔުނައިޓެޑަށް މޮޅެއް! – Haftha\nޕޮގްބާ ކާމިޔާބުކޮށްދިން ދެ ޕެނަލްޓީން ޔުނައިޓެޑަށް މޮޅެއް!\nމެންޗެސްޓާ ޔުނައިޓެޑްއަށް ކުޅޭ ފްރާންސްގެ ތަރި ޕައުލް ޕޮގްބާ ކާމިޔާބު ކޮށްދިން ދެ ޕަނެލްޓީއާއެކު ވެސްޓް ހަމް ބަލިކޮށްފިއެވެ. ރޭގެ މެޗުން ޔުނައިޓެޑް މޮޅުވީ 1-2 ގެ ނަތީޖާއަކުންނެވެ.\nއަމިއްލަ ދަނޑުގައި ފުރަތަމަ 11 އިން ފެންނަ ގިނަ ކުޅުންތެރިންނާއެކު ޔުނައިޓެޑް ރޭގެ މެޗު ކުޅެގެން މޮޅުވި ނަމަވެސް، މެޗުގައި މޮޅަށް ކުޅެ ގިނަ ހަމަލާތަކެއް އުފެއްދީ ވެސްޓް ހަމުންނެވެ.\nއެގޮތުން މެޗުގެ ނުވަ މިނެޓުގައި ބްރެޒިލްއަށް ކުޅޭ ފިލިޕޭ އެންޑަސަން ގޯލެއް ކާމިޔާބުކުރި ނަމަވެސް، އޭނާ ހުރީ އޮފްސައިޑުގައެވެ.\nއޭގެ ހަތް މިނެޓް ފަހުން ހުއާން މަޓާއަށް ކުރި ފައުލަކާ ގުޅިގެން ޔުނައިޓެޑަށް މެޗުގައި ލިބުނު ފުރަތަމަ ޕެނަލްޓީ ކާމިޔާބުކޮށް މެޗުގެ ލީޑު ނެގިއެވެ. އެއަށްފަހު ވެސް މެޗުގެ ނަތީޖާ ހަމަހަމަ ކުރުމަށް ވެސްޓް ހަމްއަށް ގިނަ ފުރުސަތުތަކެއް ލިބި ވަނީ ނާކާމިޔާބުވެފައެވެ.\nނަމަވެސް މެޗުގެ ދެވަނަ ހާފުގެ ކުޅުން ފަށައިގެން ފަސް މިނެޓް ނުވަނީސް ވެސްޓް ހަމް އިން މެޗުގެ ނަތީޖާ ހަމަހަމަކުރިއެވެ. މެނުއަލް ލަންޒިނީ ނަގައިދިން ހުރަހަކުން އެ ގޯލު ކާމިޔާބުކުރީ ފިލިޕޭ އެންޑަސަންއެވެ.\nއެ ގޯލަށްފަހު ޔުނައިޓެޑްގެ ކުޅުން ފެނިގެންދިޔައީ ވަރުގަދަ ކުރިއެވެ. އެގޮތުން މެޗުގެ 58 ވަނަ މިނެޓުގައި ރަޝްފޯޑް ގޯލަށް ފޮނުވާލި ހަމަލާ ކީޕަރު އަތުގައި ޖެހި ގޯލު ކުރިމަތިން ދިޔައިއިރު، އޭގެ ހަތަރު މިނެޓް ފަހުން ވެސް ރަޝްފާޑަށް ގޯލެއް ކާމިޔާބު ކުރަން ރަނގަޅު ފުރުސަތެއް ލިބުނެވެ. ނަމަވެސް އޭނާ ބޮލުން ފޮނުވާލި ހަމަލާ ދިޔައީ ގޯލު ހުރަސް ދަނޑިމަތިން ބޭރަށެވެ.\nމެޗުގައި ޔުނައިޓެޑުން ލީޑު ފުޅާކުރަން ދެވަނަ ޕެނަލްޓީ ލިބުނީ މެޗުގެ 80 ވަނަ މިނެޓުގައެވެ. އެ ޕެނަލްޓީ ލިބުނީ ވަން އޮން ވަންއަކަށް ދިޔަ މާޝަލް ހުއްޓުވަން އުޅުމުގެ ތެރޭގައި ކުރެވުނު ފައުލަތަކާ ގުޅިގެންނެވެ.\nޔުނައިޓެޑަށް މި ލިބުނު މޮޅާއެކު އެ ޓީމު މިހާރު އޮތީ ތާވަލުގެ ފަސް ވަނައިގައެވެ. އެއީ ހަތަރު ވަނައިގައި އޮތް ޗެލްސީއަށްވުރެ ދެ ޕޮއިންޓް މަދުން ޕޮއިންޓްސް ލިބިގެންނެވެ.


އިސްރާއިލްގެ ހަމަލާތަކުގައި މަރުވި އަދަދު 170 އަށް އަރައިފި — Ihavandhoo.com\nއިސްރާއިލްގެ ހަމަލާތަކުގައި މަރުވި އަދަދު 170 އަށް އަރައިފި\n14 ޖުލައި 20140ޢަބުދުﷲ ޙަމީދު\nއިއްޔަ ގާޒާ އަށް ދިން މިސައިލް ހަމަލާ އަކަށްފަހު އެސަރަހައްދުން ދުން އަރަނީ. ފޮޓޯ: ސީ.އެން.ބީ.ސީ\nގާޒާ: އިސްރާއީލުން ފަލަސްތީނު މީހުންނާ ދެކޮޅަށް ހިންގާ ދެމުންގެންދާ އިންސާނިއްޔަތާ ޚިލާފު ހަމަލާތަކުގައި މަރުވި ފަލަސްތީނުގެ ރައްޔިތުންގެ އަދަދު 170 އަށް އަރައިފިއެވެ. އިއްޔަ އިސްރާއީލުން ފަލަސްތީނުގެ ދެކުނުގެ ސަރަހައްދަށް ދިން ހަމަލާތަކުގައި ޖުމުލަ4މީހަކު ވަނީ މަރުވެފައެވެ. އެމީހުންގެ ތެރޭގައި ކުޑަ ފިރިހެން ކުއްޖަކާއި އޭނާގެ ބައްޕަވެސް ހިމެނެއެވެ.\nތަފާތު ތިންފަހަރެއްގެ މަތިން އިއްޔަ އިސްރާއީލުން ދިން ހަމަލާތަކުގައި އެކަނިވެސް ރަފާން އާއި ހާން ޔޫނުސްގެ 10 މީހަކު ޒަހަމު ވެފައިވާ ކަމަށް ގާޒާގެ ހެލްތު މިނިސްޓުރީގެ ތަރުޖަމާނާ ހަވާލާދީ މީޑިއާ ތަކުން ހަބަރު ދެއެވެ.\nއިސްރާއީލްގެ ލާއިންސާނީ އުދުވާނު ތައް ފެށި ފަހުން މިހާތަނަށް 1100 އަށް ވުރެ ފަލަސްތީނުގެ ރައްޔިތުން ޒަހަމުވެފައި ވާއިރު، މަރުވި މީހުންގެ ތެރޭގައި 36 ކުޑަކުދިންނާއި 32 އަންހެނުން ހިމެނޭކަމަށް ފަލަސްތީނުގެ އޮފިޝަލުންނާއި ހަވާލާދީ މީޑިއާ ރިޕޯރޓުތައް ބުނެއެވެ. އަދި ޒަހަމުވި މީހުންގެ ތެރޭގައި 350 ކުޑަކުދިންނާއި 460 އަންހެނުން ހިމެނެއެވެ.


Ibu miadhu 8 rashah: manzaru saafu, molhu vaane\nއިބޫ މިއަދު އަށް ރަށަށް: މަންޒަރު ސާފު، މޮޅުވާނެ\nއިބޫގެ މިއަދުގެ ދަތުރުގެ ތެރެއިން --\nވާދަވެރި ރިޔާސީ އިންތިހާބަށް ހަފުތާއަކަށްވެފައިވާއިރު އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫއަށް މިއަދަކީ ވަރަށް ބުރަ ދުވަހެކެވެ. އޭނާ އެކި އަތޮޅުތަކުގެ އަށް ރަށަކަށް ޒިޔާރަތް ކުރައްވާފަ އެވެ.\nއިބޫ މިއަދު އެންމެ ފުރަތަމަ ދަތުރު ފެއްޓެވީ ޅ. ނައިފަރުންނެވެ. މިއަދު އެންމެ ފުރަތަމަ އިބޫ ވަޑައިގެންނެވީ ރަނިންމޭޓް ފައިސަލް ނަސީމްގެ ދާއިރާގެ މައި ރަށް، ކ. ކާށިދޫއަށެވެ. އެ ރަށުން އިބޫއަށް ހޫނު މަރުހަބާއެއްކީ އިރު ގިނަ ވައުދުތަކެއް އެ ރަށަށް އިބޫ ވެވަޑައިގެންނެވި އެވެ. އެގޮތުން ރަށުގެ ފަޅު ހިއްކައި ރިސޯޓެއް އަޅުއްވާނެ ކަމަށް ވިދާޅުވި އެވެ.\nއެ ރަށުން އިބޫ ސީ ޕްލޭނެއްގައި ވަޑައިގެންނެވީ ވ. އަތޮޅަށެވެ. އެންމެ ފުރަތަމަ ވަޑައިގެންނެވީ ވ. ރަކީދޫއަށެވެ. އެއަށްފަހު ފުލުފުލުގައި އެހެން ރަށްތަކަށް ވަޑައިގެންނެވި އެވެ. އެގޮތުން ކެޔޮދޫ، ތިނަދޫ، ފުލިދޫއަށް ވަޑައިގެންނެވި އެވެ. އިބޫ ވަނީ ވ. އަތޮޅަށް ވެސް ގިނަ ވައުދުތަކެއްވެވަޑައިގެންފަ އެވެ. އެގޮތުން އަތޮޅުގެ މީހުން ދިރިއުޅޭ ރަށްތައް ކައިރީގައި ޕިކްނިކް ދާނެ ރަށެއް ހައްދަވާނެ ކަމަށް ވިދާޅުވި އެވެ. އަދި ކެޔޮދޫ އާއި ފުލިދޫގެ ބިން ހިއްކައި ގޯތި ދޫކުރައްވާނެ ކަމަށް ވިދާޅުވި އެވެ.\nއިބޫގެ މިސްރާބު ދެން ޖެއްސެވީ ދ. އަތޮޅަށެވެ. ފުރަތަމަ ވަޑައިގެންނެވީ ދ. މީދޫއަށެވެ. ހަވީރު އެރަށަށް އިބޫ ވަޑައިގެންނެވިއިރު ހޫނު މަރުހަބާއެއް ކިޔެ އެވެ. ދެން އިބޫ ވަޑައިގެންނެވީ ކުޑަހުވަދޫއަށެވެ. އެ ރަށަށް އިބޫ ވަޑައިގެންނެވީ ރޭގަނޑުގެ ވަގުތުގަ އެވެ. ނަމަވެސް ބަނދަރު މަތީގައި އެތައް ބަޔަކު މަރުހަބާ ކިޔަން ނުކުމެ ތިއްބެވެ.\nއަށް ރަށަށް މިއަދު ކުރެއްވި ދަތުރަށްފަހު އިބޫ ވިދާޅުވީ، ރާއްޖެ އޮތް ގޮތް ސާފު ކަމަށެވެ. ރާއްޖޭގެ މަންޒަރު ވަރަަށް ސާފު ކަމަށެވެ. ރައްޔިތުން ތިބީ ވޯޓުލާ ދުވަސް ނައިސްގެން ކަމަށާއި އެ ދުވަހު ރައްޔިތުން ނުކުމެ ވެރިކަން ބަދަލުކުރަން ވޯޓުލާނެ ކަމަށެވެ. ބޮޑު އަގުލަބިއްޔަތަކުން އިންތިހާބު ކާމިޔާބު ކުރެއްވޭނެ ކަމުގެ ޔަގީންކަން ބޮޑުވެފައިވާ ކަމަށް ވެސް އިބޫ ވިދާޅުވި އެވެ.


Nasheed Hamain Nattaa Gadithakugai Dheenee Fathuvaa Ves Dhey - Sheikh Zaid - Vaguthu\nނަޝީދު ހަމައިން ނައްޓާ ގަޑިތަކުގައި ދީނީ ފަތުވާވެސް ދޭ - ޝޭހް ޒައިދު\n7 މަސް ކުރިން ( ޑިސެމްބަރު 22, 2019 )\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަކީ މީގެ ކުރިންވެސް މަސްތުގެ ހާލަތުގައި ތިބުމަށް ތާއިދުކޮށް ވާހަކަދައްކަވާފައިވާ ކަން ފާހަގަކުރައްވައި މަޝްހޫރު ދީނީ އިލްމުވެރިޔާ އައްޝައިހް އަލީ ޒައިދު ވާހަކަދައްކަވައިފިއެވެ.\nޒައިދު މިހެން ވިދާޅުވެފައި ވަނީ ރައީސް ނަޝީދުގެ ފޭކް އައިޑީ ކަމަށް ބުނާ "އަލެކްސް އަހުމަދު"ގެ ޓްވިޓާ އެކައުންޓުން ޑރ. އިޔާޒަށް ރިހެބްލިޓޭޝަން ދޭން ޖެހޭ ކަމަށް ބުނެފައި އޮތުމުންނެވެ. އެ ޓްވީޓުގައި ބުނެފައި ވަނީ ޑރ. އިޔާޒަކީ ކަނޑައެޅިގެން ގައުމަށް ހުރި ނުރައްކަލެއް ކަމަށާއި، އޭނާ ފަތުރަމުން ދަނީ ފިތުނަވެރި ވާހަކތައް ކަމަށެވެ. އެހެން ކަމުން ޑރ. އިޔާޒް އަށް މިހާރަށްވުރެ ބޮޑަށް ސަމާލުކަން ދޭން ޖެހޭ ކަމަށާއި އަދި އިޔާޒް ރިހެބްލިޓޭޝަން ސެންޓަރަށް ފޮނުވައި ރިހެބްލިޓޭޓް ކުރަން ޖެހޭ ކަމަށް އެ ޓްވީޓުގައި ވަނީ ބުނެފައެވެ.\nHahaha. Alhugandumen Qabool kuran vaane enmen abadhaku haimaigai nuthibeynekan. Boan vaane kamashaa boven jeheyne kamah vakaalaath kuraa beyfulhun aslu rehabilitate kurevigen noonee Raajje in fithuna nukendeyne! Baeh faharu hamai nettey gadee dheenee fathwa ves dhey ebeyfulhaa.\n— Ali Zaid (@alizaid1000) December 22, 2019\nމިކަމާއި ގުޅިގެން މަޝްހޫރު ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވީ ﷲގެ ހެޔޮ ރަހުމަތާއި ހަމައިން ނެއްޓޭ ހިނދުކޮޅެއް އޭނާ އަށް ނާންނަ ކަމަށާއި އެހެން ކަމުން ރިހެބްލިޓޭޝަން ސެންޓަރަށް ވަޑައިގަންނަވަން ޖެހެނީ ނަޝީދު ފަދަ ބޭފުޅުން ކަމަށެވެ. އަދި ލާދީނީ އަމަލުތަކާއި ދެކޮޅަށް ކުރަމުންދާ މަސައްކަތް ހުއްޓާ ނުލާނެ ކަމަށްވެސް ޑރ. އިޔާޒްގެ ޓްވީޓުގައި ވަނީ ވިދާޅުވެފައެވެ.\nމީގެ އިތުރުން ޑރ. އިޔާޒްގެ ޓްވީޓުގައި ވިދާޅުވެފައި ވަނީ އޭނާ އަކީ އެއްވެސް އިރެއްގައި ބަޔަކު ހިންގާ ނިރުބުވެރި އަމަލަކަށް ހިތްވަރުދޭނެ ބޭފުޅެއް ނޫން ކަމަށާއި، އަދި އެކަމަށް ދުވަހަކުވެސް ބަދަލެއް ނާންނާނެ ކަމަށެވެ.\nއިޔާޒްގެ އެ ޓްވީޓާއި ގުޅިގެން އަލީ ޒައިދު ވިދާޅުވީ، އެންމެން އަބަދަކު ހަމައިގައި ނުތިބޭނެ ކަމަށް އަޅުގަނޑުމެން ގަބޫލުކުރަން ވާނެ ކަަމަށެވެ.\n"ބޯން ވާނެ ކަމަށާއި، ބޮވެން ޖެހޭނެ ކަމަށް ވަކާލާތު ކުރާ ބޭފުޅުން އަސްލު ރިހެބްލިޓޭޓް ކުރެވިގެން ނޫނީ ރާއްޖެއިން ފިތުނަ ނުކެނޑޭނެ. ބައެއް ފަހަރު ހަމައިން ނެއްޓޭ ގަޑީ ދީނީ ފަތުވާވެސް ދޭ އެބޭފުޅާ". އަލީ ޒައީދު ވިދާޅުވިއެވެ.\nޑިސެމްބަރު 22, 2019 14:41\nމިވަރު ވެގެން ދާއިރު ވެސް ކީއްވެތޯ މިނަޝީދު ބޭނުންހާ އެއްޗެއް ކިޔަން ދޫކޮށް ލެވިފައި މިހުންނަނީ.\nކައެ އެކަމާ ވަރައް ކަޑަވޭދޯ. ދެން ހަޖަމްކޮއްލާ\nޑިސެމްބަރު 24, 2019 12:10\nކަޑައަކީ ކައިބޮއެހަދަން ދާތަނެއް..\nޑިސެމްބަރު 22, 2019 14:53\nކަލޭވެސް މަވެސް މިހުންނަނީ ބޭނުންހާ އެއްޗެއް ކިޔަން ދޫކޮއްކެލެފައި. އެމީހެއްގެ ދޫ ރައްކާތެރި ކުރުމަކީ އެމީހެއްގެ އަމިއްލަ ޒިއްމާއެއް. ދުލައް ރައްކާތެރި ވާންޖެހޭ.\nޑިސެމްބަރު 22, 2019 20:35\nއުޅޭނެ ގޮތަކަށް އުޅެން ދޫކޮށްލުމަކީ ލާދީނީ ފިކުރެއް. މުންކަރާތް މަނާކުރުމަށް މުސްލިމުންނަށް ވަނީ އަމުރު ކުރައްވާފަ. އަދި އުޅޭނެ ގޮތަކަށް އުޅެ މަގުފުރެދި ދިއުމަށް ދޫކޮށްލުމަކީ ނުރުއްސަވާ އަދި އާންމު ކޯފާއަކަށް ހުށަހޮޅިދާފަދަ ނުރައްކާތެރި އަމަލެއް. ވަކި މީހަކު ކުރާތީ ކޮންމެ ގޮތެއް ހެޔޮވެފަ ހުންނަނަމަ ތިހުރެވެނީ ވަރަށް ނިކަމެތި ހާލަތެއްގަ.\nޑިސެމްބަރު 22, 2019 15:01\nޝޭހް އިމްރާން ވަޒީފާގެ ދަހިވެތިކަމުގަ އަނގައިން ބުނަން ނުކެރި ފިތިފަ މިހުންނަނީ މިގައުގަ ތިބި ޝޭހުންނަށް މަލާމާތްކުރަންބާ؟\nޑިސެމްބަރު 22, 2019 14:48\nކިތަންމެ ވަރަކައް ޒައިދުއާ އިޔާޒުއާ ދެމީހުން ނަށީދު ބަދުނާމު ކުރަން އުޅުނަސް އެކަމެއް ނުވާނެ. ދިވެހި ރައްޔިތުންނައް މިހާރު އިނގޭ ޒައިދު މެންނަކީ 5އަހަރުން 5އަހަރު ފިކުރު ބަދަލުވާ ސިޔާސީ ރަންޑިން ތަކެއްކަން. ދެންވެސް ހަމަ 2023 ގަ ހޮވާނީ ރައީސް ނަޞީދު.\nނޯ 22 ޑިސެމްބަރ\nޑިސެމްބަރު 22, 2019 15:09\nހަމަތެދެއް 21 ޑިސެމްބަރ 2019\nޑިސެމްބަރު 22, 2019 15:11\nޑިސެމްބަރު 22, 2019 20:42\nބޭފުޅާ ހަމައިން ނައްޓާ ގަޑިތަކުގައިތޯ ލާދީނީން ދިފާއުކޮށް އެބައިގަނޑަށް ހިތްވަރު ދެވޭތޯ ގަދައަޅާ މަސައްކަތް ކުރައްވަނީ؟ ތީ ދީނީ ޝޭޚުންނެއް ނޫން. ތީ ފޭކު ޝޭޚުން. ފިތުނަވެރި ޝޭޚުން. ނަޝީދެކޭ ތިއެކޭ އެއްގަމަ. ދިވެހިން ނަފްރަތު ކުރޭ ކަލޭމެނަށް.\nޑިސެމްބަރު 22, 2019 15:15\nކޯއްޗެއް ކަލެއްށް ވިސްނިގެން ވިސްނޭ ދިވެހިންނޯ...ގުއި ނުދޮންނަ ދިވެހިން ކެނެރީގެ ހިޔަޅަށް ތާއިދުކުރަނީ\nޑިސެމްބަރު 22, 2019 15:22\nދެން ބުނަންވީ ތިޔައީ މީހަކު ގޯސްމަގަކުން އުޅޭއިރު ރަނގަޅު މަގަށް އައުމަށް ދޭ ނަސޭހަތެކޭތަ؟ ތިޔައީވެސް ފިތުނަ ނޫން އެހެން އެއްޗަކަށް ނުވާނެ. ކަލޭމެން ތިޔަތިބީ ތި ނަޝީދު ލައްވާ ކަންކަން ކުރުވާ މީހާގެ ފަހަތުގައި. އެއީ ކަލޭމެންގެ އަނެއް ޝައިހު ބުނިހެން ރަސޫލާ ދުއާދެންނެވި ފަދަ ވެރިޔާ ނަމުގަ ވާހެން ސޯލިހު މީހާއެކުގަ. ވާނުވާ އެނގޭތަ؟ ކަލޭމެންނަށް ފެނި ރަށްޔިތުންނަށް ނުދައްކަން ތިއުޅެނީ ސޯލިހުގެ ކޯއްޗެއްތަ؟ އޭނާގެ ފުރިހަމަ ބާރުދަށުގައި ހިންގާ ޔަހޫދީ އަމަލްތަކުގެ ތެރެއިން އެއްކަމެއް ހުއްޓުވުނުތަ؟ ތިހެން ގެރިޒުވާބު ކުރަން މަށަށްވެސް އެނގޭ. ތިތައީ ދަންނަ މީހުން އެމީހުންގެ އިލްމުގެ އަލީގައި ދީނީ އަދަބުތަކުގެ ތެރެއިން ނަގާދޭ ފިލާވަޅެއްނޫން ކަން މިހާރު ސާފްމިވީ. މަށަށް މިޖެހެނީ ޝައިހް އަށް ނަސޭހަތްދޭން މިވަރު ވީމަ.\nޑިސެމްބަރު 22, 2019 16:08\nﷲ ހަނދުމަ ނެތް މީހުންނާ ތިބާ ގުޅުމަކީވެސް ފާފައެއް. ތިބާއަށް އެވެރިންގެ މަކަރުވެރި ރޭވުން އެގިތިބެ ގައުމު ހަލާކުގެ ތެރެއަށް ވައްޓާލީ ތިބާމެން. ހިތާމަހުރި\nޑިސެމްބަރު 22, 2019 16:24\nޝައިޚު ޒައިދު ކިޔާ މީހަކާއި، ޑރ. ޢިޔާޒު ކިޔާމީހަކާއި މިއީ 2އިލްމުވެރިންނޯ، މިމީހުން ރ.ނަޝީދު ޓީމު ވެރިކަމަށް ގެންނަން އަނގަބަހުންނާއި އަމަލުން ނުކުރާ މަސައްކަތެއްނެތް؟؟ އެހާ ވަރުއެރުވީ އެއީ ލާދީނީ ބައިގަނޑެއްކަމާއި ވެރިކަމަށް ކުފޫހަމަވާ ބައެއްނޫންކަން ހަމަ ނެއެގިތޯ؟؟މިހާރު އެކަންތައް ހާސލުވީމަ ކީކޭ ބޭކަލުން ތިކިޔަނީ، އުފަލުން އަތްޖަހަޖަހާ ތިބޭ👏👏👏 ޝައިޚު އިމްރާނުއާއި ޝައިޚު އިލްޔާސުވެސް އަމިއްލަ އެދުމުގެ ދަހިވެތިކަމުގާ ފަތަފަތާ އެތިބީ ނޫންތޯ ދޮތެ؟؟\nޑިސެމްބަރު 22, 2019 16:52\nކަލޯގަޔާ ނާހަމަ ތެދެއްތަ އެ އާބިދާގެ ސޮރުވެސް އަފިހުން ކައިގެން ދައްކާ ވާހަކަދޯ އިންނަ ކުރާ ވެސްބުނި އެސޮރު އިންނަކުރަޔަކަށް ވެގެން ބޮޑުގިފިލީގައި ފޫހަރައިގެން ވެސް އިނޯ ޕަކާސް\nޑިސެމްބަރު 22, 2019 19:04\nއިޔާޒް އަދި ޒައިދު އެބަޖެހޭ4ހެކިން ގެނެސްގެން އައްނި ބޯކަމައް ހެކި ކޮއް ބުރީގަ ހައްދު ޖަހަން. ނޫނީ މި ދެމީހުންގެ އަނގައިގަ އެބަޖެހޭ ހައްދު ޖަހަން.\nއެންމެ މާލެ މީހާ\nޑިސެމްބަރު 24, 2019 12:15\nރާއްޖޭގެ ގިނަމީހުންގެ ހާލަތަކީ ތީކަމުގަ ވެދާނެ. ހައްދުޖަހަން ވެއްޖެއްޔާ ނޫސްވެރިއެއް ސަލާމަތްވާނެ ހެނެއް ހިޔެއް ނުވެ..\nޑިސެމްބަރު 22, 2019 23:15\nޑިސެމްބަރު 23, 2019 06:48\nއަދިކިރިޔާ ޝޭޚުން ނަށް ތި ވިސްނުނީ...\nޑިސެމްބަރު 23, 2019 19:49\nއައިސިސް ޝެއިހް.. 70 ޕަސެންޓް މީހުން ރޯދަނުހިފާ ބަޔަކު އުޅޭރަށެކޭ ކިޔާގެން ދޮގުޖެދި ކައްޒާބް


Addu ah bahan libunee 2,675 packet kadhuru | Mihaaru\nސައުދީން މި އަހަރު ރާއްޖެ އަށް ދިން ކަދުރު ޝިޕްމަންޓްގެ ބައެއް.\nއައްޑު އަށް ބަހަން ލިބުނީ 2،675 ކަދުރު ޕެކެޓު\n20 މެއި 2019 - 11:35 31 comments\nރާއްޖެ އަށް ސައޫދީ އަރަބިއްޔާ އިން މި އަހަރު ބަހަން ދިން ކަދުރުގެ ތެރެއިން އައްޑޫ ރައްޔިތުންނަށް ލިބުނީ 2،675 ކަދުރު ޕެކެޓު ކަމަށް އައްޑޫ ސިޓީ ކައުންސިލުން މިއަދު ބުނެފި އެވެ.\nކައުންސިލުން ބުނީ، އައްޑޫގައި އެ ކަދުރުތައް ބަހަން ފަށާނީ މި މަހުގެ 27 ވަނަ ދުވަހުން ފެށިގެން ކަމަށެވެ. ކޮންމެ ގެ އަކަށް އެއް ޕެކެޓުގެ މަގުން ކަދުރު ބަހަން ނިންމާފައިވާ އިރު އައްޑޫގެ ގޭބިސީތަކުގެ އަދަދަކީ 5،346 އެވެ.\nކައުންސިލުން ބުނިގޮތުގައި، ކަދުރު ބެހުމުގައި އިސްކަންދޭނީ ފަގީރުންގެ ދަފުތަރުގައި މިދިޔަ އަހަރު ރަޖިސްޓަރީ ކޮށްފައިވާ ގޭބިސީތަކަށް ބެހުމަށް ފަހު، ބާކީ ކަދުރުތައް ހޯދަން އެންމެ ފުރަތަމަ ދާ މީހުންނަށް ދޭ އުސޫލަށެވެ.\nފަގީރުންގެ ގޮތުގައި، އައްޑޫގައި މިދިޔަ އަހަރު 1،439 މީހުން ރަޖިސްޓަރީ ކޮށްފައި ވެ އެވެ.\nކަދުރު ބަހާނީ އެ ގޭބިސީއެއްގެ ސައްހަކަން އަންގައިދޭ ލިޔުމެއް ގެންދިއުމުން އޭގެ ސައްހަކަން ބެލުމަށް ފަހު ކަމަށް ވެސް ކައުންސިލުން ބުންޏެވެ. އައްޑޫގެ އަވަށްތަކުގައި ކަދުރު ބެހުން ކުރިއަށް ގެންދާނީ އަވަށު އޮފީސްތަކުގަ އެވެ.\nރާއްޖެ އަށް ސައޫދީން ހަދިޔާކުރި 50 ޓަނުގެ ކަދުރުން މާލޭގެ ރައްޔިތުންނަށް ބަހާފައި ވަނީ 4،268 ކަދުރު ޕެކެޓު ކަމަށް އިސްލާމިކް މިނިސްޓްރީން ބުނެފައި ވެ އެވެ. ރާއްޖޭގެ ފަގީރުންގެ ދަފުތަރުގައި 16،209 މީހުން ރަޖިސްޓަރީވެފައިވާ އިރު، މާލޭގައި ރަޖިސްޓަރީ ކޮށްފައި ވަނީ 3،300 މީހުންނެވެ.\nއިތުރު ލިޔުންތައް އައްޑޫ ސައޫދީ އަރަބިއްޔާ އައްޑޫ ސިޓީ ކައުންސިލް އިސްލާމިކް މިނިސްޓްރީ ކަދުރު ރާއްޖެ-ސައުދީ\nކަދުރު ބަހައި ނުނިމޭ: އިސްލާމިކް މިނިސްޓްރީ